title: Rialachán Cur Chun Feidhme (AE) 2022/128 ón gCoimisiún an 21 Nollaig 2021 lena leagtar síos rialacha maidir le cur i bhfeidhm Rialachán (AE) 2021/2116 ó Pharlaimint na hEorpa agus ón gComhairle maidir le gníomhaireachtaí íocaíochta agus comhlachtaí eile, bainistíocht airgeadais, imréiteach cuntas, seiceálacha, urrúis agus trédhearcacht

text:
                  31.1.2022

                  GA

                  Iris Oifigiúil an Aontais Eorpaigh

                  L 20/131

         RIALACHÁN CUR CHUN FEIDHME (AE) 2022/128 ÓN gCOIMISIÚN
         an 21 Nollaig 2021
         lena leagtar síos rialacha maidir le cur i bhfeidhm Rialachán (AE) 2021/2116 ó Pharlaimint na hEorpa agus ón gComhairle maidir le gníomhaireachtaí íocaíochta agus comhlachtaí eile, bainistíocht airgeadais, imréiteach cuntas, seiceálacha, urrúis agus trédhearcacht
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2021/2116 ó Pharlaimint na hEorpa agus ón gComhairle an 2 Nollaig 2021 maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air agus lena n-aisghairtear Rialacháin (AE) Uimh. 1306/2013 (1), agus go háirithe Airteagal 11(2), Airteagal 12(4), Airteagal 32(9) agus Airteagal 39(4), Airteagal 41(1), an ceathrú fomhír, Airteagal 42(1), an dara fomhír, Airteagal 43(2), Airteagal 47(2), Airteagal 51(3), Airteagal 53(2), Airteagal 54(5) agus Airteagal 55(7), Airteagal 58, Airteagal 59(9), Airteagal 64(4), Airteagail 82 agus 92, Airteagal 95(1) agus Airteagal 100 de sin,
         Ag féachaint do Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n-aisghairtear Rialacháin (CEE) Uimh. 922/72, (CEE) Uimh. 234/79, (CE) Uimh. 1037/2001 agus (CE) Uimh. 1234/2007 ón gComhairle (2), agus go háirithe Airteagal 223(3) de,
         De bharr an mhéid seo a leanas:

                     (1)

                     Le Rialachán (AE) 2021/2116 leagtar síos na bunrialacha maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air, lena n-áirítear maidir le creidiúnú gníomhaireachtaí íocaíochta agus comhlachtaí comhordaithe, bainistíocht airgeadais agus nósanna imeachta imréitigh, lena n-áirítear grinnscrúdú ar idirbhearta, ar urrúis agus ar thrédhearcacht. Chun a áirithiú go bhfeidhmeoidh an creat nua dlíthiúil a bhunaítear leis an Rialachán sin go rianúil agus go mbeidh feidhm aonfhoirmeach leis, tugadh de chumhacht don Choimisiún rialacha áirithe a ghlacadh sna réimsí sin trí bhíthin gníomhartha cur chun feidhme. Ba cheart na rialacha nua a chur in ionad fhorálacha ábhartha Rialachán Cur Chun Feidhme (AE) Uimh. 908/2014 ón gCoimisiún (3).

                     (2)

                     Níor cheart do Bhallstáit gníomhaireachtaí íocaíochta a chreidiúnú ach amháin má chomhlíonann siad íoschritéir chreidiúnaithe áirithe arna mbunú ar leibhéal an Aontais dá dtagraítear in Airteaga1(2) de Rialachán Tarmligthe (AE) 2022/127 ón gCoimisiún (4) agus a leagtar amach in Iarscríbhinn I a ghabhann leis an Rialachán sin. Ba cheart rialacha a leagan síos maidir leis na nósanna imeachta chun creidiúnú gníomhaireachtaí íocaíochtaí agus comhlachtaí comhordaithe a eisiúint, a athbhreithniú agus a aistarraingt.

                     (3)

                     Ba cheart do Bhallstáit maoirseacht leanúnach a dhéanamh ar a ngníomhaireachtaí íocaíochta. Ba cheart dóibh córas a bhunú le haghaidh malartú faisnéise d’fhonn tuairisciú a dhéanamh agus na húdaráis inniúla a choinneáil ar an eolas maidir le cásanna amhrasta neamhchomhlíontachta. Ba cheart nós imeachta a chur i bhfeidhm lenar féidir leis na Ballstáit cásanna den sórt sin a láimhseáil, agus ba cheart é a bheith d’oibleagáid sa nós imeachta sin plean a tharraingt suas chun aon easnamh aitheanta a réiteach laistigh de theorainn ama shocraithe. Maidir le caiteachas a dhéanann gníomhaireachtaí íocaíochta arb é a mBallstát a choinníonn a gcreidiúnú ar bun cé nár chuir siad an plean chun feidhme laistigh den teorainn ama shocraithe, ba cheart an deis a bheith ag an gCoimisiún cinneadh a dhéanamh aghaidh a thabhairt ar na heasnaimh trí bhíthin an nós imeachta comhréireachta dá bhforáiltear in Airteagal 55 de Rialachán (AE) 2021/2116.

                     (4)

                     De bhun Airteagal 9(3), an chéad fhomhír, pointe (d), de Rialachán (AE) 2021/2116, tá sé de cheangal ar na daoine atá i gceannas ar ghníomhaireachtaí íocaíochta creidiúnaithe dearbhuithe bainistíochta a tharraingt suas maidir le hiomláine agus cruinneas na faisnéise a sholáthraítear, maidir le feidhmiú cuí na gcóras rialachais a chuirtear ar bun, agus maidir lena bhfuil an caiteachas déanta i gcomhréir le hAirteagal 37 de Rialachán (AE) 2021/2116. Ba cheart rialacha a leagan síos a mhéid a bhaineann le hábhar agus le formáid na ndearbhuithe bainistíochta sin.

                     (5)

                     Na rialacha maidir le feidhmiú na gcomhlachtaí comhordaithe dá dtagraítear in Airteagal 10 de Rialachán (AE) 2021/2116, chomh maith le cúraimí na gcomhlachtaí deimhniúcháin dá dtagraítear in Airteagal 12 den Rialachán sin, ba cheart iad a leagan síos. Ina theannta sin, ba cheart ábhar na ndeimhnithe agus na dtuairiscí a bheidh le tarraingt suas ag na comhlachtaí deimhniúcháin a shonrú chun a áirithiú go mbeidh siad ina gcúnamh don Choimisiún sa nós imeachta um imréiteach cuntas.

                     (6)

                     Chun bainistiú cuí na leithreasuithe a iontráiltear i mbuiséad an Aontais le haghaidh an Chiste Eorpaigh um Ráthaíocht Talmhaíochta (CERT) agus le haghaidh an Chiste Eorpaigh Talmhaíochta um Fhorbairt Tuaithe (CETFT) (dá ngairtear “na Cistí” le chéile anseo feasta) a áirithiú, ba cheart do ghníomhaireachtaí íocaíochta cuntais ar leithligh a choimeád a bhaineann go heisiach le híocaíochtaí a dhéantar agus le hioncaim a shanntar ó gach Ciste agus chuig gach Ciste. Chuige sin, sna cuntais atá á gcoimeád ag gníomhaireachtaí íocaíochta ba cheart a thaispeáint go soiléir, i gcás gach ceann de na Cistí, an caiteachas a dhéantar agus na hioncaim a shanntar faoi Airteagal 5(2) agus Airteagail 6 agus 45 de Rialachán (AE) 2021/2116, ionas gur féidir an caiteachas agus an t-ioncam sin a nascadh leis na hacmhainní a chuirtear ar fáil dóibh faoi bhuiséad an Aontais.

                     (7)

                     Is in euro a mhaoinítear an comhbheartas talmhaíochta, agus bíonn deis san am céanna ag Ballstáit nár ghlac leis an euro íocaíochtaí a dhéanamh le tairbhithe ina n-airgeadra náisiúnta. Ionas go mbeifear in ann an caiteachas agus an t-ioncam uile a chomhdhlúthú, is gá dá bhrí sin foráil a dhéanamh maidir le gníomhaireachtaí íocaíochta iomchuí a bheith in ann sonraí a sholáthar a bhaineann leis an gcaiteachas agus leis an ioncam in euro agus san airgeadra ina dtabhaítear an caiteachas agus ina bhfaightear an t-ioncam.

                     (8)

                     An caiteachas atá á chómhaoiniú ag buiséad an Aontais agus ag na buiséid náisiúnta atá ina thacaíocht le forbairt tuaithe faoi CETFT, tá sé bunaithe ar Phleananna Straitéiseacha CBT lena sonraítear cineálacha éagsúla idirghabhála agus rátaí ranníocaíochta sonracha. I gcomhréir le prionsabal na bainistíochta fónta airgeadais, ba cheart faireachán a dhéanamh ar an gcaiteachas sin agus é a iontráil sna cuntais ar an mbonn sin ionas gur féidir na hoibríochtaí uile a shainaithint de réir an Phlean Straitéisigh CBT, cineálacha idirghabhála agus rátaí ranníocaíochta sonracha. Ach é sin a dhéanamh áiritheofar go mbeifear in ann an chomhfhreagairt idir an caiteachas a dhéantar agus na hacmhainní airgeadais a shanntar a fhíorú. Sa chomhthéacs sin ba cheart a shonrú cé na gnéithe a bheidh le cur san áireamh ag na gníomhaireachtaí íocaíochta. Ba cheart go háirithe do ghníomhaireachtaí íocaíochta bunús na gCistí poiblí agus Chistí an Aontais a thaispeáint go soiléir sna cuntais i ndáil leis an maoiniú a dhéantar. Ina theannta sin, na méideanna a bheidh le haisghabháil ó thairbhithe agus na méideanna a gnóthaíodh, ba cheart iad a shainaithint agus a thaispeáint i ndáil leis na hoibríochtaí bunaidh.

                     (9)

                     Na hacmhainní atá riachtanach chun caiteachas CERT dá dtagraítear in Airteagal 5 de Rialachán (AE) 2021/2116 a shlógadh, cuireann na Ballstáit ar fáil iad i bhfoirm aisíocaíochtaí míosúla den chaiteachas a dhéantar sula maoiníonn an Coimisiún an caiteachas sin. De rogha air sin, faigheann na Ballstáit réamhíocaíocht le haghaidh caiteachais CETFT a bheidh le himréiteach níos déanaí leis an imréiteach airgeadais bliantúil de bhun Airteagal 53 de Rialachán (AE) 2021/2116. Chun bainistíocht fhónta sreafaí airgeadais a áirithiú ba cheart do na Ballstáit an fhaisnéis a theastaíonn chun léiriú a thabhairt ar iomláine, cruinneas agus fírinneacht an chaiteachais a dhéantar le haghaidh na n-aisíocaíochtaí míosúla agus eatramhacha sin a bhailiú agus í a choimeád ar fáil don Choimisiún de réir mar a dhéantar caiteachas agus ioncam nó ba cheart an fhaisnéis a tharchur chuig an gCoimisiún ar bhonn tráthrialta. Ba cheart do na Ballstáit an fhaisnéis a sholáthar don Choimisiún ag eatraimh atá oiriúnaithe do mhodh bainistíochta gach Ciste. Dá sholáthrófaí faisnéis ag na heatraimh sin níor cheart tionchar a bheith aige sin ar an oibleagáid atá ar na Ballstáit an fhaisnéis iomlán a choimeád, ar faisnéis í a bhailítear chun faireachán cuí a dhéanamh ar chaiteachas atá ar fáil don Choimisiún le haghaidh deimhniú.

                     (10)

                     Sna hoibleagáidí ginearálta atá ar ghníomhaireachtaí íocaíochta maidir le cuntais a choimeád, cumhdaítear na sonraí a theastaíonn chun bainistiú agus rialú a dhéanamh ar Chistí an Aontais. Ní chumhdaítear sna hoibleagáidí sin, áfach, riachtanais a mhéid a bhaineann le caiteachas a aisíoc agus na sonraí nach mór a sholáthar don Choimisiún chun an aisíocaíocht sin a fháil. Ba cheart a shonrú dá bhrí sin cén fhaisnéis agus cé na sonraí maidir leis an gcaiteachas a bheidh le maoiniú ag na Cistí nach mór a sheoladh chuig an gCoimisiún ar bhonn tráthrialta. Le fógraí faisnéise a thugann na Ballstáit don Choimisiún ní mór a chur ar a chumas dó an fhaisnéis a sheoltar a úsáid go díreach agus a éifeachtaí is féidir chun cuntais na gCistí agus na híocaíochtaí ábhartha a bhainistiú. Chun an cuspóir sin a bhaint amach, ba cheart an fhaisnéis uile atá le cur ar fáil nó le malartú idir na Ballstáit agus an Coimisiún a sheoladh go leictreonach.

                     (11)

                     De bhun Airteagal 90(1), pointe (c) de Rialachán (AE) 2021/2116, maidir le hidirghabhálacha agus bearta a bhaineann le hoibríochtaí a mhaoinítear leis na Cistí, dearbhuithe caiteachais a mbeidh feidhm iarrataí ar íocaíocht acu freisin, ní mór iad a chur chuig an gCoimisiún freisin agus an fhaisnéis is gá ag gabháil leo laistigh de na sprioc-amanna atá leagtha síos. Chun deis a thabhairt do na Ballstáit, do na comhlachtaí comhordaithe creidiúnaithe agus do na gníomhaireachtaí íocaíochta na dearbhuithe caiteachais sin a tharraingt suas i gcomhréir leis na rialacha comhchuibhithe, agus chun deis a thabhairt don Choimisiún iarrataí íocaíochtaí a chur san áireamh, ba cheart na coinníollacha faoina bhféadfar an caiteachas sin a áireamh faoi na buiséid CERT agus CETFT lena mbaineann a leagan síos. Ba cheart a shonrú i gcoinníollacha den sórt sin na rialacha a bhfuil feidhm acu maidir le caiteachas agus ioncam a thaifeadadh, go háirithe an t-ioncam sannta agus aon cheartúchán a dhéanfar, agus maidir lena ndearbhú iarbhír.

                     (12)

                     I gcás ina dtarlaíonn sé, ar bhonn na ndearbhuithe caiteachais a fhaightear ó na Ballstáit faoi CERT, gur mó iomlán na réamhcheangaltas a d’fhéadfaí a údarú faoi Airteagal 11(2), pointe (b), de Rialachán (AE, Euratom) 2018/1046 ó Pharlaimint na hEorpa agus ón gComhairle (5) ná 75 % de na leithreasuithe le haghaidh na bliana airgeadais reatha, tá sé de cheangal ar an gCoimisiún na méideanna sin a laghdú. I gcomhréir le prionsabal na bainistíochta fónta airgeadais, ní mór an laghdú sin a chomhroinnt go comhréireach i measc na mBallstát uile, ar bhonn na ndearbhuithe caiteachais a fhaightear uathu. Chun na leithreasuithe atá ar fáil a leithdháileadh go cothrom i measc na mBallstát, ba cheart foráil a dhéanamh maidir le híocaíochtaí míosúla faoi CERT agus é sin a laghdú faoi chéatadán de na dearbhuithe caiteachais a chuireann gach Ballstát isteach agus ba cheart an t-iarmhéid nach n-úsáidtear in aon mhí ar leith a athleithdháileadh trí bhíthin cinntí ón gCoimisiún in íocaíochtaí míosúla a dhéanfar ina dhiaidh sin.

                     (13)

                     Tar éis dó na híocaíochtaí míosúla a fhormheas, ba cheart don Choimisiún na hacmhainní riachtanacha a chur ar fáil do na Ballstáit chun caiteachas a bheidh le maoiniú ag na Cistí a chumhdach, i gcomhréir leis na socruithe praiticiúla agus na coinníollacha praiticiúla a leagfar síos ar bhonn na faisnéise a chuirfidh na Ballstáit in iúl don Choimisiún agus ar bhonn na gcóras faisnéise arna mbunú ag an gCoimisiún.

                     (14)

                     Coinníoll chun go n-aisíocfaí an caiteachas idirghabhála poiblí a thabhaíonn gníomhaireachtaí íocaíochta is ea na luachanna agus na méideanna a cuireadh in áirithe i rith na míosa tar éis na míosa lena mbaineann na hoibríochtaí stórála poiblí a áireamh ina ndearbhuithe caiteachais. Chun oibriú rianúil an nós imeachta aisíocaíochta a áirithiú, is gá a shonrú conas a thabharfar fógra maidir le faisnéis den sórt sin, rud atá riachtanach chun costais agus caiteachas a ríomh, don Choimisiún.

                     (15)

                     I gcomhréir le hAirteagal 3(3) de Rialachán Tarmligthe (AE) 2022/127, ní mór a bheith in ann a dheimhniú le cuntasaíocht stoc idirghabhála phoiblí an méid maoinithe ón Aontas a íocfar agus staid na stoc idirghabhála. Chuige sin, ba cheart a éileamh ar ghníomhaireachtaí íocaíochta cuntais stoic agus cuntais airgeadais ar leithligh a choimeád, cuntais ina mbeadh na gnéithe is gá chun faireachán a dhéanamh ar stoic agus chun bainistíocht airgeadais ar an gcaiteachas agus ar an ioncaim a ghintear trí bhearta idirghabhála poiblí a áirithiú.

                     (16)

                     I ndáil le bearta stórála idirghabhála poiblí, tá sé de cheangal ar ghníomhaireachtaí íocaíochta gnéithe a bhaineann le méideanna, luachanna agus meáin áirithe a thaifeadadh ina gcuntais. Tá imthosca ann áfach nuair nár cheart oibríochtaí agus caiteachas áirithe a iontráil sna cuntais, nó inar cheart iad a chur in áirithe i gcomhréir le rialacha sonracha. Chun an chóir chomhionann a áirithiú agus leasanna airgeadais an Aontais a chosaint, ba cheart imthosca den sórt sin a shonrú, lena n-áirítear i gcás inarb infheidhme na socruithe atá ann chun na hoibríochtaí agus an caiteachas a iontráil sna cuntais.

                     (17)

                     Bíonn an dáta ar a n-iontrálfar na gnéithe difriúla den chaiteachas agus den ioncam a ghintear mar thoradh ar bhearta stórála idirghabhála poiblí sna cuntais ag brath ar an gcineál oibríochta lena mbaineann siad agus is féidir iad a chinneadh faoin reachtaíocht talmhaíochta is infheidhme de réir na hearnála. Sa chomhthéacs sin, is gá riail ghinearálta a ghlacadh ina sonraítear na gnéithe difriúla a iontrálfar sna cuntais ar an dáta ar a dtarlaíonn an oibríocht fhisiceach mar thoradh ar an mbeart idirghabhála, agus ina sonraítear na cásanna speisialta a chuirfear san áireamh.

                     (18)

                     Ar mhaithe le bainistíocht fhónta airgeadais, ba cheart do na Ballstáit réamhaisnéisí a sholáthar don Choimisiún maidir leis na méideanna a bheidh fós le maoiniú ag an CETFT le haghaidh bliain airgeadais talmhaíochta agus meastacháin ar iarrataí ar mhaoiniú le haghaidh na bliana airgeadais ina dhiaidh sin. Ba cheart an fhaisnéis sin a sheoladh chuig an gCoimisiún in am trátha ionas gur féidir leis a chuid oibleagáidí a chomhlíonadh, agus faoi dhó sa bhliain in aon chás, tráth nach déanaí ná an 31 Eanáir agus an 31 Lúnasa gach bliain.

                     (19)

                     I gcomhréir le hAirteagal 32(9) de Rialachán (AE) 2021/2116, tá na sprioc-amanna maidir leis na dearbhuithe caiteachais a tharraingt suas faoi CETFT le socrú. I bhfianaise shaintréithe sonracha na rialacha cuntasaíochta a bhfuil feidhm acu maidir le CETFT, agus an úsáid a bhaintear as réamh-mhaoiniú agus maoiniú na n-idirghabhálacha, na mbeart agus an chúnaimh theicniúil de réir na bliana féilire, ba cheart foráil a dhéanamh maidir leis an gcaiteachas sin a bheidh le dearbhú ag eatraimh atá curtha in oiriúint do na coinníollacha sonracha sin.

                     (20)

                     Gach caiteachas CETFT a íocann na Ballstáit faoina bhfreagracht féin leis na tairbhithe roimh Phlean Straitéiseach CBT a fhormheas, ní mór dóibh an caiteachas sin a dhearbhú don Choimisiún sa chéad dearbhú caiteachais tar éis an fhormheasa sin. Tá feidhm ag an riail chéanna mutatis mutandis i gcás leasú ar Phlean Straitéiseach CBT. Chun críche cuntasaíochta, is gá a shoiléiriú i gcás an dearbhaithe maidir leis an gcaiteachas a íocann na gníomhaireachtaí íocaíochta sula bhformheastar Plean Straitéiseach CBT nó sula leasaítear Plean Straitéiseach CBT, ba cheart é a bheith ag comhfhreagairt do na tréimhsí dearbhaithe ábhartha. Ina theannta sin, gach caiteachas a íocann na gníomhaireachtaí íocaíochta le linn na tréimhse ina bhformheastar Plean Straitéiseach CBT nó ina leasaítear an Plean sin, ba cheart é a dhearbhú faoin sprioc-am a leagtar síos le haghaidh na tréimhse comhfhreagraí. Is gá a shoiléiriú freisin, i gcás leasuithe ar an bPlean Straitéiseach CBT, nár cheart feidhm a bheith ag an riail sin maidir le coigeartuithe ar phlean maoiniúcháin.

                     (21)

                     I gcomhréir le hAirteagal 80 de Rialachán (AE) 2021/2115 ó Pharlaimint na hEorpa agus ón gComhairle (6), féadfar tacaíocht i bhfoirm ionstraimí airgeadais, mar a leagtar síos in Airteagal 58 de Rialachán (AE) 2021/1060 ó Pharlaimint na hEorpa agus ón gComhairle (7), a dheonú faoi na cineálacha idirghabhála dá dtagraítear in Airteagail 73 go 78 de Rialachán (AE) 2021/2115. Dá bhrí sin, is iomchuí a leagan síos nach mór caiteachas a dhearbhú sa bhliain airgeadais ina gcomhlíontar na coinníollacha dá dtagraítear in Airteagal 32(3) agus (4) de Rialachán (AE) 2021/2116 agus go ndearna an ghníomhaireacht íocaíocht é roimh dheireadh na bliana airgeadais.

                     (22)

                     Leis an Rialachán seo, ba cheart an bealach a leagan síos le ranníocaíocht an Aontais atá le híoc i ndáil leis an gcaiteachas a dhearbhaítear bunaithe ar ráta ranníocaíochta nó ar ráta comhréidh a ríomh. Ba cheart a shoiléiriú go bhfuil feidhm ag an bhforáil ábhartha maidir leis na híocaíochtaí a bhaineann le CETFT faoin bPlean Straitéiseach CBT agus atá luaite sa phlean maoiniúcháin, go háirithe caiteachais CETFT dá dtagraítear in Airteagal 6 de Rialachán (AE) 2021/2116 agus maidir le cineálacha áirithe caiteachais incháilithe, dá dtagraítear in Airteagail 155 agus 157 de Rialachán (AE) 2021/2115, bunaithe ar ráta ranníocaíochta CETFT agus ar chúnamh teicniúil, mar ráta comhréidh.

                     (23)

                     Is gnách go ndéantar faisnéis agus doiciméid a mhalartú idir na Ballstáit agus an Coimisiún go leictreonach, agus is gnách go ndéanann na Ballstáit an fhaisnéis a sholáthar agus fógra i dtaobh faisnéise a thabhairt don Choimisiún go leictreonach. Chun feabhas a chur ar an mbealach a láimhseáiltear na malartuithe faisnéise sin a bhaineann leis na Cistí agus chun a n-úsáid a leathnú, bunaíodh córais faisnéise. Ba cheart leanúint de bheith ag úsáid na gcóras sin agus ba cheart iad a chur i bhfeidhm tuilleadh tar éis na Ballstáit a chur ar an eolas trí bhíthin an Choiste um na Cistí Talmhaíochta.

                     (24)

                     Na coinníollacha faoina bpróiseálann na córais faisnéise sin faisnéis agus foirm agus ábhar na ndoiciméad nach mór a chur in iúl de bhun Rialachán (AE) 2021/2116, ní mór iad a choigeartú go minic i gcomhréir le hathruithe ar na rialacha is infheidhme nó ar na ceanglais bhainistíochta. Chun na cuspóirí sin a bhaint amach agus chun nósanna imeachta a shimpliú agus chun a áirithiú gur féidir na córais faisnéise lena mbaineann a chur ag obair go tapa, ba cheart foirm agus ábhar na ndoiciméad a leagan síos ar bhonn samhlacha caighdeánaithe agus prótacal caighdeánaithe, ar cheart don Choimisiún iad a chur in oiriúint agus a thabhairt cothrom le dáta tar éis an Coiste um na Cistí Talmhaíochta a chur ar an eolas.

                     (25)

                     De bhun Airteagal 59 de Rialachán (AE) 2021/2116, tá na Ballstáit freagrach as bainistiú agus rialú a dhéanamh ar chaiteachas na gCistí trína gcuid gníomhaireachtaí íocaíochta. Dá bhrí sin, na gníomhaireachtaí íocaíochta iad féin nó na comhlachtaí dá bhfuil an fheidhm sin tarmligthe, i gcás inarb infheidhme tríd an gcomhlacht comhordúcháin creidiúnaithe, ba cheart dóibh na sonraí maidir le hoibríochtaí airgeadais a chur in iúl nó a iontráil sna córais faisnéise agus a thabhairt cothrom le dáta faoi chúram na ngníomhaireachtaí íocaíochta. Ba cheart do gach Ballstát an Coimisiún a chur ar an eolas maidir le hainm nó uimhir na gcuntas i gcomhréir leis an bhformáid a chuirfidh an Coimisiún ar fáil dó.

                     (26)

                     Na sínithe leictreonacha nó na formheasanna leictreonacha a úsáidtear sa nós imeachta le haghaidh dearbhú caiteachais agus dearbhú bainistíochta, ní mór iad a bheith i gcomhréir leis na ceanglais a leagtar síos i Rialachán (AE) Uimh. 910/2014 ó Pharlaimint na hEorpa agus ón gComhairle (8). Dá bhrí sin, tá gá le foráil maidir le cur chun feidhme na gceanglas sin.

                     (27)

                     Ba cheart rialacha mionsonraithe a leagan síos maidir le struchtúr na bpleananna gníomhaíochta dá dtagraítear in Airteagal 42 de Rialachán (AE) 2021/2116 ós gá a áirithiú go léireoidh na Ballstáit go soiléir na gníomhaíochtaí feabhais agus an amlíne dá gcur chun feidhme. Ba cheart don Choimisiún teimpléad a sholáthar chun na Ballstáit a threorú maidir le struchtúr na bpleananna gníomhaíochta a bhfuil coinne leis. Ba cheart an teimpléad sin a úsáid le haghaidh malartuithe i bhfoirm leictreonach chun an chumarsáid idir an Coimisiún agus na Ballstáit lena mbaineann a éascú. Maidir le cás sonrach pleananna gníomhaíochta a eascraíonn as easnaimh a bhraitear faoi na gníomhaíochtaí feabhais dá dtagraítear in Airteagail 68, 69 agus 70 den Rialachán sin, ba cheart na hiarrachtaí a rinneadh cheana chun na heasnaimh a leigheas a chur san áireamh.

                     (28)

                     De bhun Airteagal 59(1), pointe (e), de Rialachán (AE) 2021/2116, tá na Ballstáit freagrach as íocaíochtaí neamhdhlite móide ús a aisghabháil trína gcuid gníomhaireachtaí íocaíochta. Chun a áirithiú go gcuirfear na forálacha sin i bhfeidhm go héifeachtach agus go cuí, is iomchuí rialacha a leagan síos maidir le fritháireamh. Gan dochar do mhéideanna náisiúnta de minimis le haghaidh neamh-aisghabhála, is féidir an oibleagáid atá ar na Ballstáit méideanna neamhdhlite a aisghabháil a fhorghníomhú ar bhealaí éagsúla. Gan dochar d’aon ghníomhaíocht forfheidhmiúcháin eile dá bhforáiltear sa dlí náisiúnta, modh éifeachtach agus cost-éifeachtúil aisghabhála fiach is ea aon mhéid atá fós le híoc a asbhaint as íocaíochtaí a dhéanfar leis an bhféichiúnaí sa todhchaí, a luaithe atá an fiach bunaithe i gcomhréir leis an reachtaíocht náisiúnta. Ba cheart, dá bhrí sin, é a bheith éigeantach do na Ballstáit an modh aisghabhála fiach sin a chur i bhfeidhm. Ba cheart comhchoinníollacha a leagan síos maidir lena chur i bhfeidhm.

                     (29)

                     Ba cheart forálacha mionsonraithe a leagan síos le haghaidh an nós imeachta maidir le himréiteach cuntas dá bhforáiltear in Airteagal 53 de Rialachán (AE) 2021/2116, agus an t-imréiteach feidhmíochta dá bhforáiltear in Airteagal 54 den Rialachán sin agus an nós imeachta comhréireachta dá bhforáiltear in Airteagal 55 den Rialachán sin, lena n-áirítear sásra faoina ndéanfar na méideanna a bheidh ann dá thoradh, de réir mar a bheidh, a asbhaint nó a chur le ceann de na híocaíochtaí a dhéanann an Coimisiún leis na Ballstáit ina dhiaidh sin.

                     (30)

                     Maidir leis an nós imeachta a bhaineann le himréiteach cuntas dá bhforáiltear in Airteagal 53 de Rialachán (AE) 2021/2116, is gá ábhar chuntais bhliantúla na ngníomhaireachtaí íocaíochta a shonrú agus dáta a leagan síos le haghaidh tharchur na gcuntas sin agus doiciméad ábhartha eile chuig an gCoimisiún. Ba cheart a shonrú cén tréimhse nach mór do na gníomhaireachtaí íocaíochta na doiciméid tacaíochta a choimeád i dtaca le gach caiteachas agus ioncaim shannta atá ar fáil don Choimisiún freisin.

                     (31)

                     Chun a áirithiú go ndéanfar an cinneadh maidir le himréiteach feidhmíochta laistigh den sprioc-am dá bhforáiltear in Airteagal 54(1) de Rialachán (AE) 2021/2116, is iomchuí tréimhsí ama sonracha a leagan síos maidir leis an malartú faisnéise atá le hurramú ag an gCoimisiún agus ag na Ballstáit. Ina theannta sin, leis an nós imeachta maidir le himréiteach feidhmíochta, ba cheart an ceart a thabhairt do na Ballstáit réasúnú a sholáthar i ndáil le haon difríocht a thagann chun cinn agus leis an nós imeachta sin ba cheart measúnú cuí a dhéanamh ar an bhfaisnéis is gá chun an caiteachas a laghdú.

                     (32)

                     Chun a áirithiú go dtugtar an nós imeachta comhréireachta i gcrích i ngnáthchásanna laistigh de thréimhse ama réasúnta, is iomchuí tréimhsí ama sonracha a leagan síos le haghaidh na gcéimeanna éagsúla den nós imeachta a bheidh le hurramú ag an gCoimisiún agus ag na Ballstáit. San am céanna, áfach, ba cheart an Coimisiún a bheith in ann síneadh a chur leis na tréimhsí ama sin i gcás inar gá de réir leibhéal castachta an cháis atá á imscrúdú. Leis an nós imeachta comhréireachta, ba cheart an ceart a thabhairt do na Ballstáit dul i mbun nósanna imeachta sáraíochta agus measúnú ceart a dhéanamh ar an bhfaisnéis is gá chun meastóireacht riosca a dhéanamh ar na Cistí.

                     (33)

                     D’fhonn na seiceálacha a dhéanann na Ballstáit ar chaiteachas CBT a fhorlíonadh agus a threisiú, lena n-áirítear na seiceálacha ar grúpaí a shainaithint, ba cheart foráil a dhéanamh go bhféadfaidh na Ballstáit uirlis aonair mianadóireachta sonraí a úsáid a chuirfidh an Coimisiún ar fáil.

                     (34)

                     Is iomchuí freisin rialacha a leagan síos maidir leis an ngrinnscrúdú ar idirbhearta a dhéanfaidh na Ballstáit de bhun Airteagal 77 de Rialachán (AE) 2021/2116, go háirithe i ndáil le gnóthais, ráta agus t-amscála maidir le grinnscrúdú, cúnamh frithpháirteach agus ábhar na bpleananna rialaithe agus na dtuarascálacha rialaithe a roghnú.

                     (35)

                     Leagtar síos rialacha i Rialachán Tarmligthe (AE) 2022/127 lena bhforáiltear an creat dlíthiúil maidir le hurrúis, a mhéid a bhaineann leis an gceanglas urrús a thaisceadh go háirithe, na coinníollacha a bhfuil feidhm acu maidir le hurrúis, chomh maith leis na rialacha maidir le hurrús a thaisceadh, a scaoileadh agus a fhorghéilleadh. Chun a áirithiú go gcuirtear na rialacha sin i bhfeidhm ar bhonn aonfhoirmeach, ba cheart forálacha a leagan síos ar an bhfoirm agus ar na nósanna imeachta maidir le hurrús a thaisceadh agus a scaoileadh, chomh maith le malartú faisnéise agus an chumarsáid atá ag teastáil chuige sin.

                     (36)

                     I gcomhréir le Teideal V, Caibidil IV de Rialachán (AE) 2021/2116 maidir le trédhearcacht, tá sé de cheangal ar Bhallstáit tairbhithe na gCistí a fhoilsiú go bliantúil, agus, inter alia, na méideanna a fhaigheann gach tairbhí faoi gach ceann de na Cistí sin. Chuige sin, agus i gcomhréir le hAirteagal 98 den Rialachán sin, ba cheart foirm an fhoilseacháin sin a leagan síos. Níor cheart an foilseachán dul thar a bhfuil riachtanach d’fhonn na cuspóirí trédhearcachta a táthar a lorg a bhaint amach.

                     (37)

                     De bhun Airteagal 98(2) de Rialachán (AE) 2021/2116, tá na méideanna íocaíochta a chomhfhreagraíonn do gach oibríocht a mhaoinítear leis na Cístí a fhaigheann gach tairbhí le foilsiú. Ina theannta sin, chun trédhearcacht níos fearr a bhaint amach agus chun bheith in ann faighteoirí móra cistí ón Aontas a shainaithint, ba cheart do na Ballstáit méid iomlán na n-íocaíochtaí a fhaigheann tairbhí a fhoilsiú.

                     (38)

                     Chun cur leis an trédhearcacht maidir le dáileadh na gCistí, ba cheart do na Ballstáit faisnéis a bhailiú agus a fhoilsiú lenar féidir grúpaí gnóthas dá dtagraítear in Airteagal 59(4) de Rialachán (AE) 2021/2116 a shainaithint.

                     (39)

                     De bhun Airteagal 49(4) de Rialachán (AE) 2021/1060, tá an fhaisnéis le foilsiú ar shuíomh gréasáin i bhformáid oscailte, meaisín-inléite. Maidir leis na formáidí sin, d’fhéadfadh na formáidí CVS agus XLXS a bheith i gceist. Chun caighdeáin choiteanna a bhaint amach agus chun rochtain ar an bhfaisnéis fhoilsithe a éascú, ba cheart do na Ballstáit formáid tábla aontaithe a úsáid ina gcuirfí sonraí maidir leis na tairbhithe uile i láthair. Ba cheart go n-áiritheofaí le huirlis chuardaigh ghréasáin go mbeidh an pobal i gcoitinne in ann teacht ar an bhfaisnéis maidir le tairbhithe i bhfoirm a bhfuil rochtain éasca uirthi.

                     (40)

                     Foráiltear le hAirteagal 98(2) de Rialachán (AE) 2021/2116 go mbeidh feidhm ag na ceanglais maidir le foilsiú dá dtagraítear in Airteagal 49(3) agus (4) de Rialachán (AE) 2021/1060 i gcás inarb ábhartha. Ós rud é gur oibríochtaí bliantúla iad dátaí tosaigh agus dátaí deiridh na gcineálacha idirghabhála i bhfoirm íocaíochtaí díreacha, idirghabhálacha forbartha tuaithe i bhfoirm íocaíochtaí i leith srianta nádúrtha nó srianta eile a bhaineann go sonrach le limistéar agus míbhuntáistí a bhaineann go sonrach le limistéar a eascraíonn as ceanglais shainordaitheacha áirithe, chomh maith le bearta a leagtar síos i Rialacháin (AE) Uimh. 228/2013 (9) agus (AE) Uimh. 229/2013 ó Pharlaimint na hEorpa agus ón gComhairle (10), meastar nach ábhartha iad. Dá bhrí sin, ba cheart foráil a dhéanamh go bhféadfaidh na Ballstáit a chinneadh gan an fhaisnéis sin a fhoilsiú.

                     (41)

                     D’fhonn daoine aonair a chosaint i dáil le próiseáil a sonraí pearsanta, foráiltear le hAirteagal 98(4) de Rialachán (AE) 2021/2116 nach bhfuil na Ballstáit le hainmneacha na dtairbhithe a fhaigheann méid atá cothrom le EUR 1 250 nó níos lú ná sin a fhoilsiú. Chun faisnéis a sholáthar faoin oibríocht lena mbaineann, ba cheart don Bhallstát cód a úsáid ina ionad sin. Ar an gcúis chéanna, i gcás ina bhféadfaí tairbhí beag atá ina chónaí nó atá cláraithe i mbardas a shainaithint, ar bardas é ina bhfuil teorainn le líon na dtairbhithe, ba cheart don Bhallstát an chéad eintiteas riaracháin mór eile a bhfuil an bardas sin ann a fhoilsiú ina ionad sin.

                     (42)

                     Chun na ceanglais is infheidhme maidir le cosaint sonraí a chomhlíonadh, ba cheart tairbhithe na gCistí a chur ar an eolas go bhfuiltear chun a gcuid sonraí a fhoilsiú sula bhfoilsítear iad. Ba cheart an fhaisnéis a chur ar fáil do na tairbhithe tríd na foirmeacha iarratais le haghaidh cúnaimh nó nuair a bhailítear na sonraí.

                     (43)

                     Chun rochtain phoiblí ar na sonraí a fhoilsítear a éascú, tá na Ballstáit le suíomhanna gréasáin aonair a bhunú i gcomhréir le hAirteagal 98(4) de Rialachán (AE) 2021/2116. I bhfianaise na struchtúr eagrúchán difriúil laistigh de na Ballstáit, ba cheart a chinneadh ar an leibhéal náisiúnta cén comhlacht atá freagrach as an suíomh gréasáin aonair a bhunú agus a choinneáil ar bun agus cé atá freagrach as na sonraí a fhoilsiú. Ba cheart don Choimisiún suíomh gréasáin a bhunú ar a mbeadh naisc chuig suímh ghréasáin na mBallstát.

                     (44)

                     Tá sé de cheangal ar an Aontas fógraí áirithe a chur faoi bhráid na hEagraíochta Domhanda Trádála (EDT) i gcomhréir le hAirteagal 18(2) de Chomhaontú na hEagraíochta Domhanda Trádála maidir leis an Talmhaíocht (11), mar a shonraítear tuilleadh i mír 4 de dhoiciméad EDT G/AG/2 an 30 Meitheamh 1995. Chun na ceanglais sin a chomhlíonadh, ba cheart don Choimisiún faisnéis áirithe a éileamh ar na Ballstáit, faisnéis a bhaineann le tacaíocht intíre go háirithe.

                     (45)

                     Maidir leis na ceanglais atá ar na Ballstáit maidir le fógra a thabhairt, chun iad a shimpliú agus a laghdú i ndáil le tarchur sonraí le haghaidh oibleagáidí an Aontais maidir le fógraí tacaíochta intíre EDT, is iomchuí go gcuirfidh na Ballstáit isteach na méideanna a bhaineann le caiteachas a íoctar ó fhoinsí náisiúnta ag an am céanna a chuirtear isteach na cuntais bhliantúla.

                     (46)

                     Ar mhaithe le soiléireacht agus le deimhneacht dhlíthiúil, ba cheart Rialachán Cur Chun Feidhme (AE) Uimh. 908/2014 a aisghairm. Ba cheart, áfach, Airteagail 21 go 24 agus Airteagail 27 go 34 den Rialachán sin leanúint d’fheidhm a bheith acu maidir le cur chun feidhme clár forbartha tuaithe de bhun Rialachán (AE) Uimh. 1305/2013 ó Pharlaimint na hEorpa agus ón gComhairle (12) agus maidir leis na cláir oibríochtúla a fhormheastar faoi Rialachán (AE) Uimh. 1308/2013, agus ba cheart Airteagal 59 de Rialachán Cur Chun Feidhme (AE) Uimh. 908/2014 leanúint d’fheidhm a bheith aige maidir le híocaíochtaí a dhéantar le haghaidh na mblianta airgeadais 2021, 2022 agus 2023. Ina theannta sin, ba cheart Iarscríbhinní II agus III a ghabhann le Rialachán Cur Chun Feidhme (AE) Uimh. 908/2014 leanúint d’fheidhm a bheith acu maidir le sonraí áirithe atá le háireamh sna cuntais bhliantúla.

                     (47)

                     Ba cheart feidhm a bheith ag an Rialachán seo ón dáta céanna le Rialachán (AE) 2021/2116. Mar sin féin, chun foráil a dhéanamh maidir le leanúnachas tuairiscithe laistigh den bhliain airgeadais chéanna, ba cheart feidhm a bheith ag na forálacha ábhartha den Rialachán seo maidir le caiteachas a thabhóidh na Ballstáit agus ioncam sannta a gheobhaidh siad ón 16 Deireadh Fómhair 2022 ar aghaidh.

                     (48)

                     Chomh maith leis sin, chun comhsheasmhacht a áirithiú sa chaoi a gcaitear le nósanna imeachta comhréireachta leanúnaí, níor cheart feidhm a bheith ag na tréimhsí ama dá bhforáiltear sa Rialachán seo maidir leis na nósanna imeachta sin, dá seoltar an teachtaireacht i gcomhréir le hAirteagal 34(1) de Rialachán Cur Chun Feidhme (AE) Uimh. 908/2014 roimh an 1 Eanáir 2024.

                     (49)

                     Ar deireadh, toisc go bhfuil feidhm ag Teideal VII, de Chaibidil IV de Rialachán (AE) 2021/2116 maidir le trédhearcacht maidir le híocaíochtaí a dhéantar ón mbliain airgeadais 2024 ar aghaidh, ba cheart feidhm a bheith ag na forálacha ábhartha den Rialachán seo maidir leis na híocaíochtaí sin.

                     (50)

                     Tá na bearta dá bhforáiltear sa Rialachán seo i gcomhréir leis an tuairim ón gCoiste um na Cistí Talmhaíochta,

               TAR ÉIS AN RIALACHÁN SEO A GHLACADH:

            CAIBIDIL I

               Gníomhaireachtaí íocaíochta agus comhlachtaí eile

            Airteagal 1
            An nós imeachta chun gníomhaireachtaí íocaíochta a chreidiúnú

               1.   Ainmneoidh na Ballstáit údarás ar leibhéal na n-airí atá freagrach as an méid seo a leanas:

                           (a)

                           creidiúnú gníomhaireachtaí íocaíochta a eisiúint, a athbhreithniú agus a aistarraingt;

                           (b)

                           na cúraimí a shanntar don údarás inniúil de bhun na Caibidle seo a chomhlíonadh.

               2.   Déanfaidh an t-údarás inniúil cinneadh, trí bhíthin gníomh foirmiúil, maidir le creidiúnú na gníomhaireachta íocaíochta a eisiúint, nó tar éis athbhreithnithe, maidir leis an gcreidiúnú a aistarraingt ar bhonn scrúdú a dhéanamh ar na critéir chreidiúnaithe dá dtagraítear in Airteagal 1(2) agus (3) de Rialachán Tarmligthe (AE) 2022/127. Cuirfidh an t-údarás inniúil an Coimisiún ar an eolas faoi chreidiúnuithe agus faoi aistarraingt creidiúnuithe gan mhoill.

               3.   Ceapfaidh an t-údarás inniúil comhlacht iniúchóireachta chun scrúdú a dhéanamh sula n-eiseofar aon chreidiúnú (athbhreithniú réamh-chreidiúnaithe). Is údarás iniúchóireachta a bheidh sa chomhlacht iniúchóireachta, nó eagraíocht phoiblí nó phríobháideach eile nó aonad eagraíochtúil de chuid údaráis a mbeidh an inniúlacht, na scileanna agus an cumas riachtanach aige chun iniúchtaí a chur i gcrích. Beidh an comhlacht iniúchóireachta neamhspleách ar an ngníomhaireacht íocaíochta atá le creidiúnú.

               4.   Cumhdófar na nithe seo a leanas go háirithe sa scrúdú (athbhreithniú réamhchreidiúnaithe) a chuirfidh an comhlacht iniúchóireachta i gcrích:

                           (a)

                           na nósanna imeachta agus na córais atá i bhfeidhm chun íocaíochtaí a údarú agus a chur i gcrích agus chun tuairisciú feidhmíochta bliantúil;

                           (b)

                           roinnt na ndualgas agus leormhaitheas an rialaithe inmheánaigh agus sheachtraigh i dtaca le hidirbhearta arna maoiniú ag an gCiste Eorpach um Ráthaíocht Talmhaíochta (CERT) agus ag an gCiste Eorpach Talmhaíochta um Fhorbairt Tuaithe (CETFT), dá ngairtear “na Cistí” anseo feasta;

                           (c)

                           a mhéid atá na nósanna imeachta agus na córais a cuireadh i bhfeidhm chun buiséad an Aontais a choimirciú lena n-áirítear bearta frithchalaoise riosca-bhunaithe;

                           (d)

                           slándáil na gcóras faisnéise;

                           (e)

                           cothabháil na dtaifead cuntasaíochta.

                     Ullmhóidh an comhlacht iniúchóireachta tuarascáil ina dtabharfar mionsonraí maidir leis an obair iniúchóireachta a chuirtear i gcrích, maidir le torthaí na hoibre sin agus maidir lena mheasúnú ar cé acu a chomhlíonann an ghníomhaireacht íocaíochta na critéir chreidiúnaithe nó nach gcomhlíonann. Soláthrófar an tuarascáil don údarás inniúil a dhéanfaidh measúnú ar a torthaí agus a eiseoidh an gníomh creidiúnaithe ansin i gcás ina bhfuil sé sásta go gcomhlíonann an ghníomhaireacht íocaíochta na critéir chreidiúnaithe.

               5.   I gcás ina mbreithníonn an t-údarás inniúil nach gcomhlíonann an ghníomhaireacht íocaíochta na critéir chreidiúnaithe, cuirfidh sé an ghníomhaireacht íocaíochta ar an eolas faoi na coinníollacha sonracha nach mór di a chomhlíonadh sula mbeifear in ann creidiúnú a eisiúint.
               Go dtí go gcuirtear chun feidhme aon athrú riachtanach chun coinníollacha sonracha den sórt sin a chomhlíonadh, féadfar creidiúnú a eisiúint go sealadach ar feadh tréimhse atá le cinneadh ag cur thromchúis na bhfadhbanna a sainaithníodh san áireamh, tréimhse nach faide ná 12 mhí. I gcásanna ina bhfuil údar cuí leis sin, féadfaidh an Coimisiún fadú ar an tréimhse sin a dheonú arna iarraidh sin don Bhallstát lena mbaineann.

               6.   Cuirfear an fhaisnéis dá bhforáiltear in Airteagal 90(1), an chéad fhomhír, pointe (a) de Rialachán (AE) 2021/2116 in iúl láithreach tar éis don ghníomhaireacht íocaíochta creidiúnú a fháil den chéad uair agus in aon chás sula muirearaítear aon chaiteachas a dhéanann sí ar na Cistí. Beidh dearbhuithe agus doiciméid maidir leo seo a leanas ag gabháil leis an bhfaisnéis sin:

                           (a)

                           na freagrachtaí atá dílsithe sa ghníomhaireacht íocaíochta;

                           (b)

                           leithdháileadh na bhfreagrachtaí ar ranna éagsúla na gníomhaireachta íocaíochta;

                           (c)

                           an caidreamh idir an ghníomhaireacht íocaíochta agus comhlachtaí eile, idir phoiblí agus phríobháideach, atá freagrach as aon bheart faoina muirearaíonn an ghníomhaireacht íocaíochta caiteachas ar na Cistí a chur chun feidhme;

                           (d)

                           na nósanna imeachta trína bhfaightear éilimh a dhéanann tairbhithe, trína ndéantar iad a fhíorú, agus a bhailíochtú, agus trína ndéantar caiteachas a údarú, a íoc agus trína ndéantar taifid chuntasaíochta air;

                           (e)

                           na forálacha a bhaineann le slándáil na gcóras faisnéise;

                           (f)

                           an tuarascáil ar an athbhreithniú réamhchreidiúnaithe a dhéanann an comhlacht iniúchóireachta dá dtagraítear i mír 3.

               7.   Cuirfidh an Coimisiún Coiste um na Cistí Talmhaíochta ar an eolas maidir leis na gníomhaireachtaí íocaíochta atá creidiúnaithe i ngach Ballstát.

            Airteagal 2
            Creidiúnú gníomhaireachtaí íocaíochta a athbhreithniú agus a tharraingt siar

               1.   Beidh na gníomhaireachtaí íocaíochta as a bhfuil an t-údarás inniúil freagrach faoi mhaoirseacht leanúnach aige, ar bhonn na ndeimhnithe agus na dtuairiscí go háirithe, a tharraing suas an comhlacht deimhniúcháin dá dtagraítear in Airteagal 12 de Rialachán (AE) 2021/2116, agus glacfaidh sé bearta leantacha maidir le haon easnamh a sainaithnítear.
               Gach 3 bliana, tabharfaidh an t-údarás inniúil tuairisc i scríbhinn don Choimisiún maidir lena mhaoirseacht ar na gníomhaireachtaí íocaíochta agus lena fhaireachán ar a gcuid gníomhaíochtaí. Áireofar sa tuairisc athbhreithniú ar chomhlíonadh leanúnach na ngníomhaireachtaí íocaíochta leis na critéir chreidiúnaithe, mar aon le hachoimre ar na gníomhartha atá glactha chun na heasnaimh a leigheas. Deimhneoidh an t-údarás inniúil cé acu atá an ghníomhaireacht íocaíochta as a bhfuil sé freagrach ag leanúint de bheith ag comhlíonadh na gcritéar creidiúnaithe.

               2.   Bunóidh Ballstáit córas trína n-áiritheofar go gcuirfear aon fhaisnéis ina dtugtar le fios nach gcomhlíonann gníomhaireacht íocaíochta na critéir chreidiúnaithe in iúl don údarás inniúil gan mhoill.

               3.   I gcás inar chinn an t-údarás inniúil nach bhfuil urraim á tabhairt ag gníomhaireacht íocaíochta chreidiúnaithe a thuilleadh do cheann amháin nó níos mó de na critéir chreidiúnaithe ar bhealach atá in ann bac a chur ar chomhlíonadh na gcúraimí a leagtar amach in Airteagal 1(1) de Rialachán Tarmligthe (AE) 2022/127, cuirfidh an t-údarás inniúil creidiúnú na gníomhaireachta íocaíochta faoi thréimhse phromhaidh gan mhoill. Tarraingeoidh sé suas plean lena n-áirítear gníomhaíochtaí agus sprioc-amanna chun na heasnaimh a fuarthas a leigheas laistigh de thréimhse a chinnfear de réir thromchúis na faidhbe, tréimhse nach faide ná 12 mhí ón dáta ar a gcuirfear an creidiúnú faoi thréimhse phromhaidh. I gcásanna ina bhfuil údar cuí leis sin, féadfaidh an Coimisiún fadú ar an tréimhse sin a dheonú arna iarraidh sin don Bhallstát lena mbaineann.

               4.   Cuirfidh an t-údarás inniúil an Coimisiún ar an eolas maidir lena chinneadh creidiúnú gníomhaireachta íocaíochta a chur faoi thréimhse phromhaidh, maidir leis an bplean a tarraingíodh suas de bhun mhír 3 agus, ina dhiaidh sin, maidir leis an dul chun cinn i dtaca leis na pleananna sin a chur chun feidhme.

               5.   Má dhéantar an creidiúnú a tharraingt siar, tabharfaidh an t-údarás inniúil creidiúnú gan mhoill do ghníomhaireacht íocaíochta eile, gníomhaireacht a chomhlíonann na coinníollacha a leagtar síos in Airteagal 9(2) de Rialachán (AE) 2021/2116 chun a áirithiú nach gcuirtear isteach ar íocaíochtaí le tairbhithe.

               6.   I gcás ina bhfaigheann an Coimisiún amach nár chomhlíon an t-údarás inniúil a oibleagáid plean leigheasta a tharraingt suas de bhun mhír 3 nó go bhfuil creidiúnú fós á fháil ag an ngníomhaireacht íocaíochta gan plean den sórt sin a bheith curtha chun feidhme ina iomláine aici laistigh den tréimhse a cinneadh, iarrfaidh sé ar an údarás inniúil creidiúnú na gníomhaireachta íocaíochta sin a aistarraingt mura ndéantar na hathruithe riachtanacha laistigh de thréimhse a chinnfidh an Coimisiún de réir thromchúis na faidhbe. I gcás den sórt sin, féadfaidh an Coimisiún a chinneadh aghaidh a thabhairt ar na heasnaimh trí bhíthin an nós imeachta comhréireachta i gcomhréir le hAirteagal 55 de Rialachán (AE) 2021/2116.

            Airteagal 3
            An nós imeachta chun creidiúnú an chomhlachta comhordúcháin a eisiúint, a athbhreithniú agus a tharraingt siar

               1.   Ainmneoidh na Ballstáit údarás ar leibhéal na n-airí a bheidh freagrach as creidiúnú an chomhlachta comhordúcháin dá dtagraítear in Airteagal 10 de Rialachán (AE) 2021/2116 (dá ngairtear “an t-údarás inniúil” anseo feasta) a eisiúint, a athbhreithniú agus a tharraingt siar.

               2.   Déanfaidh an t-údarás inniúil cinneadh maidir le creidiúnú na gníomhaireachta comhordúcháin a eisiúint trí bhíthin gníomh foirmiúil, nó tar éis athbhreithnithe, maidir leis an gcreidiúnú a aistarraingt ar bhonn scrúdú a dhéanamh ar na critéir chreidiúnaithe dá dtagraítear in Airteagal 2 de Rialachán Tarmligthe (AE) 2022/127. Déanfaidh an t-údarás inniúil an scrúdú sin ar chomhlíonadh na gcritéar creidiúnaithe agus féadfaidh sé brath ar scrúdú a dhéanfaidh an comhlacht iniúchóireachta. Cuirfidh an t-údarás inniúil an Coimisiún ar an eolas faoi chreidiúnú an chomhlachta comhordúcháin a eisiúint agus a tharraingt siar gan mhoill.

               3.   Gníomhóidh an comhlacht comhordúcháin dá dtagraítear in Airteagal 10 de Rialachán (AE) 2021/2116 mar chomhchainteoir aonair an Choimisiúin thar ceann an Bhallstáit lena mbaineann i dtaca le gach ceist a bhaineann leis na Cistí a mhéid a bhaineann lena chúraimí.

               4.   Féadfaidh gníomhaireacht íocaíochta feidhmiú mar chomhlacht comhordúcháin ar choinníoll go gcoinnítear an dá fheidhm deighilte ó chéile.

               5.   Agus cúraimí an chomhlachta comhordúcháin á gcomhlíonadh aige, féadfaidh sé gairm a chur, i gcomhréir le nósanna imeachta náisiúnta, ar chomhlachtaí nó ar ranna riaracháin eile, go háirithe orthu siúd a bhfuil saineolas acu i réimsí cuntasaíochta nó teicniúla.

               6.   Áiritheofar rúndacht, ionracas agus infhaighteacht na sonraí ríomhaire uile atá i seilbh an chomhlachta comhordúcháin le bearta arna gcur in oiriúint don struchtúr riaracháin, don fhoireann agus don timpeallacht theicneolaíoch i ngach comhlacht comhordúcháin. Beidh an iarracht airgeadais agus theicneolaíoch comhréireach leis na rioscaí iarbhír a thabhófar.

               7.   Déanfar cur in iúl na faisnéise dá bhforáiltear in Airteagal 90, an chéad fhomhír, pointe (a) de Rialachán (AE) 2021/2116 láithreach tar éis don chomhlacht comhordúcháin creidiúnú a fháil den chéad uair agus in aon chás sula muirearaítear aon chaiteachas a bhfuil sé freagrach as ar na Cistí. Beidh dearbhuithe agus doiciméid maidir leo seo a leanas ag gabháil leis an bhfaisnéis sin:

                           (a)

                           na freagrachtaí atá dílsithe sa chomhlacht comhordúcháin;

                           (b)

                           leithdháileadh na bhfreagrachtaí laistigh den chomhlacht comhordúcháin;

                           (c)

                           an caidreamh idir an comhlacht comhordúcháin agus comhlachtaí eile, bídís poiblí nó príobháideach, atá freagrach as comhoibriú leis i ndáil le comhlíonadh a chúraimí;

                           (d)

                           na nósanna imeachta agus na córais atá i bhfeidhm chun a áirithiú go gcomhlíonfar a chúraimí;

                           (e)

                           na forálacha a bhaineann le slándáil na gcóras faisnéise;

                           (f)

                           toradh an scrúdaithe ar chomhlíonadh na gcritéar creidiúnaithe dá dtagraítear i mír 2.

               8.   I gcás ina mbreithníonn an t-údarás inniúil nach gcomhlíonann an comhlacht comhordúcháin na critéir chreidiúnaithe, cuirfidh sé an comhlacht comhordúcháin ar an eolas faoi na ceanglais atá le comhlíonadh.
               Go dtí go gcuirfear chun feidhme aon athrú is gá chun na critéir chreidiúnaithe a chomhlíonadh, féadfar an creidiúnú:

                           (a)

                           a eisiúint go sealadach le haghaidh comhlachta comhordúcháin nua;

                           (b)

                           a chur faoi phromhadh le haghaidh comhlacht comhordúcháin atá ann cheana ar choinníoll go leantar plean gníomhaíochta chun an cás a leigheas.

                     Tarraingeofar siar an creidiúnú mura gcomhlíontar na critéir chreidiúnaithe agus má mheasann an t-údarás inniúil nach féidir leis an gcomhlacht comhordúcháin a chúraimí a chomhlíonadh.

            Airteagal 4
            Dearbhuithe bainistíochta

               1.   Na dearbhuithe bainistíochta dá dtagraítear in Airteagal 9(3), an chéad fomhír, pointe (d), agus Airteagal 10(3) de Rialachán (AE) 2021/2116, déanfar iad a tharraingt suas in am trátha ionas go mbeidh an comhlacht deimhniúcháin in ann an tuairim dá dtagraítear in Airteagal 12(1) den Rialachán sin a eisiúint.
               Beidh na dearbhuithe bainistíochta san fhoirm a leagtar amach in Iarscríbhinní I agus II a ghabhann leis an Rialachán seo agus féadfar iad a cháiliú le hábhar amhrais lena ndéantar an tionchar airgeadais féideartha a chainníochtú. I gcás ina gcuirtear ábhair amhrais in iúl, áireofar leis an dearbhú plean gníomhaíochta leigheasta agus fráma ama beacht lena chur chun feidhme.

               2.   Beidh na dearbhuithe bainistíochta bunaithe ar mhaoirseacht éifeachtach a dhéanfar ar an gcóras bainistithe agus rialaithe a bheidh i bhfeidhm ar feadh na bliana.

            Airteagal 5
            Deimhniúchán

               1.   Ainmneoidh an t-údarás inniúil an comhlacht deimhniúcháin dá bhforáiltear in Airteagal 12 de Rialachán (AE) 2021/2116.
               I gcás ina mbeidh níos mó ná comhlacht deimhniúcháin amháin i mBallstát, féadfaidh an Ballstát sin comhlacht poiblí deimhniúcháin a ainmniú ar an leibhéal náisiúnta le bheith freagrach as an gcomhordú.

               2.   Eagróidh an comhlacht deimhniúcháin a chuid oibre ar bhealach éifeachtach agus éifeachtúil, agus cuirfidh sé a chuid seiceálacha i gcrích laistigh de thréimhse ama iomchuí, ag cur chineál agus uainiú na n-idirbheart san áireamh le haghaidh na bliana airgeadais lena mbaineann.

               3.   Déanfar an tuairim a thabharfaidh an comhlacht deimhniúcháin i gcomhréir le hAirteagal 12(1) de Rialachán (AE) 2021/2116 a tharraingt suas go bliantúil.
               Beidh an tuairim sin bunaithe ar an obair iniúchóireachta a chuirfear i gcrích i gcomhréir le hAirteagal 6 agus Airteagal 7 den Rialachán seo.

               4.   Déanfaidh an comhlacht deimhniúcháin tuarascáil maidir lena chuid torthaí a tharraingt suas. Cumhdófar sa tuarascáil freisin feidhmeanna tarmligthe na gníomhaireachta íocaíochta i gcomhréir le Roinn 1.(D) d’Iarscríbhinn I a ghabhann le Rialachán Tarmligthe (AE) 2022/127. Luafar sa tuarascáil, maidir leis an tréimhse a chumhdaítear sa tuarascáil, cé acu:

                           (a)

                           a chomhlíon an ghníomhaireacht íocaíochta na critéir chreidiúnaithe nó nár chomhlíon;

                           (b)

                           a bhí nó nach raibh nósanna imeachta na gníomhaireachta íocaíochta de chineál a thabharfadh urrús réasúnach go ndearnadh an caiteachas a muirearaíodh ar na Cistí i gcomhréir le rialacha an Aontais, sa dóigh go n-áiritheofar an méid seo a leanas:

                                       (i)

                                       a mhéid a bhaineann leis na cineálacha idirghabhála dá dtagraítear i Rialachán (AE) 2021/2115, beidh aschur tuairiscithe comhfhreagrach ag an gcaiteachas agus beidh sé déanta i gcomhréir leis na córais rialachais is infheidhme, agus beidh bearta leantacha curtha i gcrích i ndáil le moltaí maidir le feabhsuithe, más ann dóibh;

                                       (ii)

                                       go mbeidh na hidirbhearta foluiteacha dlíthiúil agus rialta, a mhéid a bhaineann leis na bearta a leagtar síos i Rialacháin (AE) Uimh. 228/2013, (AE) Uimh. 229/2013, (AE) Uimh. 1308/2013 agus Rialachán (AE) Uimh. 1144/2014 ó Pharlaimint na hEorpa agus ón gComhairle (13), agus maidir leis an íocaíocht i leith barr sonrach le haghaidh an chadáis agus tacaíocht do luathscor faoi Theideal III, Caibidil II, Roinn 3, Foroinn 2 agus Airteagal 155(2) faoi seach de Rialachán (AE) 2021/2115, agus beidh bearta leantacha curtha i gcrích i ndáil le moltaí maidir le feabhsuithe, más ann dóibh;

                           (c)

                           a bhí an tuairisciú feidhmíochta maidir le táscairí aschuir chun críocha an imréitigh feidhmíochta bhliantúil dá dtagraítear in Airteagal 54 de Rialachán (AE) 2021/2116 agus an tuairisciú feidhmíochta maidir le táscairí toraidh le haghaidh an fhaireacháin feidhmíochta ilbhliantúil dá dtagraítear in Airteagal 134 de Rialachán (AE) 2021/2115, lena léirítear go bhfuil Airteagal 37 de Rialachán (AE) 2021/2116 comhlíonta, ceart nó nach raibh;

                           (d)

                           a coinníodh na cuntais bhliantúla dá dtagraítear in Airteagal 33 den Rialachán seo i gcomhréir le leabhair agus taifid na gníomhaireachta íocaíochta nó nár coinníodh;

                           (e)

                           taifead ceart, iomlán agus cruinn go hábhartha de na hoibríochtaí a mhuirearaítear ar na Cistí a bhí sna ráitis chaiteachais agus na hoibríochtaí idirghabhála poiblí, nó nach ea;

                           (f)

                           a tugadh cosaint cheart do leasanna airgeadais an Aontais maidir leis na réamhíocaíochtaí a íocadh, na ráthaíochtaí a fuarthas, na stoic idirghabhála agus na méideanna atá le bailiú nó nár tugadh.

                     Áireofar sa tuarascáil faisnéis maidir le líon agus cáilíochtaí na foirne a bheidh i mbun na hiniúchóireachta, maidir leis an obair a dhéantar, líon na gcóras a scrúdaítear, an leibhéal ábharthachta agus muiníne a bhaintear amach i gcás inarb infheidhme, aon laige a aimsítear agus aon mholadh a dhéantar maidir le feabhas agus oibríochtaí an chomhlachta deimhniúcháin agus comhlachtaí iniúchóireachta eile araon, laistigh den ghníomhaireacht íocaíochta agus lasmuigh de, óna bhfuarthas deimhniú uile nó cuid de dheimhniú an chomhlachta deimhniúcháin maidir leis na nithe ar ar tuairiscíodh.

            Airteagal 6
            Prionsabail iniúchóireachta

               1.   Cuirfear an t-iniúchadh deimhniúcháin i gcrích i gcomhréir le caighdeáin iniúchóireachta atá inghlactha go hidirnáisiúnta.

               2.   Ullmhóidh an comhlacht deimhniúcháin straitéis iniúchóireachta ina leagfar amach raon feidhme, uainiú agus treo an iniúchta deimhniúcháin, na modhanna iniúchóireachta agus an mhodheolaíocht samplála, agus idirdhealú á dhéanamh idir na cineálacha idirghabhála dá dtagraítear i Rialachán (AE) 2021/2115 agus na bearta a leagtar síos i Rialacháin (AE) Uimh. 228/2013, (AE) Uimh. 229/2013, (AE) Uimh. 1308/2013 agus (AE) Uimh. 1144/2014. Déanfar plean iniúchóireachta a fhorbairt maidir le gach bliain airgeadais arna hiniúchadh bunaithe ar riosca iniúchóireachta measta. Arna iarraidh sin ar an gcomhlacht deimhniúcháin, soláthróidh sé an straitéis iniúchóireachta agus an plean iniúchóireachta don Choimisiún.

               3.   Bainfear amach an leibhéal réasúnta dearbhaithe iniúchóireachta atá le cur i gcrích trí iniúchóireacht maidir le feidhmiú cuí na gcóras rialachais, cruinneas an tuairiscithe ar fheidhmíocht, léargas fíor cothrom na gcuntas bliantúil agus dlíthiúlacht agus rialtacht na n-idirbheart foluiteach a mhéid a bhaineann leis na bearta a leagtar síos i Rialacháin (AE) Uimh. 228/2013, (AE) Uimh. 229/2013, (AE) Uimh. 1308/2013 agus (AE) Uimh. 1144/2014, agus maidir leis an íocaíocht i leith barr sonrach le haghaidh an chadáis agus an tacaíocht do luathscor faoi Theideal III, Caibidil II, Roinn 3, Foroinn 2 agus faoi Airteagal 155(2) faoi seach de Rialachán (AE) 2021/2115, a bhfuil aisíocaíocht iarrtha ag an gCoimisiún ina leith.
               Déanfar é sin trí iniúchadh córais agus tástáil comhlíontachta a mhéid a bhaineann le feidhmiú an chórais rialachais, tástáil iomláine agus cruinnis agus nósanna imeachta anailíseacha le haghaidh an chórais tuairiscithe feidhmíochta.
               A mhéid a bhaineann hiniúchadh na gcuntas bliantúil, cuirfear tástáil shubstainteach caiteachais i bhfeidhm, lena n-áirítear tástáil ar na mionsonraí. A mhéid a bhaineann leis an iniúchadh ar dhlíthiúlacht agus rialtacht na n-idirbheart foluiteach dá dtagraítear sa chéad fhomhír, áireofar fíorú ar an láthair sa tástáil.

               4.   Leagfaidh an Coimisiún síos treoirlínte ina gcuimseofar, go háirithe:

                           (a)

                           soiléiriú breise agus treoir bhreise i ndáil leis an iniúchadh deimhniúcháin atá le cur i gcrích;

                           (b)

                           an leibhéal réasúnta dearbhaithe iniúchóireachta atá le baint amach ó iniúchadh a chinneadh.

            Airteagal 7
            Modhanna iniúchóireachta

               1.   Déanfar na modhanna iniúchóireachta a bhaineann leis an iniúchadh deimhniúcháin a shainiú sa straitéis iniúchóireachta dá bhforáiltear in Airteagal 6(2).

               2.   Chun cuspóirí an iniúchta a bhaint amach agus an tuairim a leagtar amach in Airteagal 12(2) de Rialachán (AE) 2021/2116 a eisiúint, áireofar le céimeanna an iniúchta, iniúchtaí ar chórais, tástáil shubstainteach, i gcás inar gá, agus na réitigh ar dhearbhuithe airgeadais agus bainistíochta a fhíorú.

               3.   Maidir le hiniúchadh na gcóras rialachais, déanfaidh an comhlacht deimhniúcháin inniúchtaí ar chórais a bhféadfadh tástáil comhlíontachta agus tástáil ar rialuithe ginearálta TF agus rialuithe cur i bhfeidhm TF a bheith mar chuid díobh freisin, chun dearadh agus cur chun feidhme an chórais a fhíorú.

               4.   Le tástáil shubstainteach chaiteachais, cumhdófar fíorú dlíthiúlacht agus rialtacht na n-idirbheart foluiteach ar leibhéal na dtairbhithe deiridh a mhéid a bhaineann leis na bearta a leagtar síos i Rialacháin (AE) Uimh. 228/2013, (AE) Uimh. 229/2013, (AE) Uimh. 1308/2013 agus (AE) Uimh. 1144/2014 agus maidir leis an íocaíocht i leith barr sonrach le haghaidh an chadáis agus tacaíocht do luathscor faoi Theideal III, Caibidil II, Roinn 3, Foroinn 2 agus Airteagal 155(2) faoi seach de Rialachán (AE) 2021/2115. Chun na gcríoch sin, féadfaidh an comhlacht deimhniúcháin a bheith in éineacht leis an ngníomhaireacht íocaíochta nuair a dhéanann sí seiceálacha ar an láthair ar leibhéal tánaisteach. Ní fhéadfaidh an comhlacht deimhniúcháin a bheith in éineacht leis an ngníomhaireacht íocaíochta nuair a dhéanann sí na chéad seiceálacha ar an láthair, cé is moite de na cásanna sin, ina mbeadh sé dodhéanta go fisiceach an chéad seiceáil a rinne an ghníomhaireacht íocaíochta a athfhíorú.

               5.   A mhéid a bhaineann le hiniúchadh ar an gcóras tuairiscithe feidhmíochta, déanfaidh an comhlacht deimhniúcháin tástáil taifead agus bunachar sonraí a chur i bhfeidhm chun a fhíorú an ndéantar tuairisciú ceart ar aschur feidhmíochta agus ar tháscairí toraidh a thuairiscítear agus an bhfuil siad comhionann leis an gcaiteachas a mhaoiníonn an tAontas nó a mhaoinítear le cuspóirí idirghabhála, faoi seach. Déanfaidh an comhlacht deimhniúcháin na húdair a thugtar maidir leis na difríochtaí idir an caiteachas bliantúil atá dearbhaithe le haghaidh idirghabhála agus an méid a chomhfhreagraíonn don táscaire aschuir tuairiscithe ábhartha i gcomhréir le hAirteagal 54(2) de Rialachán (AE) 2021/2116 a fhíorú agus a dheimhniú. Áireofar freisin in obair an chomhlachta deimhniúcháin ríomh na dtáscairí a fhíorú.

               6.   Féadfaidh an comhlacht deimhniúcháin brath ar thorthaí iniúchóireachta iniúchóirí seachtracha na gcomhlachtaí a chuireann ionstraimí airgeadais chun feidhme chun críoch na cinnteachta foriomláine agus ar an mbonn sin, féadfaidh an comhlacht deimhniúcháin cinneadh a dhéanamh teorainn a chur lena chuid oibre iniúchóireachta féin.
               I gcomhthéacs cistí ráthaíochta, ní fhéadfaidh an comhlacht deimhniúcháin iniúchtaí a dhéanamh ar na comhlachtaí a sholáthraíonn iasachtaí foluiteacha nua ach amháin i gcás ceann amháin nó an dá chás seo a leanas:

                           (a)

                           mura bhfuil doiciméid tacaíochta ar fáil lena soláthraítear fianaise ar an tacaíocht ón ionstraim airgeadais do na faighteoirí deiridh ar leibhéal an údaráis bainistíochta nó ar leibhéal na gcomhlachtaí a chuireann an ionstraim airgeadais chun feidhme;

                           (b)

                           má tá fianaise ann nach taifid fhíora chruinne ar an tacaíocht a cuireadh ar fáil atá sna doiciméid a chuirtear ar fáil ar leibhéal an údaráis bainistíochta nó ar leibhéal na gcomhlachtaí atá ag cur na hionstraime airgeadais chun feidhme.

                     Saineoidh an Ballstát na socruithe chun an rian iniúchóireachta d’ionstraimí airgeadais a áirithiú i gcomhréir leis an teimpléad a leagtar amach in Iarscríbhinn III, ag léiriú chomhlíonadh na gcoinníollacha nó bhaint amach na dtorthaí.

               7.   Maidir leis an tuarascáil bhliantúil iniúchóireachta dá dtagraítear sa tríú fomhír d’Airteagal 12(2) de Rialachán (AE) 2021/2116 a ullmhóidh iniúchóirí seachtracha Ballstáit, tuarascáil ina gcumhdófar na gnéithe a áirítear in Iarscríbhinn IV a ghabhann leis an Rialachán seo, is é an Banc Eorpach Infheistíochta (BEI), nó institiúidí airgeadais idirnáisiúnta eile ina bhfuil an Ballstát sin ina scairshealbhóir a chuireann ionstraimí airgeadais chun feidhme, a chuirfidh an tuarascáil sin ar fáil do na Ballstáit faoi dheireadh gach bliana airgeadais.

               8.   Soláthróidh an Coimisiún tuilleadh coinníollacha agus treorach maidir leis na nósanna imeachta iniúchóireachta a dhearadh, maidir le comhtháthú samplála, athfhíorú ar an láthair a phleanáil agus a dhéanamh ar idirbhearta, i gas inar gá, trí bhíthin na dtreoirlínte dá dtagraítear in Airteagal 6(4).

            CAIBIDIL II

               Bainistiú airgeadais na gCistí

            Roinn 1

               Forálacha ginearálta

            Airteagal 8
            Cuntais na ngníomhaireachtaí íocaíochta

               1.   Coimeádfaidh gach gníomhaireacht íocaíochta tacar cuntas nach gcumhdófar iontu ach an caiteachas agus an t-ioncam dá dtagraítear in Airteagal 5(1) agus Airteagail 6 agus 45 de Rialachán (AE) 2021/2116 agus úsáid na gcistí a chuirfear ar fáil di chun an caiteachas comhfhreagrach a ghlanadh. Beifear in ann sonraí airgeadais le haghaidh na gCistí a idirdhealú agus a chur ar fáil ar leithligh de bharr na gcuntas sin.
               Soláthróidh na Ballstáit faisnéis don Choimisiún maidir leis an gcaiteachas a chuirtear i gcrích agus maidir leis an ioncam sannta a fhaightear arna iarraidh sin dó.

               2.   Coimeádfaidh gníomhaireachtaí íocaíochta na mBallstát nár ghlac leis an euro cuntais ina gcumhdaítear na méideanna a léirítear san airgeadra inar tabhaíodh an caiteachas agus an t-ioncam a fuarthas. Mar sin féin, ionas go mbeifear in ann a gcaiteachas agus a n-ioncam uile a chomhdhlúthú, ní mór dóibh a bheith in ann na sonraí comhfhreagracha a sholáthar san airgeadra náisiúnta agus in euro.

               3.   Maidir le CETFT, coimeádfaidh gach gníomhaireacht íocaíochta cuntais a fhágfaidh go mbeifear in ann na hoibríochtaí uile le haghaidh gach cláir agus gach birt a shainaithint. Áireofar iad seo a leanas go háirithe sna cuntais sin:

                           (a)

                           méid an chaiteachais phoiblí agus méid na ranníocaíochta ón Aontas a íocadh le haghaidh gach oibríochta;

                           (b)

                           na méideanna atá le haisghabháil ó thairbhithe de bharr neamhrialtachtaí nó faillí ar thángthas orthu;

                           (c)

                           na méideanna arna n-aisghabháil , mar aon le léiriú den oibríocht bhunaidh.

            Roinn 2

               Cuntais CERT

            Airteagal 9
            An dearbhú caiteachais a bhunú

               1.   Déanfaidh na Ballstáit méid na híocaíochta atá le deonú do thairbhí faoi CERT a chinneadh faoi chuimsiú na gcóras rialaithe dá dtagraítear i dTeideal IV de Rialachán (AE) 2021/2116.

               2.   Cuirfear san áireamh sa chaiteachas a dhéanfar agus atá le dearbhú do CERT na pionóis a chuirfear i bhfeidhm faoi chuimsiú chórais rialaithe na mBallstát i gcás neamhchomhlíontachta.

               3.   Maidir leis an méid a eascróidh as mír 2 a chur i bhfeidhm, feidhmeoidh sé le haghaidh cineálacha idirghabhála i bhfoirm íocaíochtaí díreacha dá dtagraítear in Airteagal 16 de Rialachán (AE) 2021/2115 agus le haghaidh na gclár maidir leis na réigiún is forimeallaí den Aontas agus maidir leis na hoileáin bheaga Aeigéacha mar a leagtar síos i Rialachán (AE) Uimh. 228/2013 agus i Rialachán (AE) Uimh. 229/2013, faoi seach, mar bhunús leis an laghdú ar íocaíochtaí dá dtagraítear in Airteagal 17 de Rialachán (AE) 2021/2115 agus leis an gcur i bhfeidhm smachta airgeadais dá dtagraítear in Airteagal 17 de Rialachán (AE) 2021/2116.

               4.   Is éard a bheidh sa mhéid a bheidh le dearbhú don Choimisiún an méid a eascróidh as mír 2 a chur i bhfeidhm agus as cás sonrach na n-íocaíochtaí díreacha agus na gclár dá dtagraítear i mír 3 agus an méid a eascróidh as míreanna 2 agus 3 a chur i bhfeidhm.

               5.   Beidh an caiteachas a dhearbhófar do CERT ina bhunús chun na huasteorainneacha airgeadais a leagtar síos i ndlí an Aontais a fhíorú.

               6.   Beidh an méid a eascróidh as míreanna 2 agus 3 a chur i bhfeidhm ina bhunús chun na pionóis riaracháin a ríomh maidir leis an gcoinníollacht dá dtagraítear i dTeideal IV, i gCaibidilí IV agus V de Rialachán (AE) 2021/2116.

               7.   De mhaolú ar mhír 3, féadfaidh na Ballstáit réamhíocaíochtaí a dhéanamh le tairbhithe i ndáil leis na híocaíochtaí díreacha gan an ráta coigeartaithe um smacht airgeadais dá dtagraítear in Airteagal 17 de Rialachán (AE) 2021/2116 a chur i bhfeidhm i leith na n-iarratas ar chabhair le haghaidh bliain ar leith. In íocaíocht an iarmhéid atá le deonú do thairbhithe ón 1 Nollaig ar aghaidh cuirfear san áireamh an ráta coigeartaithe um dhisciplín airgeadais is infheidhme an tráth sin maidir le méid iomlán na n-íocaíochtaí díreacha sa bhliain chomhfhreagrach sin.

            Airteagal 10
            Faisnéis a chur in iúl ag na Ballstáit

               1.   I gcomhréir le hAirteagal 90(1), pointe (c)(i) agus (ii), de Rialachán (AE) 2021/2116, seolfaidh na Ballstáit chuig an gCoimisiún, go leictreonach agus faoin seachtú lá de gach mí ar a dhéanaí, an fhaisnéis agus na doiciméid maidir le caiteachas agus ioncam sannta dá dtagraítear in Airteagail 11 agus 12 den Rialachán seo, agus go háirithe an dearbhú caiteachais a tharraingeofar suas i gcomhréir le mír 2 den Airteagal seo.
               Seolfar, áfach, an teachtaireacht maidir leis an gcaiteachas a dhéantar agus an t-ioncam sannta a fhaightear idir an 1 agus an 15 Deireadh Fómhair faoin 25 Deireadh Fómhair ar a dhéanaí.
               Soláthrófar an fhaisnéis ábhartha uile ar bhonn na samhla a sholáthróidh an Coimisiún do na Ballstáit trí chórais faisnéise.

               2.   Cuimseofar iad seo a leanas ar a laghad sa dearbhú caiteachais dá dtagraítear i mír 1:

                           (a)

                           ráiteas, a tharraingeoidh gach gníomhaireacht íocaíochta suas, ar ráiteas é a mhiondealófar de réir ainmníocht bhuiséad an Aontais agus de réir caiteachais agus ioncaim shannta, é bunaithe ar ainmníocht mhionsonraithe a chuirfear ar fáil do na Ballstáit laistigh de na córais faisnéise lena gcumhdófar an méid seo a leanas:

                                       (i)

                                       an caiteachas a rinneadh agus an t-ioncam sannta a fuarthas sa mhí roimhe sin;

                                       (ii)

                                       an caiteachas iomlán a rinneadh agus an t-ioncam sannta a fuarthas ó thús na bliana airgeadais go dtí deireadh na míosa roimhe sin;

                                       (iii)

                                       meastacháin ar an gcaiteachas agus ar an ioncam sannta lena gcumhdófar na chéad 3 mhí eile ar leithligh agus, de réir mar is cuí, iomlán na meastachán ar an gcaiteachas agus ar an ioncam sannta go dtí deireadh na bliana airgeadais.

                                 I gcás gur sa chéad bhliain airgeadais eile a bheidh na meastacháin le haghaidh na gcéad 3 mhí eile, dá dtagraítear sa chéad fhomhír, pointe (iii), ní gá ach an t-iomlán in aghaidh na míosa a sholáthar;

                           (b)

                           na cuntais ina léirítear an caiteachas agus an t-ioncam a bhaineann le hidirghabháil phoiblí.

               3.   In euro a chuirfear an fhaisnéis airgeadais go léir a éilítear faoin Airteagal seo in iúl.

            Airteagal 11
            Rialacha ginearálta maidir leis an dearbhú caiteachais agus maidir le hioncam sannta

               1.   Gan dochar do na forálacha speisialta maidir le dearbhuithe caiteachais agus leis an ioncam a bhaineann le stóráil phoiblí dá dtagraítear in Airteagal 12, beidh an caiteachas agus an t-ioncam sannta a dhearbhóidh gníomhaireachtaí íocaíochta i ndáil le mí ar leith ag comhfhreagairt d’íocaíochtaí agus fáltais a dhéantar go hiarbhír i rith na míosa sin.
               Iontrálfar an caiteachas sin agus an t-ioncam sannta sin i gcuntais bhuiséad CERT i leith na bliana airgeadais comhfhreagraí.
               Mar sin féin:

                           (a)

                           ní fhéadfar caiteachas a íocfar sula gcuirtear i bhfeidhm an fhoráil a ligfidh don CERT an caiteachas ar fad nó cuid de a iompar a dhearbhú ach amháin:

                                       (i)

                                       maidir leis an mí inar cuireadh an fhoráil atá i gceist chun feidhme; nó

                                       (ii)

                                       maidir leis an mí tar éis chur chun feidhme na forála sin;

                           (b)

                           dearbhófar ioncam sannta do CERT i leith na míosa ina dtéann an teorainn ama chun na méideanna comhfhreagracha a íoc, teorainn ama a leagtar síos i reachtaíocht an Aontais, in éag; Nuair a tharlaíonn sé, ar leibhéal na gníomhaireachta íocaíochta, mar thoradh ar cheartúcháin ar ioncam sannta go ndearbhaítear ioncam diúltach atá sannta le haghaidh líne bhuiséid, tabharfar ceartúcháin a bhfuil farasbarr ag gabháil leo ar aghaidh chuig an gcéad mhí eile.

               2.   Cuirfear caiteachas agus ioncam sannta san áireamh ar an dáta ar ar cuireadh cuntas na gníomhaireachta íocaíochta chun dochair nó chun sochair. I gcás íocaíochtaí, áfach, maidir leis an dáta a chuirfear san áireamh, féadfaidh an dáta ar ar eisigh an ghníomhaireacht lena mbaineann an doiciméad íocaíochta agus ar sheol sí chuig institiúid airgeadais nó chuig an tairbhí é a bheith i gceist. Bainfidh gach gníomhaireacht íocaíochta úsáid as an modh céanna ar feadh na bliana airgeadais ar fad.

               3.   Orduithe íocaíochta nach gcuirtear i gcrích agus íocaíochtaí a chuirtear chun dochair an chuntais, agus a chuirtear chun sochair arís, déanfar iad a thaispeáint sna cuntais mar asbhaintí as caiteachas i ndáil leis an mí ina dtugtar tuairisc don ghníomhaireacht íocaíochta faoin mainneachtain an íocaíocht a dhéanamh lena linn nó inar cuireadh an íocaíocht ar ceal.

               4.   I gcás ina gcuirtear íocaíochtaí atá dlite faoin CERT faoi eire ag éilimh, measfar gur íocadh go hiomlán iad chun críche mír 1 a chur i bhfeidhm:

                           (a)

                           ar dháta íocaíocht na suime atá dlite don tairbhí, más lú an t-éileamh ná an caiteachas a socraíodh;

                           (b)

                           ar dháta an fhritháirimh, más lú an caiteachas ná an t-éileamh nó má tá sé cothrom leis.

            Airteagal 12
            Rialacha speisialta maidir le dearbhuithe caiteachais a bhaineann le stóráil phoiblí

               1.   Beidh na hoibríochtaí atá le cur san áireamh nuair a bheidh dearbhuithe caiteachais a bhaineann le stóráil phoiblí á dtarraingt suas cothrom leo siúd a chuirfear isteach ag deireadh mí ar leith i gcuntais na gníomhaireachta airgeadais a tharla ó thús na bliana airgeadais de réir bhrí Airteagal 3(3), an chéad fhomhír, pointe (a) de Rialachán Tarmligthe (AE) 2022/127 suas go dtí deireadh na míosa sin.

               2.   Cuimseofar sna dearbhuithe caiteachais sin na luachanna agus na méideanna a chinntear i gcomhréir le hAirteagail 17 agus 18 den Rialachán seo agus Airteagal 4 de Rialachán Tarmligthe (AE) Uimh. 906/2014 ón gCoimisiún (14) a iontrálann gníomhaireachtaí íocaíochta sna cuntais i rith na míosa ina dhiaidh sin lena mbaineann na hoibríochtaí.
               Mar sin féin:

                           (a)

                           i gcás oibríochtaí a cuireadh i gcrích i rith mhí Mheán Fómhair, iontrálfaidh na gníomhaireachtaí íocaíochta na luachanna agus na méideanna sna cuntais faoin 15 Deireadh Fómhair ar a dhéanaí;

                           (b)

                           i gcás na méideanna dímheasa iomlána dá dtagraítear in Airteagal 3(1), pointe (e), de Rialachán Tarmligthe (AE) Uimh. 906/2014, iontrálfar na méideanna sna cuntais ar an dáta atá leagtha síos sa chinneadh ina ndéantar foráil dóibh.

            Airteagal 13
            Cinneadh íocaíochta ón gCoimisiún

               1.   Ar bhonn na sonraí a sheoltar i gcomhréir le hAirteagal 10(1) den Rialachán seo, cinnfidh an Coimisiún na híocaíochtaí míosúla a dhéanamh de bhun Airteagal 21(3) de Rialachán (AE) 2021/2116, gan dochar do na ceartúcháin a fhéadfar a dhéanamh trí bhíthin cinntí ina dhiaidh sin i gcomhréir le hAirteagail 53, 54 agus 55 den Rialachán sin, agus na laghduithe agus na bhfionraithe a chinntear i gcomhréir le hAirteagail 39 go 42 den Rialachán sin á gcur san áireamh.

               2.   Más mó an caiteachas iomlán a dhearbhaíonn na Ballstáit le haghaidh na bliana airgeadais dár gcionn ná trí cheathrú d’iomlán na leithreasuithe CERT le haghaidh na bliana airgeadais reatha, déanfar na réamhcheangaltais dá dtagraítear in Airteagal 11(2), pointe (b) de Rialachán (AE, Euratom) 2018/1046 agus na híocaíochtaí míosúla a bheidh ag comhfhreagairt dóibh a dheonú i gcomhréir leis na dearbhuithe caiteachais, suas go dtí uasmhéid 75 % de na leithreasuithe le haghaidh na bliana airgeadais reatha. Cuirfidh an Coimisiún iarmhéid na méideanna nach n-aisíoctar leis na Ballstáit san áireamh i gcinntí maidir le haisíocaíochtaí ina dhiaidh sin.

            Airteagal 14
            Acmhainní a chur ar fáil do na Ballstáit
            Trína chinneadh na híocaíochtaí míosúla a dhéanamh, tabharfaidh an Coimisiún do na Ballstáit, laistigh de chreat na leithreasuithe buiséid, na hacmhainní is gá chun caiteachas atá le maoiniú ag an CERT a chumhdach, lúide méid comhfhreagrach an ioncaim shannta, sa chuntas arna oscailt ag gach Ballstát.
            Nuair is diúltach an méid atá suite ag an gCoimisiún chun Airteagal 13(1) a chur i bhfeidhm le haghaidh Ballstáit ina iomláine nó le haghaidh líne bhuiséid ar leith, féadfar an fritháireamh éifeachtach a chur siar go dtí na míonna ina dhiaidh sin.

            Airteagal 15
            Cumarsáid faoi idirghabháil phoiblí

               1.   Cuirfidh na gníomhaireachtaí íocaíochta an méid seo a leanas faoi bhráid an Choimisiúin:

                           (a)

                           arna iarraidh sin don Choimisiún, na doiciméid agus an fhaisnéis dá dtagraítear in Airteagal 3(7) de Rialachán Tarmligthe (AE) 2022/127 agus na forálacha riaracháin náisiúnta breise arna nglacadh ar mhaithe le bearta idirghabhála a chur i bhfeidhm agus a bhainistiú;

                           (b)

                           faoin lá dá bhforáiltear in Airteagal 10(1) den Rialachán seo, an fhaisnéis maidir le stóráil phoiblí, ar bhonn na samhlacha a chuirfidh an Coimisiún ar fáil do na Ballstáit trí chórais faisnéise.

               2.   Úsáidfear na córais faisnéise ábhartha dá dtagraítear in Airteagal 25 chun na fógraí agus na malartuithe faisnéise a chur i gcrích agus chun na doiciméid a bhaineann le caiteachas ar idirghabháil phoiblí a tharraingt suas.

            Airteagal 16
            Ábhar na gcuntas stórála poiblí a bheidh le coimeád ag gníomhaireachtaí íocaíochta

               1.   Beidh na catagóirí gnéithe a leanas sna cuntais stoic dá bhforáiltear in Airteagal 3(3), an chéad fhomhír, pointe (a) de Rialachán Tarmligthe (AE) 2022/127, agus taispeánfar ar leithligh iad:

                           (a)

                           cainníochtaí na dtáirgí a thaifeadtar nuair a chuirtear i stóráil iad agus nuair a bhaintear amach as stóráil iad, le gluaiseacht fhisiceach nó dá huireasa;

                           (b)

                           na cainníochtaí a úsáidtear lena ndáileadh saor in aisce ar na daoine is díothaí faoin gCiste um Chabhair Eorpach do na Daoine is Díothaí, agus dá bhfuil cuntas faoi Airteagal 4(3) de Rialachán Tarmligthe (AE) Uimh. 906/2014, á n-idirdhealú iad siúd atá faoi réir aistriú chuig Ballstát eile;

                           (c)

                           na cainníochtaí a ghlactar mar shamplaí, agus idirdhealú á dhéanamh idir samplaí a ghlacann ceannaitheoirí agus samplaí eile;

                           (d)

                           na cainníochtaí nach féidir a athphacáistiú a thuilleadh, tar éis scrúdú súl a dhéanamh orthu i gcomhthéacs an stocáirimh bhliantúil nó i rith an imscrúdaithe tar éis glacadh leo faoi idirghabháil, agus atá faoi réir díolacháin dhíreacha;

                           (e)

                           na cainníochtaí atá ar iarraidh, ar chúiseanna inaitheanta nó neamh-inaitheanta, lena n-áirítear cúiseanna a chomhfhreagraíonn do na teorainneacha lamháltais dlíthiúla;

                           (f)

                           na cainníochtaí atá meathlaithe;

                           (g)

                           cainníochtaí barrachais;

                           (h)

                           cainníochtaí ar iarraidh a sháraíonn na teorainneacha lamháltais;

                           (i)

                           cainníochtaí a stóráiltear agus a bhfuarthas amach nár chomhlíon siad na ceanglais agus a bhfuil sé diúltaithe dá bhrí sin iad a ghlacadh ar lámh;

                           (j)

                           glan-chainníochtaí i stóráil ag deireadh gach míosa nó bliana cuntasaíochta, a thugtar ar aghaidh chuig an gcéad mhí eile nó an chéad bhliain cuntasaíochta eile.

               2.   Beidh an méid seo a leanas sna cuntais airgeadais dá bhforáiltear in Airteagal 3(3), an chéad fhomhír, pointe (a) de Rialachán Tarmligthe (AE) 2022/127 :

                           (a)

                           luach na gcainníochtaí dá dtagraítear i mír 1, pointe (a) den Airteagal seo, ag taispeáint go leithleach luach na gcainníochtaí a ceannaíodh isteach agus luach na gcainníochtaí a díoladh;

                           (b)

                           luach de réir na leabhar na gcainníochtaí a úsáideadh nó a cuireadh san áireamh faoi na socruithe dáileacháin saor in aisce dá dtagraítear i mír 1, pointe (b), den Airteagal seo;

                           (c)

                           na costais mhaoiniúcháin dá dtagraítear in Airteagal 3(1), pointe (a), de Rialachán Tarmligthe (AE) Uimh. 906/2014;

                           (d)

                           caiteachas ar oibríochtaí fisiceacha dá dtagraítear in Airteagal 3(1), pointí (b) agus (c) de Rialachán Tarmligthe (AE) Uimh. 906/2014;

                           (e)

                           méideanna a eascróidh as dímheas dá dtagraítear in Airteagal 3(1), pointe (e), de Rialachán Tarmligthe (AE) Uimh. 906/2014;

                           (f)

                           na méideanna a bailíodh nó na méideanna a gnóthaíodh ó dhíoltóirí, ceannaitheoirí agus stórálaithe, seachas iad sin dá dtagraítear in Airteagal 21 den Rialachán seo;

                           (g)

                           an tsuim ó dhíolacháin dhíreacha a rinneadh tar éis an stocáirimh bhliantúil nó tar éis seiceálacha a dhéanamh tar éis táirgí a chur i stóráil idirghabhála;

                           (h)

                           caillteanais agus gnóthachain ar tháirgí a bhaint, ag cur dímheas san áireamh dá dtagraítear i bpointe (e) den mhír seo;

                           (i)

                           sócmhainní agus dócmhainní eile, go háirithe iad sin a chomhfhreagraíonn do na cainníochtaí dá dtagraítear i mír 1, pointí (c) go (g), den Airteagal seo;

                           (j)

                           meánluach de réir na leabhar, sloinnte in aghaidh an tona.

            Airteagal 17
            Cuntasaíocht a bhaineann le hidirghabháil phoiblí

               1.   Cuirfear na gnéithe dá dtagraítear in Airteagal 16 le haghaidh na gcainníochtaí, na luachanna, na méideanna agus na meán arna dtaifeadadh go hiarbhír ag gníomhaireachtaí íocaíochta nó le haghaidh na luachanna agus na méideanna arna ríomh ar bhonn na méideanna caighdeánacha arna mbunú ag an gCoimisiún.

               2.   Beidh na taifid agus na ríomhanna dá dtagraítear i mír 1 faoi réir chur i bhfeidhm na rialacha a leanas:

                           (a)

                           na costais aistrithe a bhaineann le cainníochtaí dar taifeadadh caillteanais nó meathlú cainníochtúil, i gcomhréir leis na rialacha atá leagtha síos in Iarscríbhinn VI agus in Iarscríbhinn VII a ghabhann le Rialachán Tarmligthe (AE) Uimh. 906/2014, ní iontrálfar iad sna cuntais ach amháin le haghaidh na gcainníochtaí a díoladh agus a tógadh as stóras go hiarbhír;

                           (b)

                           ní mheasfar cainníochtaí a taifeadadh mar chainníochtaí ar iarraidh ar a n-aistriú idir Ballstáit a bheith curtha i stóras sa Bhallstát ceann scríbe agus ní chumhdófar iad i ngnáthchostais iontrála;

                           (c)

                           cuirfear na gnáthchostais iontrála agus bhainte atá socraithe le haghaidh iompair agus aistriú sna cuntais mura mbreithnítear, faoi rialacha an Aontais, gur cuid lárnach de na costais iompair iad na costais sin;

                           (d)

                           mura bhforáiltear a mhalairt i rialacha sonracha an Aontais, ní iontrálfar méideanna a thabhaítear ó dhíol táirgí atá meathlaithe agus aon mhéid eile a fhaightear sa chomhthéacs sin i dtaifid chuntas CERT;

                           (e)

                           iontrálfar aon chainníocht barrachais a taifeadadh sna cuntais mar mhéid dhiúltach, sna cainníochtaí atá ar iarraidh sa staid stoic agus sna gluaiseachtaí stoic. Áireofar na cainníochtaí sin le linn na gcainníochtaí a sháraíonn an teorainn lamháltais a bheith á gcinneadh;

                           (f)

                           iontrálfar samplaí seachas iad sin a thógann ceannaitheoirí sna cuntais i gcomhréir le pointe 2(a) d’Iarscríbhinn VII a ghabhann le Rialachán Tarmligthe (AE) Uimh. 906/2014.

               3.   Cuirfear ceartúcháin arna ndéanamh ag an gCoimisiún, maidir leis na gnéithe dá dtagraítear in Airteagal 16 le haghaidh na bliana airgeadais reatha, in iúl do Choiste na gCistí Talmhaíochta. Féadfar iad a chur in iúl do na Ballstáit tráth a ndéantar cinneadh maidir le híocaíocht mhíosúil nó, ina éagmais sin, tráth an chinnidh maidir le himréiteach cuntas. Iontrálfaidh gníomhaireachtaí íocaíochta iad sna cuntais faoi théarmaí an chinnidh sin.

            Airteagal 18
            Na dátaí chun caiteachas agus ioncam agus gluaiseachtaí táirgí a iontráil sna cuntais le haghaidh idirghabháil phoiblí

               1.   Iontrálfar na míreanna éagsúla caiteachais agus ioncaim sna cuntais ar an dáta ar a dtarlaíonn an oibríocht fhisiceach faoin mbeart idirghabhála poiblí agus trí leas a bhaint as an ráta malairte dá dtagraítear in Airteagal 3(2) de Rialachán Tarmligthe (AE) Uimh. 906/2014.
               Beidh feidhm leis na dátaí seo a leanas, áfach, sna cásanna atá leagtha amach thíos:

                           (a)

                           an dáta fáltais, i gcás méideanna a fhaightear nó a gnóthaítear, dá dtagraítear in Airteagal 16(2), pointí (f) agus (g) den Rialachán seo;

                           (b)

                           an dáta ar ar íocadh go hiarbhír na costais a bhaineann le hoibríochtaí fisiceacha, i gcás nach gcumhdaíonn méideanna caighdeánacha na costais sin.

               2.   Iontrálfar na gnéithe éagsúla a bhaineann le gluaiseacht fhisiceach táirgí agus bainistiú stoc sna cuntais ar an dáta a dtarlaíonn an oibríocht fhisiceach faoin mbeart idirghabhála.
               Beidh feidhm leis na dátaí seo a leanas, áfach, sna cásanna atá leagtha amach thíos:

                           (a)

                           an dáta ar a nglacann an ghníomhaireacht íocaíochta táirgí ar láimh, i gcomhréir le hAirteagal 22(2) de Rialachán Cur Chun Feidhme (AE) 2016/1240 ón gCoimisiún (15), maidir le cainníochtaí a chuirtear i stóráil phoiblí gan aon athrú ar an áit stórála;

                           (b)

                           maidir le cainníochtaí ar iarraidh nó cainníochtaí meathlaithe agus cainníochtaí barrachais, dáta an chinnidh maidir leis na fíorais i gcás a bhaineann le cainníochtaí ar iarraidh nó cainníochtaí meathlaithe agus cainníochtaí barrachais;

                           (c)

                           an dáta ar ar baineadh as stóras iad go hiarbhír, i gcás táirgí a díoladh go díreach atá fós i stóráil nach féidir a athphacáistiú a thuilleadh tar éis scrúdú súl a dhéanamh orthu i gcomhthéacs an stocáirimh bhliantúil nó i rith an imscrúdaithe tar éis iad a chur faoi idirghabháil;

                           (d)

                           lá deiridh na bliana cuntasaíochta, maidir le haon chaillteanas a théann thar an teorainn lamháltais dá dtagraítear in Airteagal 4(2) de Rialachán Tarmligthe (AE) 2022/127.

            Airteagal 19
            An méid a mhaoinítear faoi idirghabháil phoiblí

               1.   Cinnfear an méid atá le maoiniú faoi na bearta idirghabhála dá dtagraítear in Airteagal 2 de Rialachán Tarmligthe (AE) Uimh. 906/2014 ar bhonn na gcuntas arna dtarraingt suas agus arna gcoimeád ag gníomhaireachtaí íocaíochta i gcomhréir le hAirteagal 3(3), an chéad fhomhír, pointe (a) de Rialachán Tarmligthe (AE) 2022/127, agus dá ndéantar na míreanna éagsúla caiteachais agus ioncaim dá dtagraítear in Airteagal 16 den Rialachán seo a chur chun dochair agus chun sochair, faoi seach, agus méideanna caiteachais socraithe na reachtaíochta talmhaíochta earnálaí á gcur san áireamh i gcás inar gá.

               2.   Tarchuirfidh na gníomhaireachtaí íocaíochta nó na comhlachtaí comhordaithe de réir mar is iomchuí chuig an gCoimisiún, gach mí agus gach bliain, trí mhodh leictreonach, ar bhonn na samhlacha a chuirfidh an Coimisiún ar fáil do na Ballstáit trí chórais faisnéise, an fhaisnéis a theastaíonn chun caiteachas ar stóráil phoiblí a mhaoiniú agus na cuntais ina léirítear caiteachas agus ioncam a bhaineann le stóráil phoiblí i bhfoirm táblaí, faoin lá dá bhforáiltear in Airteagal 10(1) agus faoin dáta dá bhforáiltear in Airteagal 33(2).

            Airteagal 20
            Dearbhuithe maidir le caiteachas agus ioncam idirghabhála poiblí

               1.   Beidh maoiniú CERT faoi na bearta idirghabhála dá dtagraítear in Airteagal 2 de Rialachán Tarmligthe (AE) Uimh. 906/2014 cothrom leis an gcaiteachas, ar caiteachas é a ríomhfar ar bhonn na faisnéise a dtugann an ghníomhaireacht íocaíochta fógra ina leith, tar éis aon ioncam a thabhófar ó na bearta idirghabhála a asbhaint, a bhailíochtóidh an córas faisnéise a bhunaigh an Coimisiún agus atá áirithe ag an ngníomhaireacht íocaíochta ina dearbhú caiteachais arna tharraingt suas i gcomhréir le hAirteagal 12 den Rialachán seo.

               2.   Déanfar suimeanna arna n-aisghabháil i gcomhréir le hAirteagal 53 de Rialachán (AE) 2021/2116 agus méideanna a fuarthas nó a gnóthaíodh ó dhíoltóirí, ceannaitheoirí agus stórálaithe, a chomhlíonann na critéir a leagtar síos in Airteagal 45 den Rialachán sin a dhearbhú do bhuiséad CERT i gcomhréir le hAirteagal 10(2), pointe (a) den Rialachán seo.

            Roinn 3

               Cuntais CETFT

            Airteagal 21

               Réamh-mheastachán de na ceanglais chistiúcháin

            Maidir le gach Plean Straitéiseach CBT dá dtagraítear in Airteagal 118 de Rialachán (AE) 2021/2115, agus i gcomhréir le hAirteagal 90(1), an chéad fhomhír, pointe (c)(ii), de Rialachán (AE) 2021/2116, cuirfidh na Ballstáit chuig an gCoimisiún, faoi dhó sa bhliain, faoin 31 Eanáir agus faoin 31 Lúnasa ar a dhéanaí, a réamhaisnéisí de na méideanna atá le maoiniú ag CETFT le haghaidh na bliana airgeadais. Ina theannta sin, seolfaidh na Ballstáit meastachán a bheidh cothrom le dáta dá n-iarrataí ar mhaoiniú le haghaidh na bliana airgeadais ina dhiaidh sin.
            Seolfar na réamhaisnéisí sin agus an meastachán sin a bheidh cothrom le dáta ar bhonn na samhla a chuirfidh an Coimisiún ar fáil do na Ballstáit trí chórais faisnéise.

            Airteagal 22
            Dearbhuithe caiteachais

               1.   Dearbhóidh na gníomhaireachtaí íocaíochta an caiteachas agus an méid a aisghabhtar le haghaidh gach cineáil idirghabhála forbartha tuaithe agus gach cúnaimh theicniúil faoin bPlean Straitéiseach CBT dá dtagraítear in Airteagal 118 de Rialachán (AE) 2021/2115 le haghaidh gach ceann de na tréimhsí tagartha, dá dtagraítear i mír 2 den Airteagal seo, ar bhonn na samhla a chuireann an Coimisiún ar fáil do na Ballstáit trí chórais faisnéise.
               I gcás gach Plean Straitéiseach CBT, déanfaidh gníomhaireachtaí íocaíochta an méid seo a leanas ar a laghad a shonrú i ndearbhú caiteachais:

                           (a)

                           méid an chaiteachais phoiblí incháilithe, cé is moite den mhaoiniú náisiúnta breise dá dtagraítear in Airteagal 115(5) de Rialachán (AE) 2021/2115, ar íoc an ghníomhaireacht íocaíochta ranníocaíocht chomhfhreagrach CETFT ina leith le linn gach ceann de na tréimhsí tagartha dá dtagraítear i mír 2 den Airteagal seo;

                           (b)

                           an fhaisnéis faoi ionstraimí airgeadais dá dtagraítear in Airteagal 32(4) agus (5) de Rialachán (AE) 2021/2116;

                           (c)

                           an fhaisnéis bhreise maidir le réamhíocaíochtaí a íocadh le tairbhithe dá dtagraítear in Airteagal 44(3) de Rialachán (AE) 2021/2116;

                           (d)

                           an méid a gnóthaíodh i rith na tréimhse reatha dá dtagraítear i mír 2 den Airteagal seo, i leith an Phlean Straitéisigh CBT;

                           (e)

                           an méid a aisghabhfar le linn na tréimhse reatha dá dtagraítear i mír 2 den Airteagal seo i ndáil le cláir forbartha tuaithe CETFT ó 2007 ar aghaidh, nach bhfuil oibleagáid níos mó ar na Ballstáit dearbhú eatramhach caiteachais a chur isteach ina leith;

                           (f)

                           na méideanna a bhaineann le cúnamh teicniúil.

                     Cuirfear san áireamh sa chaiteachas a dhéanfar agus atá le dearbhú do CETFT na pionóis a chuirfear i bhfeidhm faoi chuimsiú chórais bainistíochta agus rialaithe na mBallstát i gcás neamhchomhlíontachta.

               2.   A luaithe a cheadaíonn an Coimisiún Plean Straitéiseach CBT, déanfaidh na Ballstáit, i gcomhréir le hAirteagal 90(1), an chéad fhomhír, pointe (c)(i), de Rialachán (AE) 2021/2116, a gcuid dearbhuithe caiteachais a sheoladh chuig an gCoimisiún faoi na sprioc-amanna seo a leanas:

                           (a)

                           faoin 30 Aibreán ar a dhéanaí i gcás caiteachas sa tréimhse ón 1 Eanáir go dtí an 31 Márta;

                           (b)

                           faoin 31 Iúil ar a dhéanaí i gcás caiteachas sa tréimhse ón 1 Aibreán go dtí an 30 Meitheamh;

                           (c)

                           faoin 10 Samhain ar a dhéanaí i gcás caiteachas sa tréimhse ón 1 Iúil go dtí an 15 Deireadh Fómhair;

                           (d)

                           faoin 31 Eanáir ar a dhéanaí i gcás caiteachas sa tréimhse ón 16 Deireadh Fómhair go dtí an 31 Nollaig.

                     Má chuireann níos mó ná gníomhaireacht íocaíochta amháin an Plean Straitéiseach CBT chun feidhme i mBallstát, áiritheoidh an comhlacht comhordúcháin go dtarchuirfear na dearbhuithe caiteachais ar an lá céanna.
               Mar sin féin, maidir leis an gcaiteachas uile a d’íoc gníomhaireachtaí íocaíochta leis na tairbhithe i gcomhréir le hAirteagal 86 de Rialachán (AE) 2021/2115 go dtí deireadh na tréimhse deiridh, mar a shonraítear sa chéad fhomhír den mhír seo, sula bhformheasfar Plean Straitéiseach CBT dá dtagraítear in Airteagal 118 den Rialachán sin, déanfar é a íoc faoi chúram na mBallstát agus a dhearbhú don Choimisiún sa chéad dearbhú caiteachais tar éis an clár sin a fhormheas. Déanfar méideanna aisghafa le haghaidh na tréimhse comhfhreagraí, dá dtagraítear i mír 1, an dara fomhír, pointí (d) agus (e) den Airteagal seo a dhearbhú sa dearbhú sin freisin. Beidh feidhm ag an riail chéanna mutatis mutandis i gcás leasú ar Phlean Straitéiseach CBT dá dtagraítear in Airteagal 119 de Rialachán (AE) 2021/2115, ach amháin i gcás coigeartuithe ar phlean maoiniúcháin dá dtagraítear in Airteagal 23 den Rialachán seo.
               A mhéid a bhaineann le hionstraimí airgeadais a bhunaítear i gcomhréir le hAirteagal 58 de Rialachán (AE) 2021/1060 agus le hAirteagal 80 de Rialachán (AE) 2021/2115, dearbhófar an caiteachas sa bhliain airgeadais ina gcomhlíonfar na coinníollacha dá dtagraítear in Airteagal 32(3) agus (4) de Rialachán (AE) 2021/2116 agus ina ndéanann an ghníomhaireacht íocaíochta roimh dheireadh na bliana airgeadais é.
               In euro a chuirfear an fhaisnéis airgeadais uile a éilítear faoin Airteagal seo in iúl.

            Airteagal 23
            An méid atá le híoc a ríomh

               1.   An ranníocaíocht ón Aontas atá le híoc i leith an chaiteachais phoiblí incháilithe, diomaite den mhaoiniú náisiúnta breise dá dtagraítear in Airteagal 115(5) de Rialachán (AE) 2021/2115, luafar í sa phlean maoiniúcháin atá i bhfeidhm ar an gcéad lá den tréimhse thagartha agus ríomhfar í i dtaca leis na Pleananna Straitéiseacha CBT dá dtagraítear in Airteagal 118 den Rialachán sin mar seo a leanas:

                           (a)

                           le haghaidh gach tréimhse tagartha dá dtagraítear in Airteagal 22(2) den Rialachán seo ar bhonn ráta ranníocaíochta CETFT dá bhforáiltear in Airteagal 91 de Rialachán (AE) 2021/2115 agus a fhormheasann an Coimisiún i gcomhréir le hAirteagal 118 den Rialachán sin;

                           (b)

                           i gcás cineálacha áirithe caiteachais incháilithe, dá dtagraítear in Airteagal 155 de Rialachán (AE) 2021/2115 sa tréimhse 2023-2027, ar bhonn ráta ranníocaíochta na hidirghabhála a shocraítear sa Phlean Straitéiseach CBT, faoi réir na gcoinníollacha san Airteagal sin;

                           (c)

                           cúnamh teicniúil ar bhonn ráta comhréidh, dá dtagraítear in Airteagal 94(2) de Rialachán (AE) 2021/2115.

                     Cuirfear san áireamh sa ríomh na ceartúcháin a dhéantar ar ranníocaíocht an Aontais mar a dhearbhaítear sa dearbhú caiteachais don tréimhse sin.

               2.   Gan dochar don uasteorainn dá bhforáiltear in Airteagal 30(2) de Rialachán (AE) 2021/2116, i gcás inar mó comhiomlán na ranníocaíochta ón Aontas a íocadh leis an bPlean Straitéiseach CBT an ranníocaíocht le cineál idirghabhála, a mhéid a bhaineann le CETFT, laghdófar an méid atá le híoc go dtí an méid a chlárófar le haghaidh an chineáil idirghabhála sin. Aon ranníocaíocht de chuid an Aontais a eisiatar mar thoradh air sin, féadfar an ranníocaíocht sin a íoc níos déanaí ar choinníoll go bhfuil plean maoiniúcháin coigeartaithe curtha isteach ag an mBallstát agus go mbeidh sé formheasta ag an gCoimisiún.

            Airteagal 24
            Saoradh uathoibríoch
            I gcás nach gcuireann Ballstát plean maoiniúcháin athbhreithnithe isteach, dá bhforáiltear in Airteagal 34(6) de Rialachán (AE) 2021/2116, agus an leasú gaolmhar ar an bPlean Straitéiseach CBT faoin 30 Meitheamh, laghdóidh an Coimisiún na méideanna a leithdháilfear ar gach cineál idirghabhála pro rata, tríd an gcinneadh lena bhformheastar Plean Straitéiseach CBT an Bhallstáit a leasú tráth nach déanaí ná an 30 Meán Fómhair.

            Roinn 4

               Forálacha coiteanna maidir leis na Cistí

            Airteagal 25
            Malartú leictreonach faisnéise agus doiciméad

               1.   Saineoidh an Coimisiún na córais faisnéise trína mbeifear in ann doiciméid agus faisnéis a mhalartú go leictreonach idir é féin agus na Ballstáit ar mhaithe le faisnéis dá bhforáiltear in Airteagal 90 de Rialachán (AE) 2021/2116 a chur in iúl agus dul i gcomhairle léi agus na socruithe riachtanacha dá gcur i bhfeidhm. Cuirfidh sé na Ballstáit ar an eolas faoi na coinníollacha ginearálta a bhaineann leis na córais sin a chur chun feidhme tríd an gCoiste um na Cistí Talmhaíochta.

               2.   Beidh na córais faisnéise dá dtagraítear i mír 1 in ann na nithe seo a leanas a phróiseáil go háirithe:

                           (a)

                           na sonraí a theastaíonn le haghaidh idirbhearta airgeadais, go háirithe iad sin a bhaineann le cuntais bhliantúla gníomhaireachtaí íocaíochta, dearbhuithe caiteachais agus ioncam sannta agus tarchur faisnéise agus doiciméad dá dtagraítear in Airteagal 3 de Rialachán Tarmligthe (AE) 2022/127 agus Airteagail 8, 10, 11, 12, 14, 18, 19, 21, 22, 23 agus 32 den Rialachán seo;

                           (b)

                           doiciméid leasa choitinn trína mbítear in ann faireachán a dhéanamh ar na dearbhuithe caiteachais míosúla agus eatramhacha agus ar na cuntais bhliantúla agus ar an bhfaisnéis agus ar na doiciméid nach mór do ghníomhaireachtaí íocaíochta a chur ar fáil don Choimisiún le dul i gcomhairle leo;

                           (c)

                           téacsanna an Aontais agus treoirlínte an Choimisiúin maidir leis an maoiniú a dhéanann údaráis atá creidiúnaithe agus ainmnithe faoi Rialachán (AE) 2021/2116 ar an gComhbheartas Talmhaíochta, agus na treoirlínte maidir le cur i bhfeidhm comhchuibhithe na reachtaíochta ábhartha.

               3.   Cuirfidh an Coimisiún foirm agus ábhar na ndoiciméad dá dtagraítear in Airteagail 10, 18, 19, 21, 22, 23 agus 32 ar fáil do na Ballstáit trí bhíthin samhlacha trí chórais faisnéise.
               Cuirfidh an Coimisiún na samhlacha sin in oiriúint agus tabharfaidh sé cothrom le dáta iad, tar éis dó an Coiste um na Cistí Talmhaíochta a chur ar an eolas.

               4.   Féadfaidh na huirlisí is gá le go mbeidh an Coimisiún in ann na sonraí a stóráil agus cuntais na gCistí a bhainistiú a bheith sna córais faisnéise dá dtagraítear i mír 1.

               5.   Cuirfear sonraí maidir le hidirbhearta airgeadais in iúl, iontrálfar iad agus tabharfar cothrom le dáta iad sna córais faisnéise dá dtagraítear i mír 1 faoi chúram gníomhaireachtaí íocaíochta, agus is iad na gníomhaireachtaí íocaíochta iad féin a dhéanfaidh é sin nó comhlachtaí a bhfuil an fheidhm sin tarmligthe dóibh, i gcás inarb infheidhme trí na comhlachtaí comhordúcháin creidiúnaithe i gcomhréir le hAirteagal 9(4) agus Airteagal 10 de Rialachán (AE) 2021/2116.

               6.   Más rud é, maidir le doiciméad a sheoltar de bhun Airteagal 90(1), pointe (c), (i) agus (iii), de Rialachán (AE) 2021/2116 nó nós imeachta sna córais faisnéise, go dteastaíonn síniú nó formheas duine údaraithe ag céim amháin nó níos mó den nós imeachta sin, déanfar an síniú leictreonach éigeantach sin nó an formheas leictreonach éigeantach sin i gcomhréir le Rialachán (AE) Uimh. 910/2014.

               7.   Coimeádfar na doiciméid leictreonacha agus dhigitithe ar feadh na tréimhse iomláine dá bhforáiltear in Airteagal 3(3), an chéad fhomhír, pointe (a), de Rialachán Tarmligthe (AE) 2022/127.

               8.   I gcás ina bhfuil mífheidhm ar chóras faisnéise nó i gcás nach bhfuil aon nasc cobhsaí aige, féadfaidh an Ballstát, ach faomhadh an Choimisiúin a fháil roimh ré, na doiciméid a sheoladh i bhfoirm eile, faoi na coinníollacha a leagfaidh an Coimisiún síos.

            Airteagal 26
            Ceanglais maidir le haisíocaíocht chaiteachais ar na Cistí

               1.   Iontrálfaidh gníomhaireachtaí íocaíochta creidiúnaithe nó an comhlacht comhordúcháin creidiúnaithe dearbhuithe caiteachais le haghaidh na gCistí i bhfoirm sonraí struchtúrtha ar bhonn na samhla a chuirfidh an Coimisiún ar fáil do na Ballstáit trí chórais faisnéise.

               2.   D’fhéadfadh ceartúcháin ar shonraí a dearbhaíodh maidir leis na tréimhsí dearbhaithe roimhe sin den bhliain airgeadais chéanna a bheith luaite i ndearbhú maidir le caiteachas i dtaca le tréimhse ar leith.

               3.   Caiteachas CERT agus CETFT agus ioncam sannta atá le muirearú ar an mbliain airgeadais nach dtugtar isteach sna dearbhuithe míosúla agus eatramhacha faoi seach, ní fhéadfar é a cheartú ach amháin sna cuntais bhliantúla atá le cur chuig an gCoimisiún i gcomhréir le pointe (c)(iii) den chéad fhomhír d’Airteagal 90(1) de Rialachán (AE) 2021/2116.

               4.   Íocfaidh an Coimisiún ranníocaíocht ón Aontas, faoi réir na n-acmhainní a bheith ar fáil, isteach sa chuntas (sna cuntais) a osclóidh gach Ballstát.

               5.   Cuirfidh gach Ballstát an Coimisiún ar an eolas maidir le hainm agus uimhir na gcuntas i gcomhréir leis an bhformáid a chuirfidh an Coimisiún ar fáil dó.

            Airteagal 27
            Íocaíochtaí a chur ar fionraí
            Leis na gníomhartha cur chun feidhme lena gcinntear na híocaíochtaí míosúla dá dtagraítear in Airteagal 21(3) de Rialachán (AE) 2021/2116 nó na híocaíochtaí eatramhacha dá dtagraítear in Airteagal 32 den Rialachán sin, cuirfear san áireamh fionraí na n-íocaíochtaí a cinneadh i gcomhréir le hAirteagal 40(1) agus (2), Airteagal 41(2) agus Airteagal 42(2) den Rialachán sin.

            Airteagal 28
            Pleananna gníomhaíochta maidir leis an bhfaireachán ilbhliantúil ar fheidhmíocht

               1.   Tar éis measúnú a dhéanamh ar an údar a chuir an Ballstát isteach i gcomhthéacs an athbhreithnithe ar fheidhmíocht dá dtagraítear in Airteagal 135 de Rialachán (AE) 2021/2115, féadfaidh an Coimisiún iarraidh ar an mBallstát lena mbaineann plean gníomhaíochta dá dtagraítear in Airteagal 41 de Rialachán (AE) 2021/2116 a chur isteach. Cuirfidh an Ballstát plean gníomhaíochta isteach laistigh de 2 mhí tar éis dó an iarraidh a fháil ón gCoimisiún. Sa phlean gníomhaíochta sin, molfaidh an Ballstát gníomhaíochtaí feabhais nithiúla chun aghaidh a thabhairt ar na heasnaimh agus chun na hidirghabhálacha sin a shainaithint, ar idirghabhálacha iad a dhéanann difear d’fheidhmíocht an Phlean Straitéisigh CBT, a mhéid a bhaineann le dialltaí go háirithe ó gharspriocanna arna leagan síos chun na cuspóirí sonracha a leagtar síos in Airteagal 6(1) de Rialachán (AE) 2021/2115 a bhaint amach. Tabharfar tuairisc a bheidh mionsonraithe a dhóthain ar na gníomhaíochtaí feabhais chun cur ar a chumas don Choimisiún measúnú a dhéanamh ar cé acu atá an plean gníomhaíochta iomchuí chun na heasnaimh a leigheas nó nach bhfuil, lena n-áirítear, i gcás inarb ábhartha, na gníomhaíochtaí chun feidhmíocht na n-idirghabhálacha lena mbaineann a fheabhsú.

               2.   I gcás gach ceann de na gníomhaíochtaí leagfaidh an Ballstát amach an sprioc-am cur chun feidhme atá beartaithe, sprioc-am nach déanaí ná 2 bhliain ón tráth a sheolfar an plean gníomhaíochta. Ionas gur féidir athbhreithniú a dhéanamh ar an achar ama maidir le plean gníomhaíochta a fhorfheidhmiú, cuirfidh na Ballstáit táscairí dul chun cinn ar bun i ngar don sprioc-am sin, a bheidh gach 3 mhí ar a laghad le linn shaolré an phlean gníomhaíochta.

               3.   Laistigh de thréimhse 2 mhí ó fhaigheann sé an plean gníomhaíochta ón mBallstát lena mbaineann, cuirfidh an Coimisiún, i gcás inarb iomchuí, an Ballstát sin ar an eolas i scríbhinn maidir lena agóidí i gcoinne an phlean gníomhaíochta atá curtha isteach agus iarrfaidh sé a mhodhnú. Cuirfidh an Ballstát plean gníomhaíochta isteach laistigh de 2 mhí tar éis dó an iarraidh a fháil ón gCoimisiún.

               4.   Tar éis na tréimhse dá dtagraítear i mír 3, cuirfidh an Coimisiún an Ballstát ar an eolas i scríbhinn laistigh de thréimhse 2 mhí, maidir le cé acu a mheasann sé go bhfuil an plean gníomhaíochta leordhóthanach chun aghaidh a thabhairt ar na heasnaimh a dhéanann difear dffheidhmíocht an Phlean Straitéisigh CBT. I gcás measúnú dearfach, measfar gurb é fáltas an mheasúnaithe sin ag an mBallstát an dáta ar a seolfar cur chun feidhme an phlean gníomhaíochta. Tá an dáta seolta gan dochar don fhéidearthacht atá ag an mBallstát lena mbaineann tús a chur le gníomhaíochtaí feabhais níos luaithe. I gcás measúnú diúltach, cuirfidh an Coimisiún in iúl don Bhallstát lena mbaineann go bhfuil rún aige íocaíochtaí a fhionraí, dá dtagraítear in Airteagal 41(2) de Rialachán (AE) 2021/2116.

               5.   Ullmhóidh na Ballstáit na pleananna gníomhaíochta agus tabharfaidh siad tuarascáil ar an dul chun cinn maidir lena gcur chun feidhme i gcomhréir leis an teimpléad sin a chuirfidh an Coimisiún ar fáil tráth a chuirfear an tuarascáil bhliantúil ar fheidhmíocht isteach, i gcomhréir le hAirteagal 9(3), den chéad fhomhír, pointe (b), de Rialachán (AE) 2021/2116. Beidh an teimpléad ar fáil agus úsáidfear é i bhfoirm leictreonach.

            Airteagal 29
            Pleananna gníomhaíochta maidir le heasnaimh i gcórais rialachais

               1.   Déanfaidh an Ballstát an plean gníomhaíochta dá dtagraítear in Airteagal 42 de Rialachán (AE) 2021/2116 a chur isteach laistigh de 2 mhí tar éis dó an iarraidh a fháil ón gCoimisiún. Ina phlean gníomhaíochta, molfaidh an Ballstát lena mbaineann gníomhaíochtaí nithiúla chun aghaidh a thabhairt ar gach ceann de na heasnaimh thromchúiseacha a shonraíonn an Coimisiún. Tabharfar tuairisc leordhóthanach ar na gníomhaíochta ceartaitheacha le go mbeidh an Coimisiún in ann a mheasúnú an bhfuil an plean gníomhaíochta leordhóthanach chun na heasnaimh a leigheas.

               2.   I gcás gach ceann de na gníomhaíochtaí leagfaidh an Ballstát amach an sprioc-am cur chun feidhme atá beartaithe, sprioc-am nach déanaí ná 2 bhliain ón dáta ar a seolfar an plean gníomhaíochta. Ionas gur féidir táscairí dul chun cinn a athbhreithniú, leagfaidh na Ballstáit garspriocanna síos freisin i ngar don sprioc-am sin, garspriocanna gach 3 mhí ar a laghad le linn shaolré an phlean gníomhaíochta.

               3.   Laistigh de 2 mhí ó fhaigheann sé an plean gníomhaíochta ón mBallstát lena mbaineann, cuirfidh an Coimisiún, i gcás inarb iomchuí, an Ballstát sin ar an eolas i scríbhinn maidir lena agóidí i gcoinne an phlean gníomhaíochta atá curtha isteach agus iarrfaidh sé a modhnú. Cuirfidh an Ballstát plean gníomhaíochta isteach laistigh de 2 mhí tar éis dó an iarraidh a fháil ón gCoimisiún. I gcásanna a bhfuil údar cuí leis sin, féadfar síneadh a chur leis an tréimhse sin.

               4.   Tar éis na malartuithe dá dtagraítear i mír 3, agus tráth nach déanaí ná 2 mhí tar éis don Choimisiún an teachtaireacht is déanaí a fháil ón mBallstát, cuirfidh sé a mheasúnú in iúl don Bhallstát i scríbhinn. I gcás measúnú dearfach, measfar gurb é fáltas an mheasúnaithe sin ag an mBallstát an dáta ar a seolfar cur chun feidhme an phlean gníomhaíochta. Tá an dáta seolta gan dochar don fhéidearthacht atá ag an mBallstát lena mbaineann tús a chur le gníomhaíochtaí feabhais níos luaithe. I gcás ina ndéanfar measúnú diúltach mar gur léir nach bhfuil an plean gníomhaíochta leordhóthanach, cuirfidh an Coimisiún an Ballstát lena mbaineann ar an eolas go bhfuil rún aige íocaíochtaí a fhionraí, dá dtagraítear in Airteagal 42(2) de Rialachán (AE) 2021/2116.

               5.   I gcás nach bhfuil dul chun cinn leordhóthanach déanta maidir leis an bplean gníomhaíochta a chur chun feidhme nó nár cuireadh isteach é i gcomhréir leis an iarraidh i scríbhinn ón gCoimisiún, cuirfidh an Coimisiún an Ballstát lena mbaineann ar an eolas go bhfuil rún aige íocaíochtaí a fhionraí, dá dtagraítear in Airteagal 42(2) de Rialachán (AE) 2021/2116.

               6.   I gcás easnaimh thromchúiseacha athfhillteacha a nochtar sna tuarascálacha measúnaithe cáilíochta dá dtagraítear in Airteagal 68(3), in Airteagal 69(6) agus in Airteagal 70(2) de Rialachán (AE) 2021/2116, iarrfaidh an Coimisiún plean gníomhaíochta i gcomhréir le hAirteagal 42(1) den Rialachán sin, má bhraitear na heasnaimh chéanna gan aon fheabhas orthu le haghaidh an dara bliain as a chéile.

               7.   Ullmhóidh na Ballstáit na pleananna gníomhaíochta agus tabharfaidh siad tuarascáil ar dhul chun cinn a gcur chun feidhme i gcomhréir leis an teimpléad faoi seach a chuirfidh an Coimisiún ar fáil. Beidh an teimpléad ar fáil agus úsáidfear é i bhfoirm leictreonach.

            CAIBIDIL III

               Imréiteach cuntas

            Roinn 1

               Fiacha a aisghabháil

            Airteagal 30
            Íocaíochtaí neamhdhlite a aisghabháil

               1.   I gcás aon íocaíocht neamhdhlite tar éis neamhrialtachta nó faillí, déanfaidh na Ballstáit córas a bhunú lena n-áiritheofar iarraidh ar aisghabháil ó na tairbhithe laistigh d’achar ama réasúnta tar éis don ghníomhaireacht íocaíochta nó don chomhlacht atá freagrach as an aisghabháil, i gcás inarb infheidhme, tuarascáil rialaithe nó doiciméad den chineál sin a fháil lena gcuirtear in iúl gur tharla neamhrialtacht. Áiritheofar sa chóras go ndéanfar na méideanna comhfhreagracha a thaifeadadh tráth a dhéantar an iarraidh ar aisghabháil i mórleabhar na bhféichiúnaithe atá ag an ngníomhaireacht íocaíochta.

               2.   Maidir leis na nósanna imeachta aisghabhála lena n-áirítear ríomh úis i gcomhréir leis na dlíthe náisiúnta, na rialacháin agus na forálacha riaracháin is infheidhme dá dtagraítear in Airteagal 59(1) de Rialachán (AE) 2021/2116, fritháireamh agus forfheidhmiú méideanna a íocadh go mícheart, beidh córas i bhfeidhm ag na Ballstáit chun a áirithiú go seolfar iad agus go ndéanfar measúnú leantach orthu go tráthúil. Áiritheofar obair leantach fiachais de réir an nós imeachta náisiúnta aisghabhála is infheidhme agus aisíocfar na méideanna aisghafa leis na Cistí in am trátha.

               3.   Ní ceart fiachas a cheartú i leith na gCistí ach amháin má thaifeadtar nach ann do neamhrialtacht le hionstraim riaracháin nó dhlíthiúil de chineál críochnaitheach.

               4.   Tabharfaidh na Ballstáit údar cuí le fiachas a dhíscríobh agus leis an gcinneadh gan aisghabháil fiachais a shaothrú i gcomhréir leis na rialacha náisiúnta is infheidhme.

            Airteagal 31
            Aisghabháil trí fhritháireamh
            Gan dochar d’aon ghníomh forfheidhmiúcháin eile dá bhforáiltear sa dlí náisiúnta, déanfaidh Ballstáit aon fhiachas atá le híoc ag tairbhí arna bhunú i gcomhréir leis an dlí náisiúnta a fhritháireamh i gcoinne aon íocaíochta dhéanfaidh an ghníomhaireacht íocaíochta atá freagrach as an bhfiachas a aisghabháil don tairbhí sin sa todhchaí.

            Roinn 2

               Imréiteach

            Airteagal 32
            Ábhar na gcuntas bliantúil

               1.   Beidh an méid seo a leanas sna cuntais airgeadais dá dtagraítear in Airteagal 90(1), an chéad fhomhír, pointe (c)(iii) de Rialachán Tarmligthe (AE) 2021/2116:

                           (a)

                           an t-ioncam sannta dá dtagraítear in Airteagal 45 den Rialachán sin;

                           (b)

                           caiteachas CERT tar éis aon íocaíocht neamhdhlite nár aisghabhadh ag deireadh na bliana airgeadais a asbhaint seachas iad sin dá dtagraítear i bpointe (f) den Airteagal seo, lena n-áirítear aon ús orthu, arna gcoimriú de réir míre agus fomhíre de bhuiséad an Aontais;

                           (c)

                           caiteachas CETFT, de réir cláir, birt agus chineál na hidirghabhála ranníocaíochta shonraigh. Áireofar leis an ráiteas bliantúil caiteachais faisnéis freisin faoi na méideanna a gnóthaíodh. A luaithe a dhúnfar clár nó Plean Straitéiseach CBT, aon íocaíocht neamhdhlite nár aisghabhadh seachas iad siúd dá dtagraítear i bpointe (f) den Airteagal seo, lena n-áirítear aon ús ina leith, déanfar í a asbhaint ó chaiteachas na bliana airgeadais lena mbaineann;

                           (d)

                           tábla difríochtaí de réir míre agus fomhíre nó, i gcás CETFT, de réir cláir, birt, ráta ranníocaíochta sonrach agus an réimse fócais, idir an caiteachas agus na hioncaim shannta arna ndearbhú sna cuntais bhliantúla agus sin a dearbhaíodh le haghaidh na tréimhse céanna sna doiciméid dá dtagraítear i bpointe (b) d’Airteagal 10(2) den Rialachán seo, a mhéid is a bhaineann sé le CERT, agus Airteagal 22(2) den Rialachán seo, a mhéid is a bhaineann sé le CETFT, agus míniú maidir le gach difríocht ag gabháil leo;

                           (e)

                           mar rud ar leithligh, na méideanna a bheidh le híoc ag an mBallstát lena mbaineann, agus ag an Aontas, faoi seach, i gcomhréir le hAirteagal 54(2), an chéad fhomhír agus Airteagal 54(3) de Rialachán (AE) Uimh. 1306/2013 ó Pharlaimint na hEorpa agus ón gComhairle (16) maidir leis na nithe seo a leanas:

                                       (i)

                                       an caiteachas a thabhaítear agus íocaíochtaí a dhéantar le haghaidh scéimeanna tacaíochta faoi Rialachán (AE) Uimh. 1307/2013 ó Pharlaimint na hEorpa agus ón gComhairle (17) i ndáil leis an mbliain féilire 2022 agus roimhe sin;

                                       (ii)

                                       na bearta a leagtar síos i Rialacháin (AE) Uimh. 228/2013, (AE) Uimh. 229/2013, (AE) Uimh. 1308/2013 agus (AE) Uimh. 1144/2014 go dtí an 31 Nollaig 2022;

                                       (iii)

                                       cabhair le haghaidh cláir oibríochtúla de chuid eagraíochtaí aitheanta táirgeoirí nó a gcomhlachas san earnáil torthaí agus glasraí agus cláir thacaíochta in earnáil an fhíona dá dtagraítear in Airteagal 5(6) agus (7), faoi seach, de Rialachán (AE) 2021/2117 ó Pharlaimint na hEorpa agus ón gComhairle (18) maidir le caiteachas a thabhaítear agus íocaíochtaí a dhéantar le haghaidh oibríochtaí a chuirtear chun feidhme de bhun Rialachán (AE) Uimh. 1308/2013 tar éis an 31 Nollaig 2022 go dtí deireadh na gclár oibríochtúil nó na gclár tacaíochta i gcomhréir le hAirteagal 5(6)(c) agus (7), faoi seach, de Rialachán (AE) 2021/2117;

                                       (iv)

                                       ioncam a dhearbhaítear faoi chuimsiú chur chun feidhme na gclár forbartha tuaithe atá formheasta ag an gCoimisiún de bhun Rialachán (AE) Uimh. 1305/2013, Rialachán (CE) Uimh. 1698/2005 ón gComhairle (19) agus Rialachán (CE) Uimh. 27/2004 ón gCoimisiún (20);

                           (f)

                           sliocht as na híocaíochtaí neamhdhlite atá fós le haisghabháil ag deireadh na bliana airgeadais mar thoradh ar neamhrialtachtaí de réir bhrí Airteagal 1(2) de Rialachán (CE, Euratom) Uimh. 2988/95 ón gComhairle (21), lena n-áirítear aon phionós dá bhforáiltear le rialacha earnála an Aontais is infheidhme agus an t-ús orthu, atá le cur i láthair i dtábla i gcomhréir leis an tsamhail a leagtar síos in Iarscríbhinn V a ghabhann leis an Rialachán seo. Maidir leis an gcaiteachas dá dtagraítear i bpointe (e) den mhír seo, cuirfear sliocht as na híocaíochtaí neamhdhlite i láthair i dtábla i gcomhréir leis an tsamhail a leagtar amach in Iarscríbhinn II a ghabhann le Rialachán Cur Chun Feidhme (AE) Uimh. 908/2014;

                           (g)

                           sliocht as mórleabhar na bhféichiúnaithe maidir leis na méideanna atá le haisghabháil agus le cur chun sochair do CERT nó CETFT seachas iad siúd dá dtagraítear i bpointí (b), (c), (e) agus (f) den Airteagal seo, lena n-áirítear aon phionós agus ús orthu sin, atá le cur i láthair i dtábla i gcomhréir leis an tsamhail a leagtar amach in Iarscríbhinn III a ghabhann le Rialachán Cur Chun Feidhme (AE) Uimh. 908/2014 i leith an chaiteachais dá dtagraítear i bpointe (e) den mhír seo;

                           (h)

                           achoimre ar oibríochtaí idirghabhála agus ráiteas maidir le líon agus suíomh na stoc ag deireadh na bliana airgeadais;

                           (i)

                           deimhniú go gcoimeádtear caiteachas, ioncam sannta agus sonraí maidir le gach gluaiseacht stórála idirghabhála ar chomhaid agus ar thaifid chuntasaíochta na gníomhaireachta íocaíochta;

                           (j)

                           an comhardú deiridh ag deireadh na bliana airgeadais de réamhíocaíochtaí nár úsáideadh/nach ndearnadh imréiteach orthu a d’íoc Ballstáit le tairbhithe, iad mionsonraithe le haghaidh CERT de réir idirghabhála agus le haghaidh CETFT de réir cláir, agus ina chás sin, lena n-áirítear na hionstraimí airgeadais. Maidir leis na hionstraimí airgeadais, baineann an comhardú deiridh le méideanna a íocann an Coimisiún mar réamhíocaíochtaí i gcomhréir le hAirteagal 32(4) pointe (a) de Rialachán (AE) 2021/2116 nár úsáid na Ballstáit le haghaidh íocaíochtaí le faighteoirí deiridh ná chun tairbhe na bhfaighteoirí deiridh, ná nár gealladh maidir le conarthaí ráthaíochta ná nár íocadh mar tháillí bainistíochta agus costais bhainistíochta i gcomhréir le hAirteagal 80(5) de Rialachán (AE) 2021/2115.

               2.   Beidh na cuntais bhliantúla ina mbunús leis an Tuarascáil Bhliantúil ar Fheidhmíocht atá le cur isteach de bhun Airteagal 134 de Rialachán (AE) 2021/2115.

            Airteagal 33
            Faisnéis a tharchur

               1.   Chun críocha imréiteach na gcuntas de bhun Airteagail 53 agus 54 de Rialachán (AE) 2021/2116, seolfaidh gach Ballstát na nithe a leanas chuig an gCoimisiún:

                           (a)

                           na míreanna a áirítear sna cuntais bhliantúla, dá dtagraítear in Airteagal 32 den Rialachán seo;

                           (b)

                           an tuarascáil feidhmíochta bhliantúil dá dtagraítear in Airteagal 54(1) de Rialachán (AE) 2021/2116 agus Airteagal 134 de Rialachán (AE) 2021/2115;

                           (c)

                           an tuairim agus na tuarascálacha arna mbunú ag an gcomhlacht nó na comhlachtaí deimhniúcháin, dá dtagraítear in Airteagal 5(3) agus (4) den Rialachán seo;

                           (d)

                           na dearbhuithe bainistíochta dá dtagraítear in Airteagal 3 den Rialachán seo;

                           (e)

                           achoimre bhliantúil ar na tuarascálacha iniúchóireachta deiridh agus ar na rialuithe a rinneadh, lena n-áirítear anailís ar chineál agus ar mhéid na n-earráidí agus na laigí a shainaithnítear sna córais, mar aon le beart ceartaitheach a dhéantar nó a bheartaítear, dá bhforáiltear in Airteagal 63(5), pointe (b), de Rialachán (AE, Euratom) 2018/1046 agus Airteagal 9(3), an chéad fhomhír, pointe (c), de Rialachán (AE) 2021/2116, achoimre a cuireadh isteach leis an dearbhú bainistíochta ón nGníomhaireacht Íocaíochta dá dtagraítear in Airteagal 3 den Rialachán seo.

                     Arna iarraidh sin don Choimisiún, cuirfidh an Ballstát ar fáil na taifid iomlána ar an bhfaisnéis chuntasaíochta uile is gá chun críoch staidrimh agus rialaithe, ar faisnéis í a bhaineann le caiteachas a mhéid a bhaineann leis na bearta a leagtar síos i Rialacháin (AE) Uimh. 228/2013, (AE) Uimh. 229/2013, (AE) Uimh. 1308/2013 agus (AE) Uimh. 1144/2014. Sonróidh an Coimisiún foirm agus ábhar na faisnéise cuntasaíochta.

               2.   Seolfar na doiciméid dá dtagraítear i mír 1 chuig an gCoimisiún faoin 15 Feabhra ar a dhéanaí sa bhliain tar éis dheireadh na bliana airgeadais lena mbaineann siad. Cuirfear na doiciméid isteach go leictreonach i gcomhréir leis an bhformáid agus faoi na coinníollacha arna mbunú ag an gCoimisiún de bhun Airteagal 25.
               Beidh síniú leictreonach éigeantach ar na doiciméid sin de réir bhrí Rialachán (AE) Uimh. 910/2014.

               3.   Arna iarraidh sin don Choimisiún nó ar thionscnamh Ballstáit, féadfar tuilleadh faisnéise a bhaineann le himréiteach cuntas a chur faoi bhráid an Choimisiúin laistigh de thréimhse ama a chinneann an Coimisiún, ag tabhairt san áireamh an méid ama a éilítear chun an fhaisnéis sin a chur ar fáil. D’uireasa na faisnéise sin, féadfaidh an Coimisiún na cuntais a imréiteach ar bhonn na faisnéise atá aige.

               4.   I gcásanna a bhfuil údar cuí leis sin, féadfaidh an Coimisiún glacadh le hiarraidh ar fhaisnéis a chur isteach go déanach, má chuirtear an iarraidh sin faoina bhráid roimh an sprioc-am chun faisnéis a chur isteach.

            Airteagal 34
            Caomhnú faisnéis chuntasaíochta

               1.   Coimeádfar ar fáil don Choimisiún na doiciméid tacaíochta maidir leis an gcaiteachas a maoiníodh agus na hioncaim shannta le bailiú ag CERT ar feadh 3 bliana ar a laghad tar éis na bliana ina n-imréitíonn an Coimisiún cuntais na bliana airgeadais lena mbaineann faoi Airteagal 53 de Rialachán (AE) 2021/2116.

               2.   Coimeádfar ar fáil don Choimisiún na doiciméid tacaíochta maidir leis an gcaiteachas a maoiníodh agus na hioncaim shannta le bailiú ag CETFT ar feadh 3 bliana ar a laghad tar éis na bliana inar ndearnadh an íocaíocht dheireanach ón ngníomhaireacht íocaíochta.

               3.   I gcás neamhrialtachtaí nó faillí, coimeádfar ar fáil don Choimisiún na doiciméid tacaíochta dá dtagraítear i míreanna 1 agus 2 ar feadh 3 bliana ar a laghad tar éis na bliana ina n-aisghabhtar na suimeanna ina n-iomláine ón tairbhí agus ina gcreidiúnaítear iad leis na Cistí.

               4.   Na doiciméid tacaíochta maidir leis na haschuir a chomhfhreagraíonn don chaiteachas a dhearbhaítear faoi CERT de bhun Rialachán (AE) 2021/2115 agus faoi CETFT, coimeádfar iad ar fáil don Choimisiún ar feadh 3 bliana ar a laghad tar éis na bliana ina ndearbhaítear an caiteachas deiridh faoi na Pleananna Straitéiseacha CBT de bhun Rialachán (AE) 2021/2115.

               5.   I gcás nós imeachta comhréireachta dá bhforáiltear in Airteagal 55 de Rialachán (AE) 2021/2116, coimeádfar ar fáil don Choimisiún na doiciméid tacaíochta dá dtagraítear i míreanna 1 agus 2 den Airteagal seo ar feadh bliain amháin ar a laghad tar éis na bliana ina gcríochnaítear an nós imeachta sin nó, má bhíonn cinneadh comhréireachta faoi réir imeachtaí dlí os comhair Chúirt Bhreithiúnais an Aontais Eorpaigh, ar feadh bliain amháin ar a laghad tar éis na bliana ina gcríochnaítear na himeachtaí seo.

               6.   Coimeádfar ar fáil don Choimisiún na doiciméid tacaíochta dá dtagraítear i míreanna 1 go 5 i bhfoirm páipéir, i bhfoirm leictreonach agus/nó sa dá fhoirm.
               Ní féidir doiciméid a choimeád go leictreonach amháin ach má cheadaíonn dlí náisiúnta an Bhallstáit lena mbaineann doiciméid leictreonacha a úsáid mar fhianaise ar na hidirbhearta is bun leo in imeachtaí cúirte náisiúnta.
               Má choimeádtar na doiciméid i bhfoirm leictreonach amháin, comhlíonfaidh an córas chun sin a dhéanamh Roinn 3.(B) d’Iarscríbhinn I le Rialachán Tarmligthe (AE) 2022/127.

            Airteagal 35
            Imréiteach airgeadais

               1.   Le cinneadh an Choimisiúin maidir le himréiteach na gcuntas dá dtagraítear in Airteagal 53 de Rialachán (AE) 2021/2116 cinnfear na méideanna caiteachais a a dhéantar i ngach Ballstát i rith na bliana airgeadais lena mbaineann a aithneofar mar inmhuirir leis na Cistí ar bhonn na gcuntas dá dtagraítear in Airteagal 32 den Rialachán seo agus aon laghdú nó fionraí faoi Airteagal 39, 40 agus 41 de Rialachán (AE) 2021/2116.
               Le haghaidh CETFT, áireofar sa mhéid a chinntear tríd an gcinneadh imréiteach cuntas na cistí atá in-athúsáidte trí ath-leithdháileadh ag an mBallstát lena mbaineann de bhun Airteagal 57 de Rialachán (AE) 2021/2116.

               2.   A mhéid a bhaineann le CERT, an méid atá, mar thoradh ar an gcinneadh imréiteach cuntas, in-aisghabhála ó gach Ballstát nó iníoctha le gach Ballstát, bunófar é trí na híocaíochtaí míosúla i ndáil leis an mbliain airgeadais lena mbaineann a asbhaint ón gcaiteachas aitheanta le haghaidh na bliana céanna i gcomhréir le mír 1. Asbhainfidh an Coimisiún an méid sin ón íocaíocht mhíosúil a bhaineann leis an gcaiteachas a íoctar sa dara mí, nó cuirfidh sé léi, tar éis an chinnidh um imréiteach cuntas.
               A mhéid a bhaineann le CETFT, an méid atá, mar thoradh ar an gcinneadh imréiteach cuntas, in-aisghabhála ó gach Ballstát nó iníoctha le gach Ballstát, bunófar é trí na híocaíochtaí idirthréimhseacha i ndáil leis an mbliain airgeadais lena mbaineann a asbhaint as an gcaiteachas aitheanta le haghaidh na bliana céanna i gcomhréir le mír 1.
               Déanfaidh an Coimisiún an méid sin a asbhaint as an gcéad íocaíocht a gcuireann an Ballstát isteach dearbhú caiteachais ina leith, nó cuirfidh sé leis í, tar éis ghlacadh an chinnidh de bhun Airteagal 53 de Rialachán (AE) 2021/2116.

               3.   Cuirfidh an Coimisiún in iúl do gach Ballstát lena mbaineann torthaí a dheimhnithe ar an bhfaisnéis a cuireadh ar fáil, mar aon le haon leasú a mholann sé, faoin 30 Aibreán tar éis dheireadh na bliana airgeadais ar a dhéanaí.

               4.   Mura mbíonn an Coimisiún in ann cuntais Ballstáit a imréiteach roimh an 31 Bealtaine den bhliain ina dhiaidh, ar chúiseanna inchurtha i leith an Bhallstáit lena mbaineann, cuirfidh an Coimisiún an Ballstát sin ar an eolas faoi na fiosrúcháin bhreise a mholann sé tabhairt fúthu de bhun Airteagal 49 de Rialachán (AE) 2021/2116.

               5.   Beidh feidhm ag míreanna 1 go 4, mutatis mutandis, maidir leis an ioncam sannta dá dtagraítear in Airteagal 45 de Rialachán (AE) 2021/2116.

            Airteagal 36
            Imréiteach feidhmíochta

               1.   Agus na méideanna atá le laghdú ó mhaoiniú ón Aontas á gcinneadh, nuair a fhaightear amach nach bhfuil aschur comhfhreagrach ag an gcaiteachas sin mar a thuairiscítear sa tuarascáil feidhmíochta bhliantúil dá dtagraítear in Airteagal 54(1) de Rialachán (AE) 2021/2116 agus in Airteagal 134 de Rialachán (AE) 2021/2115, úsáidfidh an Coimisiún a thorthaí féin agus na torthaí ón gcomhlacht deimhniúcháin, agus cuirfidh sé san áireamh an fhaisnéis a chuirfidh na Ballstáit ar fáil, ar choinníoll go gcuirtear an fhaisnéis sin ar fáil laistigh de na teorainneacha ama atá leagtha amach ag an gCoimisiún faoi chuimsiú an nós imeachta comhréireachta arna dhéanamh i gcomhréir le hAirteagal 54 de Rialachán (AE) 2021/2116 agus i gcomhréir leis an Airteagal seo.

               2.   Más rud é, mar thoradh ar na doiciméid imréitigh bhliantúla a chuireann an Ballstát isteach agus in éagmais údar leordhóthanach, go measfaidh an Coimisiún nach bhfuil aschur comhfhreagrach ag an gcaiteachas, cuirfidh sé a thorthaí in iúl don Bhallstát lena mbaineann agus sonróidh sé an difríocht atá aimsithe. Déanfar tagairt sa chumarsáid don Airteagal seo.
               Tabharfaidh an Ballstát freagra laistigh de sprioc-am a bheidh le socrú sa teachtaireacht, sprioc-am nach giorra ná 30 lá féilire tar éis an teachtaireacht a fháil. Beidh deis ag an mBallstát ina fhreagra, go háirithe, chun:

                           (a)

                           tuairimí agus cúiseanna a sholáthar maidir leis na difríochtaí atá leagtha síos;

                           (b)

                           a léiriú don Choimisiún gur lú an difríocht iarbhír atá aimsithe nó an méid nach bhfuil aschuir chomhfhreagracha ann dó ná an méid atá curtha in iúl ag an gCoimisiún;

                           (c)

                           an Coimisiún a chur ar an eolas faoi na bearta ceartaitheacha a rinne sé chun a áirithiú go dtuairisceofar na haschuir i gceart nó chun a áirithiú go mbeidh aschur comhfhreagrach ag an gcaiteachas agus an dáta a gcuirfear chun feidhme iad.

                     Féadfar an teachtaireacht dá dtagraítear sa chéad fhomhír agus sa dara fomhír a chur in iúl trí mheán leictreonach.

               3.   Tar éis don Choimisiún measúnú a dhéanamh ar údair na mBallstát i gcomhréir le mír 2 den Airteagal seo, glacfaidh sé cinneadh, i gcás inarb iomchuí, faoi Airteagal 54 de Rialachán (AE) 2021/2116 chun a laghdú ó mhaoiniú an Aontais caiteachas nach bhfuil aschur comhfhreagrach aige le haghaidh na bliana airgeadais i dtrácht.

               4.   A mhéid a bhaineann le CERT, déanfaidh an Coimisiún laghduithe ó mhaoiniú ón Aontas ó na híocaíochtaí míosúla a bhaineann leis an gcaiteachas arna dhéanamh sa dara mí tar éis an chinnidh de bhun Airteagal 54 de Rialachán (AE) 2021/2116.

               5.   A mhéid a bhaineann le CETFT, déanfaidh an Coimisiún na laghduithe ó mhaoiniú ón Aontas a gcuireann an Ballstát isteach dearbhú caiteachais ina leith tar éis an chinnidh de bhun Airteagal 54 de Rialachán (AE) 2021/2116 a ghlacadh.

               6.   Beidh feidhm ag míreanna 1 go 5, mutatis mutandis, maidir leis an ioncam sannta dá dtagraítear in Airteagal 45 de Rialachán (AE) 2021/2116.

            Airteagal 37

               An t-imréiteach comhréireachta

               1.   Chun na méideanna atá le heisiamh ó mhaoiniú ón Aontas a chinneadh, ar a fháil amach don Choimisiún nár tabhaíodh caiteachas i gcomhréir le rialacha an Aontais, úsáidfidh an Coimisiún a thorthaí féin agus cuirfidh sé san áireamh an fhaisnéis a chuireann na Ballstáit ar fáil, ar choinníoll go gcuirtear an fhaisnéis sin ar fáil laistigh de na teorainneacha ama atá leagtha amach ag an gCoimisiún faoi chuimsiú an nós imeachta comhréireachta arna dhéanamh i gcomhréir le hAirteagal 55 de Rialachán (AE) 2021/2116 agus i gcomhréir leis an Airteagal seo. Maidir le hidirghabhálacha faoin gcóras comhtháite riaracháin agus rialaithe, dá dtagraítear in Airteagal 65 den Rialachán sin, cuirfidh an Coimisiún san áireamh freisin na tuarascálacha measúnaithe maidir le cáilíocht an chórais aitheantais le haghaidh dáileachtaí talmhaíochta, an cur i bhfeidhm geo-spásúil agus an córas faireacháin limistéir.

               2.   I gcás, de thoradh aon fhiosrúcháin, go measann an Coimisiún nár íocadh an caiteachas sin i gcomhréir le rialacha an Aontais, cuirfidh sé a thorthaí in iúl don Bhallstát lena mbaineann, ag sonrú na mbeart ceartaitheach is gá lena áirithiú go gcomhlíontar na rialacha sin sa todhchaí, agus a thabharfaidh le fios an leibhéal sealadach ceartaithe airgeadais a mheasann sé ag an tráth sin a chomhfhreagraíonn lena thorthaí. Sa teachtaireacht sin déanfar cruinniú déthaobhach a shocrú freisin laistigh de 5 mhí tar éis éag do thréimhse freagartha an Bhallstáit dul in éag. Déanfar tagairt sa chumarsáid don Airteagal seo.
               Tabharfaidh an Ballstát freagra laistigh de 2 mhí ón dáta a fhaigheann sé an chumarsáid. Beidh deis ag an mBallstáit ina fhreagra, go háirithe, chun:

                           (a)

                           a léiriú don Choimisiún go bhfuil méid iarbhír an neamhchomhlíonta nó an riosca do na Cistí níos lú ná mar a thug an Coimisiún le fios;

                           (b)

                           an Coimisiún a chur ar an eolas faoi na bearta ceartaitheacha ar thug sé fúthu chun comhlíontacht le rialacha an Aontais agus dáta éifeachtach a gcur chun feidhme a áirithiú.

                     I gcásanna ina bhfuil údar cuí leis sin, ar iarraidh réasúnaithe ón mBallstát, féadfaidh an Coimisiún, síneadh 2 mhí ar a mhéad ar an tréimhse 2 mhí sin a údarú. Féadfaidh sé gurb éard a bheidh sa chúis a bhfuil údar maith léi measúnú an chomhlachta deimhniúcháin ar ríomh an Bhallstáit. Cuirfear an iarraidh faoi bhráid an Choimisiúin sula n-éagfar an tréimhse sin.
               Má mheasann an Ballstát nach bhfuil gá le cruinniú déthaobhach, cuirfidh sé an Coimisiún ar an eolas dá réir sin ina fhreagra ar an teachtaireacht.

               3.   Sa chruinniú déthaobhach, déanfaidh an dá pháirtí iarracht teacht ar chomhaontú maidir leis na bearta atá le tógáil chomh maith le meastóireacht ar thromchúis an tsáraithe agus ar an damáiste airgeadais a rinneadh do bhuiséad an Aontais.
               Cuirfidh an Coimisiún, laistigh de 30 lá oibre ón gcruinniú déthaobhach, na miontuairiscí i dtoll a chéile agus seolfaidh sé chuig an mBallstát iad. Féadfaidh an Ballstát a bhreithnithe a sheoladh chuig an gCoimisiún laistigh de 15 lá oibre tar éis dó na miontuairiscí a fháil.
               Laistigh de 6 mhí tar éis don Choimisiún na miontuairiscí ón gcruinniú déthaobhach a sheoladh, cuirfidh sé a chonclúidí in iúl don Bhallstát go foirmiúil ar bhonn na faisnéise a fuarthas faoi chuimsiú an nós imeachta comhréireachta. Leis an teachtaireacht sin, déanfar meastóireacht ar an gcaiteachas atá le heisiamh ó mhaoiniú ón Aontas faoi Airteagal 55 de Rialachán (AE) 2021/2116 agus Airteagail 14 agus 15 de Rialachán Tarmligthe (AE) 2022/127. Déanfar tagairt sa teachtaireacht d’Airteagal 43(1) den Rialachán seo.
               Má chuireann Ballstát in iúl don Choimisiún nach dteastaíonn cruinniú déthaobhach, tosaíonn an tréimhse 6 mhí ón dáta a fhaigheann an Coimisiún an fógra.

               4.   I gcás gur úsáid an Ballstát an nós imeachta idir-réitigh dá dtagraítear in Airteagal 43, cuirfidh an Coimisiún a chonclúidí in iúl don Bhallstát tráth nach déanaí ná 6 mhí tar éis an mhéid seo a leanas:

                           (a)

                           tuarascáil an chomhlachta idir-réitigh a fháil; nó

                           (b)

                           an fhaisnéis bhreise a fháil ón mBallstát laistigh den sprioc-am dá dtagraítear in Airteagal 43(3), an dara fomhír, ar choinníoll go gcomhlíontar na coinníollacha a leagtar amach i mír 6 den Airteagal seo.

               5.   Chun míreanna 3 agus 4 a chur i bhfeidhm laistigh de thréimhsí ama ar leith, beidh an fhaisnéis ábhartha ar fad ar fáil ag an gCoimisiún ag an gcéim áirithe sin den nós imeachta. I gcás ina measann an Coimisiún go bhfuil faisnéis in easnamh, féadfaidh sé ag am ar bith laistigh den tréimhse ama a leagtar amach sna míreanna sin:

                           (a)

                           faisnéis bhreise a iarraidh ón mBallstát, faisnéis a dtabharfaidh an Ballstát freagra mar gheall uirthi laistigh de 2 mhí ón dáta a gheobhaidh sé an chumarsáid; agus/nó

                           (b)

                           an Ballstát a chur ar an eolas faoina rún chun misean iniúchta breise a dhéanamh chun na deimhnithe riachtanacha a dhéanamh.

                     Sa chás sin, cuirfear tús leis na tréimhsí ama dá dtagraítear i míreanna 3 agus 4 arís nuair a gheobhaidh an Coimisiún an fhaisnéis bhreise arna hiarraidh nó ón lá deiridh den mhisean iniúchta breise.
               I gcás ina n-áirítear mí Lúnasa ina iomláine nó go páirteach sna tréimhsí ama dá dtagraítear i míreanna 2, 3 agus 4 agus sa mhír seo, cuirfear rith na dtréimhsí ama sin ar fionraí i rith na míosa sin.

               6.   Agus measúnú á dhéanamh ar an gcaiteachas le heisiamh ó mhaoiniú an Aontais ní féidir an fhaisnéis a chuireann an Ballstát in iúl tar éis cumarsáid fhoirmiúil an Choimisiúin dá dtagraítear sa tríú fomhír de mhír 3 a thabhairt san áireamh ach amháin:

                           (a)

                           i gcás gur gá sin a dhéanamh chun rómheastachán ollmhór ar an damáiste airgeadais a dhéanfaí le buiséad an Aontais a sheachaint; agus

                           (b)

                           má bhíonn údar cuí leis an tarchur deireanach mar gheall ar thosca seachtracha agus nach gcuireann sé i mbaol glacadh tráthúil an Choimisiúin leis an gcinneadh de bhun Airteagal 55 de Rialachán (AE) 2021/2116.

               7.   Tar éis don Choimisiún a chonclúidí a chur in iúl do na Ballstáit i gcomhréir le míreanna 3 nó 4 den Airteagal seo, glacfaidh sé le cinneadh amháin nó níos mó faoi Airteagal 55 de Rialachán (AE) 2021/2116, i gcás inarb iomchuí, d’fhonn caiteachas a eisiamh ó mhaoiniú ón Aontais, ar caiteachas é a n-imrítear tionchar air le neamhchomhlíontacht le rialacha an Aontais. Féadfaidh an Coimisiún nósanna imeachta comhréireachta leanúnacha a shaothrú go dtí go gcuireann an Ballstát na bearta ceartaitheacha chun feidhme go hiarbhír.

               8.   A mhéid a bhaineann le CERT, déanfaidh an Coimisiún asbhaintí as maoiniú ón Aontas ó na híocaíochtaí míosúla a bhaineann leis an gcaiteachas arna dhéanamh sa dara mí tar éis an chinnidh de bhun Airteagal 55 de Rialachán (AE) 2021/2116.
               A mhéid a bhaineann le CETFT, déanfaidh an Coimisiún na hasbhaintí as maoiniú ón Aontas a gcuireann an Ballstát isteach dearbhú caiteachais ina leith tar éis an chinnidh de bhun Airteagal 55 de Rialachán (AE) 2021/2116 a ghlacadh.
               Mar sin féin, arna iarraidh sin don Bhallstát agus tar éis dul i gcomhairle le Coiste na gCistí Talmhaíochta, féadfaidh an Coimisiún cinneadh cur chun feidhme a ghlacadh lena socrófar dáta éagsúil le haghaidh na n-asbhaintí nó a n-aisíoc a údarú i dtráthchodanna i gcás ina bhfuil údar maith leis seo mar gheall ar ábharthacht na n-asbhaintí a áiríodh i ngníomh cur chun feidhme arna ghlacadh ar bhonn Airteagal 55 de Rialachán (AE) 2021/2116. Cuirfidh an Ballstát an iarraidh sin ar thráthchodanna faoi bhráid an Choimisiúin tráth nach déanaí ná 5 lá tar éis dó dul i gcomhairle leis an gCoiste um na Cistí Talmhaíochta maidir leis an gcinneadh de bhun Airteagal 55 den Rialachán sin.

               9.   Do na Ballstáit atá faoi réir cúnamh airgeadais faoi Rialachán (CE) Uimh. 332/2002 ón gComhairle (22), Rialachán (AE) Uimh. 407/2010 ón gComhairle (23) agus faoin gConradh lena mbunaítear an Sásra Cobhsaíochta Eorpach, féadfaidh an Coimisiún, arna iarraidh sin don Bhallstát agus tar éis dó dul i gcomhairle leis an gCoiste um na Cistí Talmhaíochta, cinneadh cur chun feidhme a ghlacadh lena gcuirfear siar, go ceann tréimhse nach faide ná 24 mí ó dáta a ghlactha, cur i gcrích na gcinntí a ghlacfar tar éis an 1 Bealtaine 2025 de bhun Airteagal 55 de Rialachán (AE) 2021/2116 (“cinneadh iarchuir”).
               Údaróidh an cinneadh iarchuir go ndéanfar na hasbhaintí tar éis dheireadh na tréimhse iarchurtha i dtrí thráthchuid mhíosúla. I gcás inar mó an méid iomlán faoi réir an chinnidh iarchurtha ná 0,02 % d’olltáirgeacht intíre an Bhallstáit, féadfaidh an Coimisiún an t-aisíoc a údarú i gcúig thráthchuid bhliantúla ar a mhéad.
               Féadfaidh an Coimisiún cinneadh a dhéanamh, arna iarraidh sin don Bhallstát agus tar éis dó dul i gcomhairle leis an gCoiste um na Cistí Talmhaíochta, síneadh a chur uair amháin leis an tréimhse ama iarchuir dá dtagraítear sa chéad fhomhír go ceann tréimhse nach faide ná 12 mhí.
               Maidir leis na heasnaimh arbh iad ba chúis leis na hasbhaintí agus arb ann dóibh fós ann tráth a ghlacfar an cinneadh iarchuir, áiritheoidh an Ballstát a thairbhíonn de chinneadh iarchuir go bhfuiltear á leigheas ar bhonn plean gníomhaíochta, a bhunófar i gcomhar leis an gCoimisiún, lena n-áirítear sprioc-amanna agus táscairí dul chun cinn soiléire. Leasóidh nó aisghairfidh an Coimisiún an cinneadh iarchuir, agus prionsabal na comhréireachta á chur san áireamh, i gceann amháin de na cásanna seo a leanas:

                           (a)

                           má mhainníonn an Ballstát na gníomhaíochtaí is gá a dhéanamh chun na heasnaimh a leigheas mar a bheartaítear sa phlean gníomhaíochta;

                           (b)

                           mura leor an dul chun cinn sna gníomhaíochtaí feabhais de réir na dtáscairí dul chun cinn; nó

                           (c)

                           mura bhfuil toradh na ngníomhaíochtaí sásúil.

               10.   Déanfar na cinntí cur chun feidhme dá dtagraítear i míreanna 8 agus 9 a ghlacadh i gcomhréir leis an nós imeachta comhairleach dá dtagraítear in Airteagal 102(2) de Rialachán (AE) 2021/2116.

               11.   I gcásanna ina bhfuil údar cuí leis sin agus atá le cur faoi bhráid an Bhallstáit lena mbaineann, féadfaidh an Coimisiún síneadh a chur leis na tréimhsí ama arna leagan amach i míreanna 2 go 5.

               12.   Féadfar na teachtaireachtaí dá dtagraítear san Airteagal seo a dhéanamh trí mheán leictreonach.

               13.   Beidh feidhm ag míreanna 1 go 11, mutatis mutandis, maidir leis an ioncam sannta dá dtagraítear in Airteagal 45 de Rialachán (AE) 2021/2116.

            Airteagal 38
            Cinneadh gan fiosrúchán comhréireachta a thosú nó a shaothrú

               1.   Féadfaidh an Coimisiún cinneadh a dhéanamh gan fiosrúchán comhréireachta a thosú nó a shaothrú i gcomhréir le hAirteagal 55 de Rialachán (AE) 2021/2116 i gcás ina measann sé nár mhó an ceartú airgeadais a d’fhéadfadh a bheith ann mar gheall ar an neamhchomhlíontacht arna sainaithint de thoradh fiosrúcháin dá dtagraítear in Airteagal 37(2) den Rialachán seo ná EUR 50 000 agus 2 % den chaiteachas ábhartha nó de na méideanna le haisghabháil.

               2.   I gcás ina laghdaíonn an Coimisiún na híocaíochtaí míosúla i gcomhréir le hAirteagal 39(1) agus (2) de Rialachán (AE) 2021/2116, féadfaidh sé cinneadh a dhéanamh gan tús a chur le fiosrúchán comhréireachta ná é a shaothrú i gcomhréir le hAirteagal 55 den Rialachán sin, ar choinníoll nár léirigh an Ballstát lena mbaineann a agóid in aghaidh chur i bhfeidhm na míre sin faoi chuimsiú an nós imeachta dá bhforáiltear in Airteagal 39(1) agus (2) den Rialachán sin.

            Airteagal 39
            An Comhlacht Idir-réitigh
            Chun críoch an nós imeachta comhréireachta dá bhforáiltear in Airteagal 55 de Rialachán (AE) 2021/2116, bunófar comhlacht idir-réitigh. Cuirfidh sé na tascanna seo a leanas i gcrích:

                        (a)

                        déanfaidh sé scrúdú ar aon ábhar a chuirfidh Ballstát a fuair teachtaireacht fhoirmiúil ón gCoimisiún ar aghaidh chuige de bhun Airteagal 37(3), an tríú fomhír den Rialachán seo, lena n-áirítear meastóireacht ar an gcaiteachas atá beartaithe ag an gCoimisiún a eisiamh ó mhaoiniú ón Aontas;

                        (b)

                        déanfaidh sé iarracht seasaimh éagsúla an Choimisiúin agus na mBallstát lena mbaineann a réiteach;

                        (c)

                        ag deireadh a scrúdaithe, cuirfidh sé tuarascáil i dtoll a chéile faoi thorthaí a iarrachtaí imréitigh, agus déanfaidh sé aon mholadh a mheasann sé a bheadh áisiúil i gcás ina mbeidh na pointí agóide uile nó roinnt díobh fós le réiteach.

            Airteagal 40
            Comhdhéanamh an Chomhlachta Idir-réitigh

               1.   Beidh cúigear comhaltaí ar a laghad sa chomhlacht idir-réitigh agus roghnófar iad as measc daoine oirirce a thairgfidh gach ráthaíocht ar neamhspleáchas agus a bheidh ardcháilithe in ábhair a bhaineann leis an gcomhbheartas talmhaíochta a mhaoiniú, lena n-áirítear forbairt tuaithe, nó i gcleachtas an iniúchta airgeadais.
               Ní mór iad a bheith ina náisiúnaigh de Bhallstáit éagsúla.

               2.   Ceapfaidh an Coimisiún an cathaoirleach, na comhaltaí agus na comhaltaí ionadaíocha ar feadh téarma oifige tosaigh 3 bliana tar éis dó dul i gcomhairle le Coiste um na Cistí Talmhaíochta.
               Féadfar na téarmaí oifige a athnuachan ar feadh bliain amháin ag an am, agus cuirfear Coiste na gCistí Talmhaíochta ar an eolas maidir leis sin. Mar sin féin, má tá an cathaoirleach atá le ceapadh ina chomhalta den Chomhlacht Idir-réitigh cheana féin, mairfidh téarma oifige tosaigh an chathaoirligh ar feadh 3 bliana.
               Foilseofar ainm an chathaoirligh, na gcomhaltaí agus na gcomhaltaí ionadaíocha i sraith “C” d’Iris Oifigiúil an Aontais Eorpaigh.

               3.   Tabharfar luach saothair do chomhaltaí an chomhlachta idir-réitigh ag féachaint don mhéid ama a éilítear orthu a chur i leataobh don tasc. Cúiteofar costais i gcomhréir leis na rialacha atá i bhfeidhm maidir le foireann an Choimisiúin.

               4.   Nuair a rachaidh an téarma oifige in éag, fanfaidh an cathaoirleach agus na comhaltaí i seilbh oifige go dtí go gceapfar daoine ina n-ionad nó go dtí go ndéanfar athnuachan ar a dtéarma oifige.

               5.   I gcás téarma oifige comhaltaí nach gcomhlíonann na coinníollacha is gá chun a gcuid dualgas i leith an chomhlachta idir-réitigh a chur i gcrích a thuilleadh nó nach bhfuil ar fáil, ar chúis ar bith, ar feadh tréimhse neamhchinntithe, féadfaidh an Coimisiún an téarma oifige sin a fhoirceannadh tar éis dó dul i gcomhairle leis an gCoiste um na Cistí Talmhaíochta.
               Sa chás sin, cuirfear comhalta ionadaíoch in ionad an chomhalta lena mbaineann ar feadh na coda eile den tréimhse dár ceapadh an comhalta sin, ach an Coiste um na Cistí Talmhaíochta a chur ar an eolas maidir leis.
               Má fhoirceanntar téarma oifige an chathaoirligh, ceapfaidh an Coimisiún an comhalta atá le dualgais an chathaoirligh a chur i gcrích ar feadh na coda eile den tréimhse dár ceapadh an cathaoirleach tar éis dul i gcomhairle leis an gCoiste um na Cistí Talmhaíochta.

            Airteagal 41
            Neamhspleáchas an chomhlachta idir-réitigh

               1.   Cuirfidh comhaltaí an chomhlachta idir-réitigh a gcuid dualgas i gcrích go neamhspleách, agus ní lorgóidh siad treoracha ón gCoimisiún, ó aon rialtas ná ó aon chomhlacht agus ní ghlacfaidh siad le treoracha ón gCoimisiún, ó aon rialtas nó ó aon chomhlacht.
               Ní ghlacfaidh na comhaltaí páirt in obair an chomhlachta idir-réitigh ná ní shíneoidh siad tuarascáil má bhí siad bainteach go pearsanta, in oifig roimhe sin, leis an ábhar atá i gceist.

               2.   Gan dochar d’Airteagal 287 den Chonradh, ní nochtfaidh na comhaltaí aon fhaisnéis a gheobhaidh siad i rith a gcuid oibre le haghaidh an chomhlachta idir-réitigh. Beidh faisnéis den sórt sin faoi rún agus cumhdaithe ag an oibleagáid maidir le rúndacht ghairmiúil.

            Airteagal 42
            Socruithe oibre

               1.   Buailfidh an comhlacht idir-réitigh le chéile ag ceanncheathrú an Choimisiúin. Ullmhóidh agus eagróidh an cathaoirleach an obair. In éagmais an chathaoirligh, agus gan dochar d’Airteagal 40(5), an chéad fhomhír, is é an comhalta is sinsearaí a ghlacfaidh leis an gcathaoirleacht.
               Cuirfidh an Coimisiún rúnaíocht an chomhlachta idir-réitigh ar fáil.

               2.   Gan dochar d’Airteagal 41(1), an dara fomhír, glacfaidh tromlach glan de na comhaltaí a bheidh i láthair le tuarascálacha, agus triúr is córam le haghaidh pléití.
               Síneoidh an cathaoirleach agus na comhaltaí a bheidh páirteach sa phlé na tuarascálacha. Comhshíneoidh an rúnaíocht iad.

            Airteagal 43
            Nós imeachta idir-réitigh

               1.   Féadfaidh Ballstát ábhar a chur ar aghaidh chuig an gcomhlacht idir-réitigh laistigh de 30 lá oibre ón dáta a fhaigheann sé teachtaireacht fhoirmiúil ón gCoimisiún dá dtagraítear in Airteagal 37(3), an tríú fomhír, ach iarraidh réasúnaithe ar idir-réiteach a sheoladh chuig rúnaíocht an chomhlachta idir-réitigh.

               2.   Cuirfear fógra maidir leis an nós imeachta a bheidh le leanúint agus seoladh na rúnaíochta chuig na Ballstáit tríd an gCoiste um na Cistí Talmhaíochta.

               3.   Ní bheidh iarraidh ar chomhréiteach inghlactha ach amháin sa chás ina mbeidh an méid a mheastar atá le heisiamh ó mhaoiniú ón Aontas de réir na teachtaireachta ón gCoimisiún:

                           (a)

                           níos mó ná EUR 1 mhilliún;
                           nó

                           (b)

                           gur 25 % ar a laghad de chaiteachas bliantúil iomlán an Bhallstáit an méid sin faoi na míreanna buiséid lena mbaineann.

                     Ina theannta sin, má tharla sé i rith an phlé roimhe sin gur éiligh agus gur thaispeáin an Ballstát gur ábhar prionsabail a bhaineann le rialacha an Aontais a chur i bhfeidhm an t-ábhar faoi chaibidil, féadfaidh cathaoirleach an chomhlachta idir-réitigh iarraidh ar idir-réiteach a dhearbhú mar idir-réiteach inghlactha. Ní bheidh iarraidh den sórt sin inghlactha áfach mura mbaineann sé ach le hábhar léirmhínithe dlíthiúil amháin.

               4.   Seolfaidh an comhlacht idir-réitigh a chuid imscrúduithe a neamhfhoirmiúla agus a thapúla is féidir, bunaithe ar an bhfianaise a bheidh ar fáil don Choimisiún ag an am agus uirthi sin amháin nuair a chuirtear conclúidí in iúl i gcomhréir le hAirteagal 37(3), an tríú fomhír, agus ag tabhairt éisteacht chothrom don Choimisiún agus do na húdaráis náisiúnta lena mbaineann.
               Mar sin féin, má mheasann an Ballstát gur gá faisnéis a chur i láthair ina iarraidh ar idir-réiteach, faisnéis nár cuireadh in iúl don Choimisiún go dtí seo, ní fhéadfaidh an comhlacht idir-réitigh iarradh ar an gCoimisiún measúnú a dhéanamh ar an bhfaisnéis nua sin ach amháin má chomhlíontar na coinníollacha a leagtar amach in Airteagal 37(6). Cuirfear an fhaisnéis in iúl don Choimisiún 2 mhí ar a dhéanaí tar éis don tuarascáil dá dtagraítear in Airteagal 39, pointe (c) a sheoladh.

               5.   I gcás ina dtarlaíonn sé laistigh de 4 mhí ó cuirtear cás ar aghaidh chuig an gcomhlacht idir-réitigh, nach bhfuil sé in ann an seasamh ón gCoimisiún agus an seasamh ón mBallstát a réiteach, measfar go bhfuil teipthe ar an nós imeachta idir-réitigh.

               6.   Sa tuarascáil dá dtagraítear in Airteagal 39, pointe (c), luafar na cúiseanna nárbh fhéidir na seasaimh a réiteach. Cuirfear in iúl cé acu ar thángthas ar aon chomhaontú i bpáirt i rith na n-imeachtaí agus cibé an dtugann an Comhlacht Idir-réitigh cuireadh don Choimisiún measúnú a dhéanamh ar fhaisnéis nua i gcomhréir leis an dara fomhír de mhír 4.

               7.   Seolfar an tuarascáil:

                           (a)

                           chuig an mBallstát lena mbaineann;

                           (b)

                           chuig an gCoimisiún, lena scrúdú sula gcuirfidh sé na conclúidí inti in iúl don Bhallstát;

                           (c)

                           chuig na Ballstáit eile faoi chuimsiú an Choiste um na Cistí Talmhaíochta.

               8.   I gcás ina n-áirítear mí Lúnasa ina hiomláine nó páirt de sna tréimhsí ama dá dtagraítear i mír 1 agus mír 4, an dara fomhír, agus mír 5, cuirfear rith na dtréimhsí ama sin ar fionraí i rith na míosa sin.

            CAIBIDIL IV

               Seiceálacha

            Roinn 1

               Rialacha ginearálta

            Airteagal 44
            Faisnéis atá le bailiú maidir le tairbhithe a shainaithint

               1.   Áiritheoidh na Ballstáit go soláthróidh na tairbhithe an fhaisnéis is gá chun iad a shainaithint sna hiarratais ar chabhair agus sna hiarratais ar íocaíocht, lena n-áirítear, i gcás inarb infheidhme, chun an grúpa ina bhfuil siad rannpháirteach a shainaithint, faoi mar a shainmhínítear in Airteagal 2(11) de Threoir 2013/34/AE ó Pharlaimint na hEorpa agus ón gComhairle (24) ó dháta ar leith ar aghaidh atá le socrú ag an mBallstát. Áireofar an méid seo a leanas san fhaisnéis sin ar a laghad:

                           (a)

                           ainm an eintitis;

                           (b)

                           Uimhir aitheantais CBL nó chánach;

                           (c)

                           ainm an mháthaireintitis agus a uimhir CBL nó a uimhir aitheantais chánach;

                           (d)

                           máthairchuideachta deiridh agus a huimhir CBL nó a huimhir aitheantais chánach;

                           (e)

                           fochuideachtaí agus a n-uimhir CBL nó a n-uimhir aitheantais chánach;

                     Féadfar an fhaisnéis dá dtagraítear sa chéad fhomhír a úsáid agus an sampla seiceála dá dtagraítear in Airteagal 60(1), an dara fomhír, de Rialachán (AE) 2021/2116 á tharraingt suas. Féadfar an fhaisnéis a úsáid, go háirithe, chun seiceálacha a dhéanamh maidir le himchéimniú dá dtagraítear in Airteagal 62 den Rialachán sin.

               2.   Foilseoidh an Ballstát ex-post an fhaisnéis maidir le sainaithint grúpaí dá dtagraítear i mír 1, an chéad fhomhír, pointí (a), (b), (c), i gcomhréir le hAirteagal 98 de Rialachán (AE) 2021/2116.

            Airteagal 45
            Ceanglais maidir leis an uirlis mianadóireachta sonraí

               1.   Chun úsáid a bhaint as an uirlis mianadóireachta sonraí ar bhonn deonach, an uirlis dá dtagraítear in Airteagal 59(2) de Rialachán (AE) 2021/2116 atá le cur ar fáil ag an gCoimisiún i ndáil leis na seiceálacha faoi Airteagal 60 den Rialachán sin, áiritheoidh na Ballstáit an méid seo a leanas:

                           (a)

                           maidir leis na córais bhainistíochta agus rialaithe, lena n-áirítear an córas comhtháite riaracháin agus rialaithe dá dtagraítear in Airteagal 65(1) de Rialachán (AE) 2021/2116, gur féidir iad a nascadh go leictreonach leis an uirlis agus, chun an t-ualach riaracháin agus an idirghabháil de láimh a íoslaghdú agus go ndéanfar an malartú sonraí go huathoibríoch agus i bhformáid mheaisín-inléite;

                           (b)

                           gur féidir an fhaisnéis agus na seiceálacha a dhéantar leis an uirlis mianadóireachta sonraí a chuir ais go huathoibríoch chuig na córais bhainistíochta agus rialaithe, agus gur féidir iad a thaifeadadh agus a stóráil iontu.

               2.   I gcás ina gcinnfidh an Ballstát an fhaisnéis a bhailítear faoi Airteagal 44 den Rialachán seo a úsáid agus an tseiceáil shampla dá dtagraítear in Airteagal 60(1), an dara fomhír, de Rialachán (AE) 2021/2116 á tharraingt suas aige, féadfar an fhaisnéis a fhíorú trí bhíthin na huirlise mianadóireachta sonraí sin.

            Roinn 2

               Grinnscrúdú ar idirbhearta

            Airteagal 46
            Grinnscrúdú ó na Ballstáit

               1.   Beidh feidhm ag an ngrinnscrúdú córasach ar na doiciméid tráchtála de ghnóthais dá dtagraítear in Airteagal 77(1) de Rialachán (AE) 2021/2116, ar feadh gach tréimhse grinnscrúdaithe dá dtagraítear i mír 4 den Airteagal seo, maidir le roinnt gnóthas nach féidir a bheith níos lú ná leath de na gnóthais ar mhó a bhfáltais nó a n-íocaíochtaí, nó an tsuim díobh sin, faoin gcóras maoinithe ag CERT, ná EUR 150 000 le haghaidh bhliain airgeadais CERT roimh thús na tréimhse grinnscrúdaithe atá i gceist.

               2.   I ndáil le gach tréimhse grinnscrúdaithe, roghnóidh na Ballstáit, gan dochar dá n-oibleagáidí a leagtar síos in Airteagal 77(1) de Rialachán (AE) 2021/2116, na gnóthais a bhfuil grinnscrúdú le déanamh orthu ar bhonn anailís riosca maidir leis na bearta uile i gcás inar praiticiúil sin a dhéanamh. Cuirfidh na Ballstáit in iúl don Choimisiún an anailís riosca mar chuid den phlean rialaithe dá dtagraítear in Airteagal 80(1) den Rialachán sin.

               3.   I gcás bearta a mheasann Ballstát nach bhfuil úsáid na hanailíse riosca praiticiúil dóibh, beidh sé éigeantach grinnscrúdú a dhéanamh ar ghnóthais a fhaigheann íocaíochtaí is mó ná EUR 350 000 laistigh de chóras maoinithe CERT agus nach ndearnadh grinnscrúdú orthu i gcomhréir leis an Rialachán seo agus Teideal IV, Caibidil III, de Rialachán (AE) 2021/2116 i rith ceachtar den dá thréimhse grinnscrúdaithe roimhe sin.

               4.   Rithfidh an tréimhse grinnscrúdaithe ón 1 Iúil go dtí an 30 Meitheamh den bhliain ina dhiaidh.

            Airteagal 47
            Cúnamh frithpháirteach
            Seolfaidh na Ballstáit iarraidh ar chúnamh frithpháirteach dá dtagraítear in Airteagal 79 de Rialachán (AE) 2021/2116 chuig gach Ballstát ina bhfuil gnóthas dá dtagraítear san Airteagal sin bunaithe. San iarraidh beidh na sonraí uile is gá chun a chur ar chumas don Bhallstát cinn scríbe na gnóthais a shainaithint agus tabhairt faoina oibleagáidí maidir le grinnscrúdú. Beidh an Ballstát cinn scríbe freagrach as grinnscrúdú na ngnóthas sin i gcomhréir le hAirteagal 77 den Rialachán sin.

            Airteagal 48
            Pleananna agus tuarascálacha rialaithe bliantúla

               1.   Tarraingeofar suas an plean rialaithe lena ghrinnscrúdú agus an tuarascáil dá dtagraítear in Airteagal 80 de Rialachán (AE) 2021/2116 i gcomhréir leis an bhfoirm shamplach a leagtar amach in Iarscríbhinní VI agus VII a ghabhann leis an Rialachán seo.

               2.   Déanfar an fhaisnéis atá le cur isteach faoin Airteagal seo a chur in iúl i bhfoirm leictreonach.

               3.   Cuirfidh an Coimisiún torthaí an ghrinnscrúdaithe in iúl do na Ballstáit go bliantúil.

            CAIBIDIL V

               Urrúis

            Roinn 1

               Raon feidhme, teicneolaíocht faisnéise, force majeure

            Airteagal 49
            Raon feidhme
            Beidh feidhm ag an gCaibidil seo i ngach cás ina bhforáiltear sa reachtaíocht talmhaíochta maidir le hurrús, cibé acu a úsáidtear an téarma “urrús” nó nach n-úsáidtear.
            Ní bheidh feidhm ag an gCaibidil seo maidir le hurrúis a thaisctear chun íocaíocht dleachtanna ar allmhairithe agus ar onnmhairithe dá dtagraítear i Rialachán (AE) Uimh. 952/2013 ó Pharlaimint na hEorpa agus ón gComhairle a áirithiú (25).

            Airteagal 50
            r-Riarachán
            Is féidir cumarsáidí, doiciméid agus urrúis a tháirgeadh, a phróiseáil agus a bhainistiú trí Chórais TF a úsáid ar choinníoll go bhfuil na córais is infheidhme á mbainistiú faoi na prótacail cháilíochta agus slándála atá faofa go hoifigiúil atá oiriúnach do na córais sin.
            Murar féidir le húdaráis inniúla rochtain a fháil ar dhoiciméid riachtanacha lena bhfíorú mar gheall ar éagsúlachtaí i gcórais TF, priontálfar na doiciméid sin agus deimhneoidh an t-údarás inniúil ar na córas TF sin a bhainistiú (“an t-údarás eisiúna”) nó údaráis inniúil eile as doiciméid a dheimhniú gur cóipeanna dílse iad.
            Féadfar teachtaireacht leictreonach a chur in ionad na n-eischlónna sin, ar teachtaireacht í idir an t-údarás eisiúna agus an tairbhí nó an t-údarás inniúil, ar choinníoll go gcuireann an t-údarás eisiúna prótacal deimhniúcháin ar fáil atá faofa go hoifigiúil lena n-áirithítear dílseacht na teachtaireachta.

            Airteagal 51
            Teorainneacha ama force majeure

               1.   Beidh feidhm ag an Airteagal seo nuair a thagraítear i Rialachán ar leith dó.

               2.   Ní bheidh iarraidh ar aitheantas i gcás force majeure inghlactha má fhaigheann an t-údarás inniúil í níos mó ná 30 lá féilire tar éis an dáta a chuireann an t-údarás inniúil an t-oibreoir ar an eolas faoi neamhchomhlíontacht bhunaithe na hoibleagáide ábhartha de réir bhrí Airteagal 24(2) de Rialachán Tarmligthe (AE) 2022/127, dul in éag na teorann ama chun an oibleagáid ábhartha a chomhlíonadh dá dtagraítear in Airteagal 24(3) den Rialachán sin nó dul in éag na teorann ama chun an cruthúnas a chur i láthair chun an oibleagáid ábhartha a chomhlíonadh dá dtagraítear in Airteagal 24(4) den Rialachán sin.

               3.   Soláthróidh oibreoirí, chun sástachta an údaráis inniúil, cruthúnas ar na cúinsí a mheasann siad a bhunaigh force majeure laistigh de 181 lá féilire ó dhul in éag na tréimhse ina raibh an oibleagáid le comhlíonadh ina hiomláine. Féadfar tuilleadh ama a thabhairt d’oibreoirí mura bhfuil siad in ann cruthúnas a sholáthar laistigh den teorainn ama sin d’ainneoin go ndearna siad gach dícheall cuí.

               4.   Cuirfidh na Ballstáit an Coimisiún ar an eolas faoi chásanna force majeure atá aitheanta acu, agus an fhaisnéis ábhartha á cur ar fáil acu i ngach cás.

            Roinn 2

               Cineálacha urrús

            Airteagal 52
            Foirm

               1.   Féadfar urrús a thabhairt:

                           (a)

                           mar éarlais airgid thirim dá dtagraítear in Airteagal 20(2) agus (3) de Rialachán Tarmligthe (AE) 2022/127; agus/nó

                           (b)

                           trí ráthóir a sholáthar i gcomhréir le hAirteagal 22 de Rialachán Tarmligthe (AE) 2022/127.

               2.   Faoi rogha an údaráis inniúil, féadfar urrús a thabhairt trí:

                           (a)

                           éarlaisí airgid thirim a ghealladh i mbanc;

                           (b)

                           éilimh aitheanta a ghealladh in aghaidh comhlacht poiblí nó cistí poiblí, atá dlite agus iníoctha agus nach ndearnadh aon éileamh eile roimhe sin ina n-aghaidh; agus/nó

                           (c)

                           comhthaobhacht inphléite a ghealladh sa Bhallstát lena mbaineann ar choinníoll go n-eisíonn nó go ráthaíonn an Ballstát sin iad.

               3.   Féadfaidh an t-údarás inniúil téarmaí breise a chur i bhfeidhm maidir le glacadh le hurrúis den chineál a liostaítear i mír 2.

            Airteagal 53
            Comhthaobhacht inaistrithe

               1.   Beidh luach indiúscartha 115 % ar a laghad de luach an urrúis atá ag teastáil ag comhthaobhacht a gheallfar i gcomhréir le pointe (c) d’Airteagal 52(2), tráth a thugtar an t-urrús.

               2.   Ní fhéadfaidh údarás inniúil glacadh le hurrús dá dtagraítear i bpointe (c) d’Airteagal 52(2) ach má gheallann an páirtí ag a bhfuil sé á thairiscint, i scríbhinn, urrús breise a thabhairt nó an t-urrús bunaidh a ionadú má bhí luach indiúscartha an urrúis atá i gceist ar feadh tréimhse trí mhí faoi bhun 105 % de luach an urrúis atá ag teastáil. Ní bheidh an gealltanas scríofa sin ag teastáil i gcás ina bhforáiltear sin sa dlí náisiúnta cheana féin. Déanfaidh an t-údarás inniúil athbhreithniú rialta ar luach gach urrúis den chineál sin.

               3.   Déanfaidh údarás inniúil meastóireacht ar luach indiúscartha urrúis dá dtagraítear in Airteagal 52(2), pointe (c), aon chostas a bhaineann le diúscairt á chur san áireamh.

               4.   Déanfar meastóireacht ar luach urrús trí úsáid a bhaint as an meastachán deiridh a bhfuil fáil air.

               5.   Soláthróidh an páirtí a thugann an t-urrús, arna iarraidh sin don údarás inniúil, cruthúnas ar a luach indiúscartha.

            Airteagal 54
            Ionadú agus sannadh

               1.   Féadfar urrús eile a chur in ionad aon chineál urrúis.
               Mar sin féin, beidh comhaontú an údaráis inniúil ag teastáil sna cásanna seo a leanas:

                           (a)

                           i gcás inar forghéilleadh an t-urrús bunaidh ach nár scaoileadh go fóill é; nó

                           (b)

                           i gcás gur cineál urrúis atá ann atá liostaithe in Airteagal 52(2).

               2.   Féadfar urrúis bloic a ionadú le hurrús bloic eile ar choinníoll go gclúdaíonn an t-urrús bloic nua ar a laghad an chuid sin den urrús bloic bunaidh a sannadh tráth an ionadaithe chun a áirithiú go gcomhlíonfar oibleagáid amháin nó níos mó atá fós le comhlíonadh.

               3.   A luaithe a shanntar urrús bloic le hoibleagáid ar leith, déanfar nóta d’iarmhéid an urrúis bloic.

            Roinn 3

               Scaoileadh agus forghéilleadh

            Airteagal 55
            Scaoileadh páirteach
            I gcás nach sonraítear íoschainníocht i rialacha sonracha an Aontais, féadfaidh an t-údarás inniúil féin srian a chur le scaoileadh páirteach aon urrús amháin agus féadfaidh sé íos-suim a shonrú d’aon scaoileadh den chineál sin.
            Sula scaoilfear urrús atá iomlán nó páirteach féadfaidh an t-údarás inniúil a éileamh go gcuirtear iarraidh ar scaoileadh ar fáil i scríbhinn.
            I gcás urrús a chumhdaíonn níos mó ná 100 % den tsuim is gá a urrú, scaoilfear an chuid sin den urrús ar mó é ná 100 % den tsuim nuair a scaoiltear an chuid eile den tsuim urraithe nó nuair a fhorghéilltear í.

            Airteagal 56
            Forghéilleadh

               1.   Nuair a bhíonn an t-údarás inniúil ar an eolas faoi na cúinsí is cúis le forghéilleadh an urrúis, go hiomlán nó go páirteach, éileoidh sé gan mhoill ar an bpáirtí a bhfuil sé de cheangal air an oibleagáid an tsuim fhorghéillte a íoc, ag ceadú suas le 30 lá ón lá a bhfaightear an t-éileamh ar íocaíocht.
               I gcás nach ndearnadh íocaíocht ag deireadh na tréimhse sin, déanfaidh an t-údarás inniúil na nithe seo a leanas:

                           (a)

                           aon urrús den chineál a ndéantar cur síos air in Airteagal 52(1)(a) a imréiteach leis an gcuntas iomchuí gan mhoill;

                           (b)

                           a éileamh ar an ráthóir dá dtagraítear in Airteagal 52(1)(b) íoc gan mhoill, ag ceadú suas le 30 lá ón lá a bhfaightear an t-éileamh ar íocaíocht;

                           (c)

                           céimeanna a ghlacadh gan mhoill chun:

                                       (i)

                                       aistrítear na hurrúis a ndéantar cur síos orthu in Airteagal 52(2), pointí (b) agus (c) ina airgead ar leor é chun an tsuim atá dlite a aisghabháil;

                                       (ii)

                                       déantar éarlaisí airgid thirim gheallta dá dtagraítear in Airteagal 52(2)(a) a imréiteach lena chuntas féin.

                     Féadfaidh an t-údarás inniúil, gan mhoill, aon urrús den chineál a ndéantar cur síos air in Airteagal 52(1)(a) a imréiteach leis an gcuntas iomchuí gan a éileamh ar an duine lena mbaineann i dtosach íocaíocht a dhéanamh.

               2.   Gan dochar do mhír 1,

                           (a)

                           i gcás ina ndéantar an cinneadh chun urrús a fhorghéilleadh ach go gcuirtear siar é ar achomharc ina dhiaidh sin i gcomhréir le dlí náisiúnta, íocfaidh an páirtí lena mbaineann ús ar an tsuim a fhorghéilltear thar thréimhse ag tosú 30 lá ón lá a fhaightear an t-éileamh ar íocaíocht dá dtagraítear i mír 1 agus a chríochnaíonn ar an lá sula n-íoctar an tsuim a fhorghéilltear;

                           (b)

                           i gcás, tar éis thoradh an nós imeachta achomhairc, go n-iarrtar ar an bpáirtí lena mbaineann an tsuim fhorghéillte a íoc laistigh de 30 lá, chun críocha ús a ríomh, féadfaidh an Ballstát a bhreith go bhfuil íocaíocht déanta ar an 20ú lá tar éis dháta an iarratais sin;

                           (c)

                           ríomhtar an ráta úis is infheidhme i gcomhréir leis an dlí náisiúnta, ach in aon chás ní bheidh sé níos ísle ná an ráta úis is infheidhme i gcás aisghabháil méideanna náisiúnta;

                           (d)

                           asbhainfidh gníomhaireachtaí íocaíochta an t-ús a íoctar ó chaiteachas CETFT nó CETFT i gcomhréir le Rialachán (AE) 2021/2116;

                           (e)

                           Féadfaidh na Ballstáit méadú a éileamh go tréimhsiúil ar an urrús i ndáil leis an ús lena mbaineann.

               3.   I gcás inar forghéilleadh urrús agus gur cuireadh chun sochair é don Chiste cheana é agus, tar éis toradh nós imeachta achomhairc, go bhfuil an tsuim a forghéilleadh ina hiomláine agus go páirteach, lena n-áirítear ús ag ráta i gcomhréir le dlí náisiúnta, le haisíoc, is iad na Cistí a sheasfaidh an tsuim atá le haisíoc, mura bhfuil aisíoc an urrúis inchurtha le faillí nó le botún tromchúiseach na n-údarás riaracháin nó comhlachtaí eile sa Bhallstát.

            Roinn 4

               Faisnéis

            Airteagal 57
            Faisnéis ar fhorghéilleadh urrús, cineálacha urrús agus ráthóirí

               1.   Coimeádfaidh na Ballstáit an líon agus an tsuim iomlán urrús a forghéilleadh ar fáil don Choimisiún, le haghaidh gach bliana, is cuma cén chéim den nós imeachta a leagtar amach in Airteagal 56 a baineadh amach, agus idirdhealú a dhéanamh i gceachtar cás idir iad sin a cuireadh leis na buiséid náisiúnta agus iad siúd a cuireadh le buiséad an Aontais. Coimeádfar an fhaisnéis sin i ndáil le gach urrús a forghéilleadh do mhéid níos mó ná EUR 1 000 agus gach foráil de chuid an Aontais lena n-éilítear go dtugtar urrús. Leis an bhfaisnéis cumhdófar an dá shuim a d’íoc an páirtí leasmhar go díreach agus na suimeanna arna n-aisghabháil trí urrús a réadú.

               2.   Coimeádfaidh na Ballstáit liosta de na nithe seo a leanas ar fáil don Choimisiún:

                           (a)

                           na cineálacha institiúidí atá údaraithe chun feidhmiú mar ráthóirí agus na riachtanais atá leagtha síos chuige sin;

                           (b)

                           na cineálacha urrús a nglactar leo de bhun Airteagal 52(2) agus na riachtanais atá leatha síos chuige sin.

            CAIBIDIL VI

               Trédhearcacht

            Airteagal 58
            Foirm agus modheolaíochtaí um chur isteach

               1.   Foilseofar an fhaisnéis dá dtagraítear in Airteagal 98 de Rialachán (AE) 2021/2116 i ndáil le hAirteagal 49(3), an chéad fhomhír, pointí (a), (b), (d), (f) go (l) de Rialachán (AE) 2021/1060 i bhformáidí oscailte meaisín-inléite, amhail CSV nó XLXS, agus beidh an fhaisnéis a shonraítear in Iarscríbhinn VIII a ghabhann leis an Rialachán seo inti, lena n-áirítear cód na hoibríochta, mar a thuairiscítear in Iarscríbhinn IX a ghabhann leis an Rialachán seo.

               2.   Féadfaidh na Ballstáit a chinneadh gan an fhaisnéis dá dtagraítear in Airteagal 49(3), an chéad fhomhír, pointí (f) agus (g) de Rialachán (AE) 2021/1060 a fhoilsiú, i ndáil leis na cineálacha idirghabhála i bhfoirm íocaíochtaí díreacha dá dtagraítear in Airteagal 16 de Rialachán (AE) 2021/2115, na cineálacha idirghabhála le haghaidh forbairt tuaithe dá dtagraítear in Airteagal 69, pointí (b) agus (c) de Rialachán (AE) 2021/2115 agus na bearta a leagtar síos i Rialacháin (AE) Uimh. 228/2013 agus (AE) Uimh. 229/2013.

               3.   Beidh rochtain ar an bhfaisnéis trí uirlis chuardaigh gréasáin a chuirfidh ar a chumas don úsáideoir cuardach a dhéanamh ar thairbhithe de réir ainm, grúpa tairbhithe, bardais, na méideanna a fuarthas, nó na hoibríochta, nó teaglaim díobh sin, agus an fhaisnéis chomhfhreagrach uile a asbhaint mar thacar aonair sonraí.

               4.   Soláthrófar an fhaisnéis i dteanga oifigiúil nó i dteangacha oifigiúla an Bhallstáit agus/nó i gceann de thrí theanga oifigiúla an Choimisiúin.

               5.   Sloinnfear an fhaisnéis dá dtagraítear i mír 1 in euro. Ballstát nach bhfuil an euro glactha aige, sloinnfidh sé na méideanna in euro agus ina airgeadra náisiúnta araon, agus úsáidfidh sé dhá thábla ar leith i bhformáidí oscailte, meaisín-inléite.

               6.   Beidh feidhm ag an ráta malairte a shonraítear in Airteagal 12 de Rialachán Tarmligthe (AE) 2022/127 maidir leis na hairgeadraí náisiúnta.

               7.   An fhaisnéis dá dtagraítear in Airteagal 98(2) de Rialachán (AE) 2021/2116 maidir le hAirteagal 49(3), an chéad fhomhír, pointe (e), de Rialachán (AE) 2021/1060, foilseofar í i ndoiciméad ar leithligh, ina mbeidh an fhaisnéis atá in Iarscríbhinn IX a ghabhann leis an Rialachán seo ar a laghad.

            Airteagal 59
            Tairbhithe a fhoilsiú i gcás méideanna beaga

               1.   I gcás nach mó méid na cabhrach a fhaigheann tairbhí in aon bhliain amháin ná EUR 1 250, nó gur cothrom leis an méid sin é, sainaithneofar an tairbhí sin le cód. Cinnfidh na Ballstáit cineál an chóid sin.

               2.   I gcás ina bhféadfaí duine nádúrtha a shainaithint mar thairbhí mar gheall ar an bhfaisnéis faoi thairbhithe dá dtagraítear i mír 1 de thoradh an líon teoranta tairbhithe a chónaíonn nó atá cláraithe i mbardasacht áirithe, foilseoidh an Ballstát lena mbaineann mar fhaisnéis chun críocha Airteagal 49(3), an chéad fhomhír, pointe (l) de Rialachán (AE) 2021/1060, an chéad eintiteas riaracháin mór eile a bhfuil an bhardasacht i gceist ina cuid de.

            Airteagal 60
            An dáta foilsithe
            Foilseofar an fhaisnéis dá dtagraítear sa Chaibidil seo faoin 31 Bealtaine gach bliain don bhliain airgeadais roimhe sin.

            Airteagal 61
            Na tairbhithe a chur ar an eolas
            Soláthrófar an fhaisnéis faoi na tairbhithe dá dtagraítear in Airteagal 98 de Rialachán (AE) 2021/2116 trína háireamh sna foirmeacha iarratais chun maoiniú a fháil ó CERT nó CETFT, nó ar bhealach eile ag an am a bhailítear na sonraí.

            Airteagal 62
            Comhar idir an Coimisiún agus na Ballstáit

               1.   Bunóidh agus cothóidh an Coimisiún suíomh gréasáin Aontais faoina sheoladh idirlín lárnach ar a n-áirítear naisc le suímh ghréasáin na mBallstát dá dtagraítear in Airteagal 98(4) de Rialachán (AE) 2021/2116. Cuirfidh an Coimisiún naisc idirlín nuashonraithe ar fáil de réir na faisnéise a sheolann Ballstáit.

               2.   Cuirfidh na Ballstáit a seoltaí suímh ghréasáin idirlín ar fáil don Choimisiún a luaithe a bhunaítear iad mar aon le haon athrú ina dhiaidh sin a d’imreodh tionchar ar inrochtaineacht a suímh ghréasáin ó shuíomh gréasáin an Aontais.

               3.   Ainmneoidh na Ballstáit comhlacht a bheidh i gceannas ar an suíomh gréasáin a bhunú agus a choinneáil ar bun. Cuirfidh siad sonraí ainm agus seoladh an chomhlachta sin in iúl don Choimisiún.

            CAIBIDIL VII

               Sonraí maidir le fógra EDT i ndáil le tacaíocht intíre

            Airteagal 63
            Sonraí agus tarchur

               1.   Ar an dáta céanna leis an dáta a chuirtear na cuntais bhliantúla faoi bhráid an Choimisiúin, tarchuirfidh na Ballstáit sonraí maidir leis na méideanna a íocadh ó fhoinsí náisiúnta le haghaidh gach caiteachais a bhaineann leis na Cistí mar a léirítear in Airteagal 32(1), pointí (b) agus (c).

               2.   Déanfar na sonraí a cheanglaítear faoi mhír 1 a chur isteach de réir an struchtúir chéanna leis na sonraí atá le cur isteach de bhun Airteagal 32(1), pointí (b) agus (c). Soláthrófar an fhaisnéis sin ar bhonn na samhla a chuirfidh an Coimisiún ar fáil do na Ballstáit trí chórais faisnéise.

            CAIBIDIL VIII

               Forálacha críochnaitheacha

            Airteagal 64
            Aisghairm
            Aisghairtear Rialachán Cur Chun Feidhme (AE) Uimh. 908/2014 le héifeacht ón 1 Eanáir 2023.
            Mar sin féin:

                        (a)

                        Leanfaidh Airteagail 21 go 24 agus Airteagail 27 go 34 den Rialachán sin d’fheidhm a bheith acu maidir le CETFT i ndáil le caiteachas a thabhaíonn tairbhithe agus íocaíochtaí a dhéanann an ghníomhaireacht íocaíochta faoi chuimsiú chur chun feidhme clár forbartha tuaithe de bhun Rialachán (AE) Uimh. 1305/2013 agus a mhéid a bhaineann le CERT maidir leis na cláir oibríochtúla a fhormheastar faoi Rialachán (AE) Uimh. 1308/2013;

                        (b)

                        Leanfaidh Airteagal 59 den Rialachán sin d’fheidhm a bheith aige maidir le híocaíochtaí a dhéantar na mblianta airgeadais 2021, 2022 agus 2023.

                        (c)

                        Leanfaidh Iarscríbhinní II agus III a ghabhann leis an Rialachán sin d’fheidhm a bheith acu chun críocha Airteagal 32, pointí (f) agus (g) den Rialachán seo.

            Airteagal 65
            Teacht i bhfeidhm agus cur i bhfeidhm
            Tiocfaidh an Rialachán seo i bhfeidhm an seachtú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 1 Eanáir 2023.
            Ar an taobh eile:

                        (a)

                        Beidh feidhm ag Airteagail 9, 10 agus 11 maidir leis an gcaiteachas a thabhaítear agus ioncam sannta a gheobhaidh Ballstáit ón 16 Deireadh Fómhair 2022 ar aghaidh;

                        (b)

                        Beidh feidhm ag Airteagal 22(1), an dara fomhír, pointe (e), i leith an ioncaim shannta a aisghabhfar ón 1 Eanáir 2026 maidir leis na cláir forbartha tuaithe atá formheasta ag an gCoimisiún de bhun Rialachán (AE) Uimh. 1305/2013;

                        (c)

                        Beidh feidhm ag Caibidil VI maidir le híocaíochtaí a dhéanfar ón mbliain airgeadais 2024 ar aghaidh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 21 Nollaig 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 435, 6.12.2021, lch. 187.

            (2)  IO L 347, 20.12.2013, lch. 671.

            (3)  Rialachán Cur Chun Feidhme (AE) Uimh. 908/2014 ón gCoimisiún an 6 Lúnasa 2014 lena leagtar síos rialacha maidir le cur i bhfeidhm Rialachán (AE) Uimh. 1306/2013 ó Pharlaimint na hEorpa agus ón gComhairle maidir le gníomhaireachtaí íocaíochta agus comhlachtaí eile, bainistíocht airgeadais, imréiteach cuntas, rialacha maidir le seiceálacha, urrúis agus trédhearcacht (IO L 255, 28.8.2014, lch. 59).

            (4)  Rialachán Tarmligthe (AE) 2022/127 ón gCoimisiún an 7 Nollaig 2021 lena bhforlíontar Rialachán (AE) 2021/2116 ó Pharlaimint na hEorpa agus ón gComhairle le rialacha maidir le gníomhaireachtaí íocaíochta agus comhlachtaí eile, bainistíocht airgeadais, imréiteach cuntas, urrúis agus úsáid an euro (Féach leathanach 131 den Iris Oifigiúil seo).

            (5)  Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE, agus lena n-aisghairtear Rialachán (AE, Euratom) Uimh. 966/2012 (IO L 193, 30.7.2018, lch. 1).

            (6)  Rialachán (AE) 2021/2115 ó Pharlaimint na hEorpa agus ón gComhairle an 2 Nollaig 2021 lena mbunaítear rialacha maidir le tacaíocht do phleananna straitéiseacha a bheidh le tarraingt suas ag na Ballstáit faoin gcomhbheartas talmhaíochta (Pleananna Straitéiseacha CBT) agus atá á maoiniú ag an gCiste Eorpach um Ráthaíocht Talmhaíochta (CERT) agus ag an gCiste Eorpach Talmhaíochta um Fhorbairt Tuaithe (CETFT) agus ag an gCiste Eorpach Talmhaíochta um Fhorbairt Tuaithe (CETFT) agus lena n-aisghairtear Rialacháin (AE) Uimh. 1305/2013 agus (AE) Uimh. 1307/2013 (IO L 435 an 6.12.2021, lch. 1).

            (7)  Rialachán (AE) 2021/1060 ó Pharlaimint na hEorpa agus ón gComhairle an 24 Meitheamh 2021 lena leagtar síos forálacha coiteanna maidir le Ciste Forbraíochta Réigiúnaí na hEorpa, Ciste Sóisialta na hEorpa Plus, an Ciste Comhtháthaithe, an Ciste um Aistriú Cóir agus an Ciste Eorpach Muirí, Iascaigh agus Dobharshaothraithe agus rialacha airgeadais maidir leis na cistí sin agus maidir leis an gCiste um Thearmann, Imirce agus Lánpháirtíocht, an Ciste Slándála Inmheánaí agus an Ionstraim le haghaidh Tacaíocht Airgeadais don Bhainistiú Teorainneacha agus don Bheartas Víosaí (IO L 231, 30.6.2021, lch. 159).

            (8)  Rialachán (AE) Uimh. 910/2014 ó Pharlaimint na hEorpa agus ón gComhairle an 23 Iúil 2014 maidir le ríomh-shainaitheantas agus seirbhísí iontaoibhe le haghaidh ríomh-idirbheart sa mhargadh inmheánach agus lena n-aisghairtear Treoir 1999/93/CE (IO L 257, 28.8.2014, lch. 73).

            (9)  Rialachán (AE) Uimh. 228/2013 ó Pharlaimint na hEorpa agus ón gComhairle an 13 Márta 2013 lena leagtar síos bearta sonracha ar son na talmhaíochta sna réigiúin is forimeallaí san Aontas agus lena n-aisghairtear Rialachán (CE) Uimh. 247/2006 ón gComhairle (IO L 78, 20.3.2013, lch. 23).

            (10)  Rialachán (AE) Uimh. 229/2013 ó Pharlaimint na hEorpa agus ón gComhairle an 13 Márta 2013 lena leagtar síos bearta sonracha don talmhaíocht le haghaidh na n-oileán Aeigéach beag agus lena n-aisghairtear Rialachán (CE) Uimh. 1405/2006 ón gComhairle (IO L 78, 20.3.2013, lch. 41).

            (11)  IO L 336, 23.12.1994, lch. 22.

            (12)  Rialachán (AE) Uimh. 1305/2013 ó Pharlaimint na hEorpa agus ón gComhairle an 17 Nollaig 2013 maidir le tacaíocht d’fhorbairt tuaithe ón gCiste Eorpach Talmhaíochta um Fhorbairt Tuaithe (CETFT) agus lena n-aisghairtear Rialachán (CE) Uimh. 1698/2005 ón gComhairle (IO L 347, 20.12.2013, lch. 487).

            (13)  Rialachán (AE) Uimh. 1144/2014 ó Pharlaimint na hEorpa agus ón gComhairle an 22 Deireadh Fómhair 2014 maidir le bearta um sholáthar faisnéise agus bearta cur chun cinn a bhaineann le táirgí talmhaíochta a chuirtear chun feidhme sa mhargadh inmheánach agus i dtríú tíortha agus lena n-aisghairtear Rialachán (CE) Uimh. 3/2008 ón gComhairle (IO L 317, 4.11.2014, lch. 56).

            (14)  Rialachán Tarmligthe (AE) Uimh. 906/2014 ón gCoimisiún an 11 Márta 2014 lena bhforlíontar Rialachán (AE) Uimh. 1306/2013 ó Pharlaimint na hEorpa agus ón gComhairle maidir le caiteachas idirghabhála poiblí (IO L 255, 28.8.2014, lch. 1).

            (15)  Rialachán Cur Chun Feidhme (AE) 2016/1240 ón gCoimisiún an 18 Bealtaine 2016 lena leagtar síos rialacha maidir le cur i bhfeidhm Rialachán (AE) Uimh. 1308/2013 ó Pharlaimint na hEorpa agus ón gComhairle maidir le hidirghabháil phoiblí agus cabhair le haghaidh stóráil phríobháideach (IO L 206, 30.7.2016, lch. 71).

            (16)  Rialachán (AE) Uimh. 1306/2013 ó Pharlaimint na hEorpa agus ón gComhairle an 17 Nollaig 2013 maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air agus lena n-aisghairtear Rialacháin (CEE) Uimh. 352/78, (CE) Uimh. 165/94, (CE) Uimh. 2799/98, (CE) Uimh. 814/2000, (CE) Uimh. 1290/2005 agus (CE) Uimh. 485/2008 ón gComhairle (IO L 347, 20.12.2013, lch. 549).

            (17)  Rialachán (AE) Uimh. 1307/2013 ó Pharlaimint na hEorpa agus ón gComhairle an 17 Nollaig 2013 lena mbunaítear rialacha maidir le híocaíochtaí díreacha le feirmeoirí faoi scéimeanna tacaíochta laistigh de chreat an chomhbheartais talmhaíochta agus lena n-aisghairtear Rialachán (CE) Uimh. 637/2008 ón gComhairle agus Rialachán (CE) Uimh. 73/2009 ón gComhairle (IO L 347, 20.12.2013, lch. 608).

            (18)  Rialachán (AE) 2021/2117 ó Pharlaimint na hEorpa agus ón gComhairle an 2 Nollaig 2021 lena leasaítear Rialacháin (AE) Uimh. 1308/2013 lena mbunaítear comheagrú na margaí i dtáirgí talmhaíochta, (AE) Uimh. 1151/2012 maidir le scéimeanna cáilíochta do tháirgí talmhaíochta agus do bhia-earraí, (AE) Uimh. 251/2014 maidir le sainmhíniú, tuairisc, cur i láthair, lipéadú agus cosaint tásc geografach i ndáil le táirgí fíona cumhraithe agus (AE) Uimh. 228/2013 lena leagtar síos bearta sonracha ar son na talmhaíochta sna réigiúin is forimeallaí san Aontas (IO L 435, 6.12.2021, lch. 262).

            (19)  Rialachán (CE) Uimh. 1698/2005 ón gComhairle an 20 Meán Fómhair 2005 maidir le tacaíocht le haghaidh forbairt tuaithe ón gCiste Eorpach Talmhaíochta um Fhorbairt Tuaithe (CETFT) (IO L 277, 21.10.2005, lch. 1).

            (20)  Rialachán (CE) Uimh. 27/2004 ón gCoimisiún an 5 Eanáir 2004 lena leagtar síos rialacha mionsonraithe idirthréimhseacha maidir le cur i bhfeidhm Rialachán (CE) Uimh. 1257/1999 ón gComhairle a mhéid a bhaineann le maoiniú ag Roinn Ráthaíochta CETRT do bhearta forbartha tuaithe i bPoblacht na Seice, san Eastóin, sa Chipir, sa Laitvia, sa Liotuáin, san Ungáir, i Málta, sa Pholainn, sa tSlóivéin agus sa tSlóvaic (IO L 5, 9.1.2004, lch. 36).

            (21)  Rialachán (CE, Euratom) Uimh. 2988/95 ón gComhairle an 18 Nollaig 1995 maidir le leasanna airgeadais na gComhphobal Eorpach a chosaint (IO L 312, 23.12.1995, lch. 1).

            (22)  Rialachán (CE) Uimh. 332/2002 ón gComhairle an 18 Feabhra 2002 lena mbunaítear saoráid trína soláthraítear cúnamh airgeadais meántéarmach i leith chomharduithe íocaíochtaí na mBallstát (IO L 53, 23.2.2002, lch. 1).

            (23)  Rialachán (AE) Uimh. 407/2010 ón gComhairle an 11 Bealtaine 2010 lena mbunaítear sásra cobhsaíochta airgeadais Eorpach (IO L 118, 12.5.2010, lch. 1).

            (24)  Treoir 2013/34/AE ó Pharlaimint na hEorpa agus ón gComhairle an 26 Meitheamh 2013 maidir leis na ráitis airgeadais bhliantúla, ráitis airgeadais chomhdhlúite agus tuarascálacha gaolmhara maidir le cineálacha áirithe gnóthas, lena leasaítear Treoir 2006/43/CE ó Pharlaimint na hEorpa agus ón gComhairle agus lena n-aisghairtear Treoracha 78/660/CEE agus 83/349/CEE ón gComhairle (IO L 182, 29.6.2013, lch. 19).

            (25)  Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Chomhphobail (IO L 269, 10.10.2013, lch. 1).

            IARSCRÍBHINN I
            Dearbhú bainistíochta – gníomhaireacht íocaíochta dá dtagraítear in Airteagal 4
            Cuirimse, ..., Stiúrthóir na Gníomhaireachta Íocaíochta ..., an Ghníomhaireacht Íocaíochta, na cuntais le haghaidh na Gníomhaireachta Íocaíochta seo le haghaidh na bliana airgeadais 16/10/xx go 15/10/xx+1 i láthair.
            Dearbhaím, bunaithe ar mo bhreithiúnas féin agus ar an bhfaisnéis atá ar fáil dom, lena n-áirítear, inter alia, torthaí obair na seirbhíse um Iniúchóireacht Inmheánach, na nithe seo a leanas:

                        —

                        tugann na cuntais atá á gcur i láthair, ar feadh m’eolais, léargas fíor, iomlán agus beacht ar an gcaiteachas agus ar na fáltais le haghaidh na bliana airgeadais dá dtagraítear thuas. Go háirithe, taifeadadh gach fiach, réamhíoc, ráthaíocht agus stoc go bhfios dom sna cuntais, agus cuireadh gach fáltas a bailíodh i ndáil le CERT agus CETFT chun sochar na gcistí iomchuí go cuí;

                        —

                        Tá córas curtha i bhfeidhm agam a chuireann dearbhú réasúnach ar fáil maidir leis na nithe seo a leanas:

                                    (i)

                                    go bhfuil na híocaíochtaí dleathach agus rialta a mhéid a bhaineann leis na bearta a leagtar síos i Rialacháin (AE) Uimh. 1308/2013, (AE) Uimh. 228/2013, (AE) Uimh. 229/2013 agus (AE) Uimh. 1144/2014;

                                    (ii)

                                    go bhfuil na córais rialachais dá dtagraítear in Airteagal 9(3), an chéad fhomhír, pointe (d)(ii) de Rialachán (AE) 2021/2116 ag feidhmiú i gceart agus go n-áirithíonn siad go ndearnadh an caiteachas i gcomhréir le hAirteagal 37 den Rialachán sin;

                                    (iii)

                                    maidir le cáilíocht agus iontaofacht an chórais tuairiscithe agus na sonraí ar tháscaire a mhéid a bhaineann leis na cineálacha idirghabhála dá dtagraítear i Rialachán (AE) 2021/2115 agus go bhfuil an caiteachas ag teacht leis an aschur tuairiscithe comhfhreagrach agus go ndearnadh é i gcomhréir leis na córais rialachais is infheidhme.

                  Úsáideadh an caiteachas a iontráladh sna cuntais chun na gcríoch a ceapadh dó, mar a shainmhínítear i Rialachán (AE) 2021/2116.
            Thairis sin, deimhním go bhfuil bearta éifeachtacha agus comhréireacha frithchalaoiseacha faoi Airteagal 59 de Rialachán (AE) 2021/2116 i bhfeidhm agus go gcuireann siad na rioscaí sainaitheanta san áireamh.
            Tá an ráthaíocht sin, áfach, faoi réir na bhforchoimeádas seo a leanas:
            Ar deireadh, deimhním nach bhfuil mé ar an eolas faoi aon cheist nach bhfuil nochta a d’fhéadfadh damáiste a dhéanamh do leas airgeadais an Aontais.
            Síniú

            IARSCRÍBHINN II
            Dearbhú bainistíochta – comhlacht comhordúcháin dá dtagraítear in Airteagal 4
            Cuirimse, ..., Stiúrthóir an Chomhlachta Comhordaithe ..., an tuarascáil feidhmíochta bhliantúil le haghaidh ……… (Ballstát) le haghaidh na bliana airgeadais 16/10/xx go 15/10/xx+1 i láthair.
            Dearbhaím, bunaithe ar mo bhreithiúnas féin agus ar an bhfaisnéis atá ar fáil dom, lena n-áirítear, inter alia, torthaí obair an chomhlachta deimhniúcháin, na nithe seo a leanas:

                        —

                        gur tiomsaíodh an tuarascáil feidhmíochta bhliantúil dá dtagraítear in Airteagal 54(1) de Rialachán (AE) 2021/2116 agus Airteagal 134 de Rialachán (AE) 2021/2115 de réir an nóis imeachta chreidiúnaithe agus na gcóras creidiúnaithe atá i bhfeidhm ag an gcomhlacht comhordaithe agus gur bunaíodh í ar na sonraí deimhnithe a chuir na gníomhaireachtaí íocaíochta ….. (liosta) i ……… (Ballstát) ar fáil.

                  Tá an ráthaíocht sin, áfach, faoi réir na bhforchoimeádas seo a leanas:
            Ar deireadh, deimhním nach bhfuil mé ar an eolas faoi aon cheist nach bhfuil nochta a d’fhéadfadh damáiste a dhéanamh do leas airgeadais an Aontais.
            Síniú

            IARSCRÍBHINN III
            Gnéithe le haghaidh an riain iniúchóireachta d’ionstraimí airgeadais dá dtagraítear in Airteagal 7(6)

               1.

                  doiciméid maidir le bunú na hionstraime airgeadais, amhail comhaontuithe cistithe, etc.;

               2.

                  doiciméid lena sainaithnítear na méideanna a ranníoctar ag an bPlean Straitéiseach CBT agus faoi gach cineál idirghabhála leis an ionstraim airgeadais, agus an caiteachas atá incháilithe faoi Phlean Straitéiseach CBT agus an t-ús agus sochair eile a ghintear le tacaíocht ó CETFT agus athúsáid acmhainní atá inchurtha i leith CETFT i gcomhréir le hAirteagail 60 agus 62 de Rialachán (AE) 2021/1060;

               3.

                  doiciméid maidir le feidhmiú na hionstraime airgeadais, lena n-áirítear na doiciméid a bhaineann le faireachán, le tuairisciú agus le rialú;

               4.

                  doiciméid a bhaineann le himeacht ranníocaíochtaí Phlean Straitéiseach CBT agus le foirceannadh na hionstraime airgeadais;

               5.

                  doiciméid maidir leis na costais agus na táillí bainistíochta;

               6.

                  foirmeacha iarratais, nó a gcoibhéis, arna gcur isteach ag faighteoirí deiridh, lena n-áirítear pleananna gnó agus, nuair is ábhartha, cuntais bhliantúla ó bhlianta atá caite;

               7.

                  seicliostaí agus tuarascálacha ó na comhlachtaí a chuireann an ionstraim airgeadais chun feidhme;

               8.

                  dearbhuithe a dhéantar i dtaca le cabhair de minimis, i gcás inarb infheidhme;

               9.

                  comhaontuithe a síníodh i ndáil leis an tacaíocht arna soláthar leis an ionstraim airgeadais, lena n-áirítear comhaontuithe le haghaidh cothromais, iasachtaí, ráthaíochtaí nó cineálacha eile infheistíochta arna soláthar do na faighteoirí deiridh;

               10.

                  fianaise go bhfuil an tacaíocht a cuireadh ar fáil tríd an ionstraim airgeadais le húsáid don chuspóir atá beartaithe di;

               11.

                  taifid ar na sreafaí airgeadais idir an ghníomhaireacht íocaíochta agus an ionstraim airgeadais, agus laistigh den ionstraim airgeadais ar gach leibhéal, síos go dtí na faighteoirí deiridh, agus, i gcás ráthaíochtaí, cruthúnas gur íocadh amach na bun-iasachtaí;

               12.

                  taifid nó cóid chuntasaíochta ar leithligh le haghaidh ranníocaíocht Phlean Straitéiseach CBT a d'íoc an ionstraim airgeadais, nó ráthaíocht a gheall sí, chun leasa an fhaighteora deiridh.

            IARSCRÍBHINN IV
            Teimpléad le haghaidh na tuarascála iniúchóireachta bliantúil maidir le hionstraimí airgeadais dá dtagraítear in Airteagal 7(7)
            1.   Réamhrá

                        1.1.

                        Sainaithint an ghnólachta iniúchóireachta sheachtraigh a bhain le hullmhú na tuarascála.

                        1.2.

                        Tréimhse thagartha (an 16 Deireadh Fómhair N-1 go an 15 Deireadh Fómhair N).

                        1.3

                        Na hionstraimí airgeadais/na sainorduithe agus Pleananna Straitéiseacha CBT a chumhdaítear leis an tuarascáil iniúchóireachta a shainaithint. An comhaontú cistiúcháin lena mbaineann an tuarascáil (an “Comhaontú cistiúcháin’) a shainaithint.

                  2.   Iniúchadh ar chórais rialaithe inmheánaigh arna chur i bhfeidhm ag BEI/CEI nó ag institiúidí idirnáisiúnta airgeadais eile

            Torthaí an iniúchta sheachtraigh ar chóras rialaithe inmheánaigh BEI nó institiúidí idirnáisiúnta airgeadais eile, ina bhfuil Ballstát ina scairshealbhóir, ina ndéantar bunú agus éifeachtacht an chórais rialaithe inmheánaigh sin a mheasúnú agus lena gcumhdaítear na gnéithe seo a leanas:

                        2.1

                        Próiseas glactha an tsainordaithe.

                        2.2.

                        An próiseas chun idirghabhálaithe airgeadais a bhreithmheas agus a roghnú: measúnú foirmiúil agus cáilíochta.

                        2.3

                        An próiseas chun idirbhearta le hidirghabhálaithe airgeadais a fhormheas agus chun comhaontuithe cistiúcháin ábhartha a shíniú.

                        2.4

                        Na próisis chun faireachán a dhéanamh ar idirghabhálaithe airgeadais a bhaineann leis an méid seo a leanas:

                                    2.4.1

                                    tuairisciú ag idirghabhálaithe airgeadais;

                                    2.4.2

                                    taifid a chothabháil;

                                    2.4.3

                                    eisíocaíochtaí leis na faighteoirí deiridh;

                                    2.4.4

                                    incháilitheacht na tacaíochta d’fhaighteoirí deiridh;

                                    2.4.5

                                    táillí bainistíochta agus costais bhainistíochta arna ngearradh ag na hidirghabhálaithe airgeadais;

                                    2.4.6

                                    ceanglais maidir le hinfheictheacht, trédhearcacht agus cumarsáid;

                                    2.4.7

                                    na ceanglais maidir le státchabhair agus maidir le carnadh cabhrach a chur chun feidhme ag na hidirghabhálaithe airgeadais;

                                    2.4.8

                                    cóir dhifreáilte infheisteoirí, i gcás inarb ábhartha;

                                    2.4.9

                                    comhlíonadh dhlí an Aontais is infheidhme maidir le sciúradh airgid, maoiniú sceimhlitheoireachta, seachaint cánach, calaois chánach nó imghabháil cánach.

                        2.5

                        Na córais chun íocaíochtaí arna bhfáil ón ngníomhaireacht íocaíochta a phróiseáil.

                        2.6

                        Na córais chun méideanna a bhaineann le costais agus táillí bainistíochta a ríomh agus a íoc.

                        2.7

                        Na córais chun íocaíochtaí le hidirghabhálaithe airgeadais a phróiseáil.

                        2.8

                        Na córais chun ús arna ghiniúint agus gnóthachain eile arna nginiúint le tacaíocht ó Phleananna Straitéiseacha CBT d’ionstraimí airgeadais a phróiseáil.

                        2.9

                        I gcás na tuarascála iniúchóireachta bliantúla a bhaineann leis an mbliain chuntasaíochta deiridh, cumhdófar faisnéis faoi na gnéithe seo a leanas sa bhreis ar na gnéithe i bpointí 2.1 go 2.8:

                                    2.9.1

                                    Úsáid chóir dhifreáilte na n-infheisteoirí;

                                    2.9.2

                                    Cóimheas iolraitheora a bhaintear amach i gcomparáid leis an gcóimheas iolraitheora a comhaontaíodh sna comhaontuithe ráthaíochta d’ionstraimí airgeadais lena soláthraítear ráthaíochtaí;

                                    2.9.3

                                    Úsáid úis agus gnóthachan eile atá inchurtha i leith na tacaíochta ón bPlean Straitéiseach CBT a íoctar le hionstraimí airgeadais i gcomhréir le hAirteagal 60 de Rialachán (AE) 2021/1060;

                                    2.9.4

                                    Úsáid acmhainní arna n-aisíoc le hionstraimí airgeadais, atá inchurtha i leith na tacaíochta ó CETFT, go dtí deireadh na tréimhse incháilitheachta agus socruithe arna gcur i bhfeidhm maidir le húsáid na n-acmhainní sin tar éis dheireadh na tréimhse incháilitheachta i gcomhréir le hAirteagal 62 de Rialachán (AE) 2021/1060.

                  I gcás phointí 2.1, 2.2 agus 2.3, tar éis an chéad tuarascáil iniúchóireachta bhliantúil a chur isteach, ní gá ach faisnéis faoi na nuashonruithe nó faoi na hathruithe ar na nósanna imeachta nó na socruithe atá i bhfeidhm a sholáthar.
            3.   Conclúidí an iniúchta

                        3.1.

                        Conclúid maidir le cé acu is féidir nó nach féidir leis an ngnólacht iniúchóireachta seachtrach dearbhú réasúnta a thabhairt maidir le bunú agus éifeachtacht an chórais rialaithe inmheánaigh arna chur ar bun ag BEI nó ag institiúidí idirnáisiúnta airgeadais eile ina bhfuil Ballstát ina scairshealbhóir, de réir na rialacha is infheidhme, de réir na ngnéithe dá dtagraítear i roinn 2.

                        3.2.

                        Torthaí agus moltaí ag eascairt as an obair iniúchóireachta a rinneadh.
                        Bunófar pointe 3.1 agus pointe 3.2 ar thorthaí na hoibre iniúchóireachta dá dtagraítear i roinn 2 agus, i gcás inarb ábhartha, cuirfear san áireamh iontu torthaí obair iniúchóireachta náisiúnta eile nó obair iniúchóireachta eile de chuid an Aontais a dhéantar i ndáil leis an gcomhlacht céanna a chuireann ionstraimí airgeadais chun feidhme agus/nó ar an sainordú céanna i gcás ionstraimí airgeadais.

            IARSCRÍBHINN V
            An leagan den tábla dá dtagraítear in Airteagal 32(1), pointe (f), maidir le mírialtachtaí
            Soláthrófar an fhaisnéis dá dtagraítear in Airteagal 32(1), pointe (f), in aghaidh na gníomhaireachta íocaíochta trí úsáid a bhaint as an tábla seo a leanas:

                        a

                        b

                        c

                        d

                        e

                        f

                        g

                        h

                        i

                        j

                        Gníomhaireacht Íocaíochta

                        Ciste

                        Aonad airgeadra

                        Iarmhéid an 15 Deireadh Fómhair N-1

                        Iomlán na “gcásanna nua” (bliain airgeadais N)

                        Iomlán na “gceartuithe” (bliain airgeadais N)

                        Iomlán na “leasanna” (bliain airgeadais N)

                        Iomlán na “n-aisghabhálacha” (bliain airgeadais N)

                        Iomlán na méideanna “neamh-inghnóthaithe” (bliain N)

                        An méid dá bhfuil aisghabháil á déanamh ina leith (Iarmhéid an 15 Deireadh Fómhair N)

            IARSCRÍBHINN VI

               An plean rialaithe le haghaidh grinnscrúdú dá dtagraítear in Airteagal 80(1) de Rialachán (AE) 2021/2116 agus in Airteagal 48 den Rialachán seo

            AN PLEAN RIALAITHE ATÁ BEARTAITHE LE hAGHAIDH NA TRÉIMHSE GRINNSCRÚDAITHE …
            Cuid 1.   Nósanna imeachta agus anailís riosca

            1.1.   An nós imeachta roghnúcháin

            Cuirfear tuairisc ar fáil den nós imeachta atá le cur i bhfeidhm chun na gnóthais a bhfuil grinnscrúdú le déanamh orthu a roghnú.
            Ina theannta sin, tabharfar léiriú soiléir ar úsáid na hanailíse riosca lena sonrófar an gcomhlánaítear an nós imeachta sin le roghnú randamach agus/nó roghnú de láimh.
            Ina theannta sin, cuirfear míniú ar fáil maidir leis an gcaoi a bhféadfar na hearnálacha/bearta agus réigiúin éagsúla a chumhdach i roghnú na ngnóthas.
            1.2.   Tosca riosca, luachanna riosca agus an t-ualú atá le cur i bhfeidhm

            I gcás ina gcuirfear anailís riosca i bhfeidhm, cuirfear faisnéis ar fáil maidir leis na tosca riosca go léir a cuireadh san áireamh agus na luachanna féideartha a sannadh ar na tosca riosca sin ina dhiaidh sin. Cuirfear an fhaisnéis sin san áireamh sna táblaí a chuirtear ar fáil thíos.
            Nuair is iomchuí, cuirfear tuairisc ar fáil den nós imeachta a chuirfear i bhfeidhm chun na tosca riosca a ualú.

                        Tosca riosca agus luachanna riosca is infheidhme maidir le gach earnáil/beart faoi réir anailís riosca

                        Ualú na dtosca riosca

                        Tosca riosca

                        Luachanna riosca

                        Tuairisc

                        Luachanna

                        Tosca riosca agus luachanna riosca ar leith is infheidhme maidir le ... (earnáil/beart)

                        Ualú na dtosca riosca

                        Tosca riosca

                        Luachanna riosca

                        Tuairisc

                        Luachanna

                  I gcás inarb infheidhme, cuirfear isteach boscaí breise le haghaidh tosca riosca agus luachanna riosca d’earnáil/do bhearta.
            1.3.   Torthaí an nóis imeachta roghnúcháin

            Cuirfear faisnéis ar fáil maidir leis an gcaoi ar tháinig rogha na ngnóthas sa phlean rialaithe grinnscrúdaithe deiridh as torthaí na hanailíse riosca agus as na bearta a glacadh.
            Sainaithneofar go soiléir na hearnálacha/bearta atá le heisiamh agus tabharfar tuairisc ar na cúiseanna atá leis an eisiamh sin.
            Cuirfear ar fáil na cúiseanna atá le gnóthais a raibh a gcuid fáltas nó íocaíochtaí, nó suim na bhfáltas nó na n-íocaíochtaí sin, níos lú ná EUR 40 000 a roghnú.
            Cuid 2.   Plean rialaithe

            2.1.   Forléargas ar an roghnúchán

                        Líon íosta na ngnóthas a ríomh:

                                    (A)

                                    Líon na ngnóthas arbh é luach a gcuid fáltas nó íocaíochtaí, nó suim na bhfáltas nó na n-íocaíochtaí sin, níos mó ná EUR 150 000  le haghaidh bhliain airgeadais CERT …

                                    (B)

                                    An líon íosta (1/2 de A).

                        An daonra óna ndéantar an rogha:

                                    (C)

                                    Líon iomlán

                                    (D)

                                    An líon iomlán a raibh a gcuid fáltas nó a gcuid íocaíochtaí, nó suim na bhfáltas nó na n-íocaíochtaí sin, níos mó ná EUR 350 000

                                    (E)

                                    An líon iomlán a raibh a gcuid fáltas nó a gcuid íocaíochtaí, nó suim na bhfáltas nó na n-íocaíochtaí sin, EUR 350 000  nó níos lú, ach nach raibh níos lú ná EUR 40 000

                                    (F)

                                    An líon iomlán a raibh a gcuid fáltas nó a gcuid íocaíochtaí, nó suim na bhfáltas nó na n-íocaíochtaí sin, níos lú ná EUR 40 000

                        Gnóthais a bhfuil sé beartaithe grinnscrúdú a dhéanamh orthu:

                                    (G)

                                    Líon iomlán

                                    (H)

                                    Iomlán bunaithe ar anailís riosca*

                                    (I)

                                    An líon iomlán a raibh a gcuid fáltas nó a gcuid íocaíochtaí, nó suim na bhfáltas nó na n-íocaíochtaí sin, níos mó ná EUR 350 000

                                    (J)

                                    An líon iomlán a raibh a gcuid fáltas nó a gcuid íocaíochtaí, nó suim na bhfáltas nó na n-íocaíochtaí sin, EUR 350 000  nó níos lú, ach gan a bheith níos lú ná EUR 40 000

                                    (K)

                                    An líon iomlán a raibh a gcuid fáltas nó a gcuid íocaíochtaí, nó suim na bhfáltas nó na n-íocaíochtaí sin, níos lú ná EUR 40 000

                           Nóta maidir leis an tábla:

                                    *

                                    Ní áireofar leis na gnóthais sa chatagóir seo ach na gnóthais sin a roghnaíodh trí anailís riosca agus eiseofar na gnóthais sin a cuireadh go randamach agus/nó de láimh leis an bplean rialaithe nach raibh faoi réir anailís riosca.

                  2.2.   Gnóthais a bhfuil sé beartaithe grinnscrúdú a dhéanamh orthu a roghnú

                                    (A)

                                    Uimh. Ítime Bhuiséad CERT

                                    (B)

                                    Airteagal Bhuiséad CERT

                                    (C)

                                    Caiteachas iomlán de réir cheannteideal bhuiséad CERT (EUR)

                                    (D)

                                    Caiteachas iomlán de réir cheannteideal bhuiséad CERT a bhaineann le gnóthais a raibh a gcuid fáltas nó a gcuid íocaíochtaí, nó suim na bhfáltas nó na n-íocaíochtaí sin, os cionn EUR 40 000  (EUR)

                                    (E)

                                    Caiteachas iomlán de réir cheannteideal bhuiséad CERT a bhaineann le gnóthais atá san áireamh sa phlean rialaithe grinnscrúdaithe (EUR)

                                    (F)

                                    Líon na ngnóthas de réir cheannteideal bhuiséad CERT atá san áireamh sa phlean rialaithe grinnscrúdaithe

                           Iomláin:

                           Nóta maidir leis an tábla:

                        Cuirfear rónna breise leis i gcás inarb infheidhme.

            IARSCRÍBHINN VII

               An tuarascáil ghrinnscrúdaithe dá dtagraítear in airteagal 80(2), pointe (b) de Rialachán (AE) 2021/2116 agus in Airteagal 48 den Rialachán seo

            AN TUARASCÁIL LE hAGHAIDH NA TRÉIMHSE GRINNSCRÚDAITHE …
            1.   Forléargas ar na rialuithe

                                    (A)

                                    An líon iomlán gnóthas a ndéanfar grinnscrúdú orthu:

                                    (B)

                                    An líon iomlán gnóthas a ndearnadh grinnscrúdú orthu:

                                    (C)

                                    An líon iomlán gnóthas a bhfuil grinnscrúdú á dhéanamh orthu:

                                    (D)

                                    An líon iomlán gnóthas nach ndearnadh grinnscrúdú orthu go fóill

                  2.   Forléargas ar na rialuithe (in aghaidh airteagal buiséid nó uimh. ítime buiséid)

                                    (A)

                                    Uimh. Ítime Bhuiséad CERT

                                    (B)

                                    Airteagal Bhuiséad CERT

                                    (C)

                                    Caiteachas iomlán a bhaineann le gnóthais a roghnaíodh le haghaidh grinnscrúdú…
                                    (EUR) (C=E+F+G)

                        Gnóthais a ndearnadh grinnscrúdú orthu

                                    (F)

                                    Gnóthais a bhfuil grinnscrúdú á dhéanamh orthu – caiteachas iomlán a bhaineann leis na gnóthais sin
                                    (EUR)

                                    (G)

                                    Gnóthais nach ndearnadh grinnscrúdú orthu – caiteachas iomlán a bhaineann leis na gnóthais sin
                                    (EUR)

                                    (D)

                                    Caiteachas a ndearnadh grinnscrúdú air go hiarbhír
                                    (EUR)*

                                    (E)

                                    Caiteachas iomlán a bhaineann leis na gnóthais sin
                                    (EUR)

                           Iomláin:

                              Nóta maidir leis an tábla:

                                    *

                                    Ní bhaineann sé seo ach leis an gcaiteachas ar na sonraisc a ndearnadh grinnscrúdú éifeachtach orthu (arb iad na sonraisc sin a roghnaíodh le haghaidh fíorúcháin agus/nó a rinneadh cros-seiceáil orthu).

                              Cuirfear rónna breise leis i gcás inarb infheidhme.

                  3.   Na neamhrialtachtaí féideartha a shainaithnítear

                                    (A)

                                    Airteagal Bhuiséad CERT

                                    (B)

                                    Uimh. Ítime Bhuiséad CERT

                                    (C)

                                    Uimhir thagartha an ghnóthais lena mbaineann

                                    (D)

                                    Tuairisc agus cineál gach neamhrialtachta féideartha a shainaithnítear

                                    (E)

                                    Líon na neamhrialtachtaí féideartha a shainaithnítear

                                    (F)

                                    Luach measta na neamhrialtachtaí féideartha

                                    (G)

                                    An uimhir thagartha nó na huimhreacha thagartha OLAF (uimhreacha fógra IMS)

                                    (H)

                                    An tréimhse ghrinnscrúdaithe ar beartaíodh grinnscrúdú a dhéanamh lena linn *

                           Iomláin:

                           Nóta maidir leis an tábla:

                                    *

                                    Maidir le tréimhsí grinnscrúdaithe a tháinig roimhe seo, ní áirítear leo ach na tréimhsí sin nach ndearnadh tuairisc orthu i dtuarascálacha roimhe seo.

                              Ba cheart gach gnóthas ina bhfuil neamhrialtacht(aí) a thuairisciú i líne ar leith.
                        Cuirfear rónna breise leis i gcás inarb infheidhme.

                  4.   Grinnscrúduithe a bhaineann le pleananna rialaithe grinnscrúdaithe roimhe seo a chur i gcrích.

                        Grinnscrúduithe a bhaineann le pleananna rialaithe grinnscrúdaithe roimhe seo a chur i gcrích

                                    (A)

                                    Líon na ngnóthas

                                    (B)

                                    An caiteachas lena mbaineann

                                    (C)

                                    An caiteachas a ndearnadh grinnscrúdú air go hiarbhír a bhaineann le gnóthais *

                                    4.1.

                                    Na gnóthais a dearbhaíodh sa tuarascáil roimhe sin mar a rinneadh i rith an ghrinnscrúdaithe (4.1. = 4.2.+ 4.3.)

                        x

                                    4.2.

                                    Na gnóthais in 4.1. ar cuireadh grinnscrúduithe i gcrích ina leith

                                    4.3.

                                    Na gnóthais in 4.1. a bhfuil grinnscrúduithe á ndéanamh orthu fós

                        x

                                    4.4.

                                    Na gnóthais ar dearbhaíodh sa tuarascáil roimhe seo nár cuireadh tús le grinnscrúdú ina leith (4.4. = 4.5.+4.6.+4.7.)

                        x

                                    4.5.

                                    Na gnóthais in 4.4. ar cuireadh grinnscrúduithe i gcrích ina leith

                                    4.6.

                                    Na gnóthais in 4.4. a bhfuil grinnscrúduithe á ndéanamh orthu fós

                        x

                                    4.7.

                                    Na gnóthais in 4.4. nár cuireadh tús le grinnscrúduithe ina leith

                        x

                           Nóta maidir leis an tábla:

                                    *

                                    Ní bhaineann sé seo ach leis an gcaiteachas ar na sonraisc a ndearnadh grinnscrúdú éifeachtach orthu (arb iad na sonraisc sin a roghnaíodh le haghaidh fíorúcháin agus/nó a rinneadh cros-seiceáil orthu).

                  5.   Cúnamh frithpháirteach

            Cuirfear ar fáil achoimre ar na hiarrataí ar chúnamh frithpháirteach a rinneadh agus a fuarthas faoi Theideal IV, Caibidil III, de Rialachán (AE) 2021/2116.
            Áireofar sna táblaí a chuirtear ar fáil thíos faisnéis maidir leis na hiarrataí a seoladh agus na freagraí a fuarthas:

                                    (A)

                                    An Ballstát ar seoladh an iarraidh chuige

                                    (B)

                                    Dáta na hiarrata

                                    (C)

                                    Dáta an fhreagra agus achoimre ar na torthaí

                           Nóta maidir leis an tábla:

                        Cuirfear rónna breise leis i gcás inarb infheidhme.

                  6.   Acmhainní

            Cuirfear ar fáil líon na foirne, a léireofar mar an líon daoine/blianta, a leithdháileadh ar na grinnscrúduithe, in aghaidh an chomhlachta rialaithe, agus, i gcás inarb iomchuí, in aghaidh an réigiúin.
            7.   Deacrachtaí agus moltaí feabhais

            Soláthrófar faisnéis maidir le haon deacracht a dtagtar uirthi le linn chur i bhfeidhm Theideal IV, Caibidil III, de Rialachán (AE) 2021/2116 agus na bearta a glacadh chun na deacrachtaí sin a shárú nó maidir leis na tograí chuige sin.
            I gcás inarb iomchuí, déanfar moltaí maidir le cur i bhfeidhm Theideal IV, Caibidil III, de Rialachán (AE) 2021/2116 a fheabhsú.

            IARSCRÍBHINN VIII
            Faisnéis chun críche trédhearcachta de bhun Airteagal 58

                        Ainm an tairbhí/an eintitis dhlítheanaigh/an chomhlachais

                        Sloinne an tairbhí

                        Más cuid de ghrúpa é, ainm an mháthaireintitis agus an uimhir CBL nó an uimhir aitheantais chánach

                        Bardasacht

                        Cód an bhirt/chineál na hidirghabhála/na hearnála mar a leagtar amach in Iarscríbhinn IX

                        Cuspóir sonrach (1)

                        Dáta tosaigh (2)

                        Dáta deiridh (3)

                        Méid in aghaidh oibríochta faoi CERT

                        Iomlán mhéid CERT don tairbhí sin

                        Méid in aghaidh oibríochta faoi CETFT

                        Iomlán mhéid CETFT don tairbhí sin

                        Méid in aghaidh oibríochta faoi chómhaoiniú

                        Iomlán an mhéid chómhaoinithe don tairbhí sin

                        Iomlán mhéid CETFT agus an mhéid chómhaoinithe

                        Iomlán mhéid an Aontais don tairbhí sin

                        50

                        70

                        40

                        110

                        120

                        Cód A

                        20

                        Cód B

                        40

                        25

                        Cód C

                        30

                        Cód D

                        30

                        15

               (1)  Ní mór do chuspóir sonrach na hoibríochta comhfhreagairt do chuspóir amháin nó níos mó a leagtar amach i reachtaíocht ábhartha an Aontais lena rialaítear an oibríocht lena mbaineann mar a thuairiscítear in Iarscríbhinn IX. Ní mór, go háirithe, don chuspóir sonrach/do na cuspóirí sonracha de chuid oibríochta faoi Rialachán (AE) 2021/2115 comhfhreagairt do na cuspóirí sonracha a leagtar síos in Airteagal 6 de agus ba cheart dóibh a bheith i gcomhréir le plean CBT an Bhallstáit. Thairis sin, ní mór don chuspóir sonrach/do na cuspóirí sonracha de chuid oibríochta faoi Rialacháin (AE) Uimh. 1305/2013, (AE) Uimh. 1307/2013 agus (AE) Uimh. 1308/2013 comhfhreagairt do na cuspóirí a leagtar síos in Airteagal 110(2) de Rialachán (AE) Uimh. 1306/2013 (chun tuilleadh treorach a fháil féadfaidh na Ballstáit dul i muinín an Lámhleabhair Theicniúil maidir le Creat Faireacháin agus Meastóireachta an Chomhbheartais Talmhaíochta, 2014-2020).

               (2)  An fhaisnéis maidir leis an dáta tosaigh agus an dáta deiridh de na cineálacha idirghabhála i bhfoirm íocaíochtaí díreacha, de na cineálacha idirghabhála le haghaidh idirghabháil forbartha tuaithe maidir le srianta nádúrtha nó srianta eile a bhaineann go sonrach le limistéar agus maidir le míbhuntáistí a thagann as ceanglais éigeantacha áirithe a bhaineann go sonrach le limistéar agus de na bearta faoi Rialacháin (AE) Uimh. 228/2013 agus (AE) Uimh. 229/2013, níl sí ábhartha toisc go ndéantar na bearta agus na cineálacha oibríochtaí idirghabhála sin go bliantúil.

               (3)  An fhaisnéis maidir leis an dáta tosaigh agus an dáta deiridh de na cineálacha idirghabhála i bhfoirm íocaíochtaí díreacha, de na cineálacha idirghabhála le haghaidh idirghabháil forbartha tuaithe maidir le srianta nádúrtha nó srianta eile a bhaineann go sonrach le limistéar agus maidir le míbhuntáistí a thagann as ceanglais éigeantacha áirithe a bhaineann go sonrach le limistéar agus de na bearta faoi Rialacháin (AE) Uimh. 228/2013 agus (AE) Uimh. 229/2013, níl sí ábhartha toisc go ndéantar na bearta agus na cineálacha oibríochtaí idirghabhála sin go bliantúil.

            IARSCRÍBHINN IX

               An beart/cineál na hidirghabhála/na hearnála dá tagraítear in Airteagal 58

                        Cód an bhirt/chineál na hidirghabhála/na hearnála

                        Ainm an bhirt/chineál na hidirghabhála/na hearnála

                        Cuspóir an bhirt/chineál na hidirghabhála/na hearnála

                           Oibríochtaí i bhfoirm cineálacha idirghabhála le haghaidh íocaíochtaí díreacha dá bhforáiltear in Airteagal 16 de Rialachán (AE) 2021/2115.

                                    1.

                                    Tacaíocht ioncaim dhíchúpláilte

                        I.1

                        Tacaíocht bhunúsach ioncaim i dtaobh na hinbhuanaitheachta;

                        Is íocaíocht limistéir atá díchúpláilte ó tháirgeadh í an tacaíocht bhunúsach ioncaim. Is é is aidhm di tacaíocht a thabhairt d’ioncam feirme inmharthana agus don athléimneacht ar fud an Aontais chun cur leis an tslándáil bia.

                        I.2

                        Tacaíocht ioncaim athdháilte fhorlíontach i dtaobh na hinbhuanaitheachta;

                        Is íocaíocht limistéir atá díchúpláilte ó tháirgeadh í an tacaíocht ioncaim athdháilte fhorlíontach i dtaobh na hinbhuanaitheachta. Is é is aidhm di dáileadh íocaíochtaí díreacha a fheabhsú trí thacaíocht a athdháileadh ó fheirmeacha móra chuig feirmeacha beaga nó meánmhéide.

                        I.3

                        Tacaíocht ioncaim fhorlíontach d’fheirmeoirí óga;

                        Is íocaíocht atá díchúpláilte ó tháirgeadh í an tacaíocht ioncaim fhorlíontach d’fheirmeoirí óga lena soláthraítear tacaíocht ioncaim bhreise d’fheirmeoirí óga atá ag bunú gabháltas nua den chéad uair riamh. Is é is aidhm di earnáil na talmhaíochta a nuachóiriú trí dhaoine óga a mhealladh agus a bhforbairt gnó a fheabhsú.

                        I.4

                        Scéimeanna maidir leis an aeráid agus maidir leis an gcomhshaol.

                        Is íocaíocht atá díchúpláilte ó tháirgeadh iad éiciscéimeana. Is é is aidhm dóibh tacaíocht ioncaim a dhíriú ar chleachtais talmhaíochta atá tairbhiúil don chomhshaol, don aeráid agus do leas ainmhithe.

                        I.5

                        Íocaíochtaí d’fheirmeoirí beaga

                        Tá na híocaíochtaí d’fheirmeoirí beaga díchúpláilte ó tháirgeadh agus tagann siad in ionad gach íocaíochta dírí eile do na tairbhithe lena mbaineann. Is é is cuspóir do na híocaíochtaí d’fheirmeoirí beaga dáileadh níos cothroime tacaíochta a chur chun cinn agus an t-ualach riaracháin a laghdú le haghaidh tairbhithe méideanna beaga agus údaráis bainistíochta araon.

                                    2.

                                    Íocaíochtaí díreacha cúpláilte

                        I.6

                        Tacaíocht ioncaim chúpláilte;

                        Cumhdaítear leis an tacaíocht ioncaim chúpláilte íocaíochtaí in aghaidh an heicteáir nó an chinn atá nasctha le táirgeadh ar leith. Is é is aidhm di feabhas a chur ar an iomaíochas, ar an inbhuanaitheacht, agus/nó ar an gcáilíocht in earnálacha áirithe agus táirgí a bhfuil tábhacht shonrach ag baint leo ar chúiseanna sóisialta, eacnamaíocha nó comhshaoil agus a bhfuil deacrachtaí áirithe ag baint leo.

                        I.7

                        Íocaíocht i leith barr sonrach le haghaidh an chadáis

                        Is íocaíocht chúpláilte í an íocaíocht i leith barr sonrach le haghaidh an chadáis a dheonaítear in aghaidh an heicteáir de limistéar incháilithe cadáis. Is scéim éigeantach í le haghaidh Ballstát de chuid táirgeoirí cadáis chun tacú le táirgeadh an chadáis i réigiúin ina bhfuil sé tábhachtach don gheilleagar talmhaíochta.

                           Na bearta a leagtar amach in Iarscríbhinn I a ghabhann le Rialachán (AE) Uimh. 1307/2013

                        II.1

                        Scéim na híocaíochta bunúsaí (Teideal III, Caibidil 1, Ranna 1, 2, 3 agus 5)

                        Is íocaíocht atá díchúpláilte ó tháirgeadh í scéim na híocaíochta bunúsaí a oibrítear ar bhonn teidlíochtaí íocaíochta a leithdháiltear ar fheirmeoirí. Is é is aidhm di tacú le hioncam feirmeoirí, ioncam atá, ar an meán, go mór faoin meánioncam sa chuid eile den gheilleagar.

                        II.2

                        An scéim íocaíochta aonair limistéir (Airteagal 36)

                        Is íocaíocht atá díchúpláilte ó tháirgeadh í an scéim íocaíochta aonair limistéir a íoctar le haghaidh heicteáir incháilithe a dhearbhaíonn feirmeoir. Is é is aidhm di tacú le hioncam feirmeoirí, ioncam atá, ar an meán, go mór faoin meánioncam sa chuid eile den gheilleagar.

                        II.3

                        An íocaíocht athdháilte (Teideal III, Caibidil 2)

                        Is íocaíocht dhíchúpláilte limistéir í an íocaíocht athdháilte. Is é is aidhm di tacú le feirmeacha beaga trí thacaíocht bhreise a chur ar fáil dóibh maidir lena gcéad heicteáir a dhearbhaítear faoin íocaíocht bhunúsach.

                        II.4

                        An íocaíocht le haghaidh cleachtais talmhaíochta atá tairbhiúil don chomhshaol agus don aeráid (Teideal III, Caibidil 3)

                        Is íocaíocht dhíchúpláilte limistéir é an glasú a íoctar in aghaidh an heicteáir. Is é is aidhm dó trí chleachtas talmhaíochta atá i bhfabhar na haeráide agus an chomhshaoil a chur i bhfeidhm: éagsúlú barr, féarthalamh buan a chothabháil agus limistéar ina ndírítear ar an éiceolaíocht a bheith ann ar an limistéar talmhaíochta

                        II.5

                        An íocaíocht le haghaidh limistéir a bhfuil srianta nádúrtha iontu (Teideal III, Caibidil 4)

                        Is íocaíocht limistéarbhunaithe dhíchúpláilte í an íocaíocht le haghaidh limistéir a bhfuil srianta nádúrtha iontu, a sholáthrófar sa bhreis ar an íocaíocht bhunúsach d’fheirmeoirí. Is é is aidhm di tacaíocht a thabhairt d’fheirmeoirí atá lonnaithe i limistéir a bhfuil srianta nádúrtha iontu.

                        II.6

                        An íocaíocht d’fheirmeoirí óga (Teideal III, Caibidil 5)

                        Is íocaíocht atá díchúpláilte ó tháirgeadh í an íocaíocht d’fheirmeoirí óga lena soláthraítear tacaíocht ioncaim bhreise d’fheirmeoirí óga a bhunaigh gabháltas nua den chéad uair riamh. Is é is aidhm di cruthú agus forbairt gníomhaíochtaí eacnamaíocha nua in earnáil na talmhaíochta a chur chun cinn, rud atá fíorthábhachtach le haghaidh iomaíocht na hearnála talmhaíochta san Aontas.

                        II.7

                        An tacaíocht chúpláilte dheonach (Teideal IV, Caibidil 1)

                        Cumhdaítear leis an tacaíocht chúpláilte dheonach íocaíochtaí in aghaidh an heicteáir nó an chinn atá nasctha le táirgeadh ar leith. Is é is aidhm di feabhas a chur ar an iomaíochas agus ar an inbhuanaitheacht de chuid earnálacha a bhfuil tábhacht shonrach ag baint leo ar chúiseanna eacnamaíocha, sóisialta nó chomhshaoil agus a bhfuil deacrachtaí áirithe ag baint leo.

                        II.8

                        An íocaíocht i leith barr sonrach le haghaidh an chadáis (Teideal IV, Caibidil 2)

                        Is íocaíocht chúpláilte í an íocaíocht i leith barr sonrach le haghaidh an chadáis a dheonaítear in aghaidh an heicteáir de limistéar incháilithe cadáis. Is scéim éigeantach í le haghaidh Ballstáit a tháirgeann cadás d’fhonn tacú lena tháirgeadh i réigiúin ina bhfuil sé tábhachtach don gheilleagar talmhaíochta.

                        II.9

                        Scéim na bhfeirmeoirí beaga (Teideal V)

                        Tá scéim na bhfeirmeoirí beaga díchúpláilte ó tháirgeadh agus tagann sí in ionad gach íocaíochta dírí eile do na tairbhithe lena mbaineann. Is é is aidhm di dáileadh níos cothroime tacaíochta a chur chun cinn agus an t-ualach riaracháin a laghdú le haghaidh tairbhithe méideanna beaga agus údaráis bainistíochta araon.

                        II.10

                           Na bearta a leagtar amach in Iarscríbhinn I a ghabhann le Rialachán (CE) Uimh. 73/2009 ón gComhairle
                            (1)

                           Is é is aidhm do na híocaíochtaí díreacha seo tacaíocht a dhíchúpláil ó tháirgeadh barr agus beostoic d’fhonn tacaíocht ioncaim na bhfeirmeoirí a fheabhsú.

                           Oibríochtaí i bhfoirm idirghabhálacha earnálacha dá bhforáiltear in Airteagal 42 de Rialachán (AE) 2021/2115.

                        III.1

                        San earnáil torthaí agus glasraí (Airteagail 49 go 53)

                        Is é is aidhm dó sin tacú le comhchruinniú soláthair, iomaíochas agus inbhuanaitheacht na hearnála torthaí agus glasraí. Déantar é trí eagraíochtaí táirgeoirí nó trína gcomhlachais a aithnítear faoi Rialachán (AE) Uimh. 1308/2013 agus trí chláir oibríochtúla a reáchtáil i gcomhréir le Rialachán (AE) 2021/2115. Is tairbhithe iad na heagraíochtaí táirgeoirí agus comhlachais na n-eagraíochtaí táirgeoirí. Maireann na cláir idir 3 bliana agus 7 mbliana agus déantar iad a bhainistiú ar bhonn na bliana airgeadais. Ní mór do na Ballstáit gach uile clár a fhormheas.

                        III.2

                        In earnáil na dtáirgí beachaireachta (Airteagail 54, 55 agus 56)

                        Is é is aidhm dó sin tacú le beachairí agus le cáilíocht agus margadh le haghaidh táirgí beachaireachta

                        III.3

                        In earnáil an fhíona (Airteagail 57 go 60)

                        Is é is aidhm dó sin tacú le hiomaíochas agus inbhuanaitheacht earnáil an fhíona. Déanann na Ballstáit cláir a reáchtáil ar an leibhéal náisiúnta mar chuid dá gClár Straitéiseach agus déantar iad a bhainistiú ar bhonn na bliana airgeadais. Is tairbhithe iad na fíonsaothraithe chomh maith leis na hoibreoirí déanta fíona agus trádála fíona nó a gcuid comhlachas/eagraíochtaí. Féadfaidh na hoibríochtaí atá le formheas ag na Ballstáit a bheith bliantúil nó ilbhliantúil.

                        III.4

                        In earnáil na leannlusanna (Airteagail 61 agus 62)

                        Is é is aidhm dó sin tacú le comhchruinniú soláthair, iomaíochas agus inbhuanaitheacht earnáil na leannlusanna trí eagraíochtaí táirgeoirí nó trína gcomhlachais a aithnítear faoi Rialachán (AE) Uimh. 1308/2013 agus trí chláir oibríochtúla a reáchtáil i gcomhréir le Rialachán (AE) 2021/2115. Is tairbhithe iad na heagraíochtaí táirgeoirí nó comhlachais na n-eagraíochtaí táirgeoirí. Maireann na cláir idir 3 bliana agus 7 mbliana agus déantar iad a bhainistiú ar bhonn na bliana airgeadais. Ní mór do na Ballstáit gach uile clár a fhormheas.

                        III.5

                        In earnáil na hola olóige agus na n-ológ boird (Airteagail 63, 64 agus 65)

                        Is é is aidhm dó sin tacú le comhchruinniú soláthair, iomaíochas agus inbhuanaitheacht earnáil na hola olóige agus na n-ológ boird trí eagraíochtaí táirgeoirí agus trína gcomhlachais a aithnítear faoi Rialachán (AE) Uimh. 1308/2013 agus trí chláir oibríochtúla a reáchtáil i gcomhréir le Rialachán (AE) 2021/2115. Is tairbhithe iad na heagraíochtaí táirgeoirí nó comhlachais na n-eagraíochtaí táirgeoirí. Maireann na cláir idir 3 bliana agus 7 mbliana agus déantar iad a bhainistiú ar bhonn na bliana airgeadais. Ní mór do na Ballstáit gach uile clár a fhormheas.

                        III.6

                        In earnálacha eile dá dtagraítear in Airteagal 1(2), pointí (a) go (h), (k), (m), (o) go (t) agus (w), de Rialachán (AE) Uimh. 1308/2013 agus in earnálacha lena gcumhdaítear táirgí a liostaítear in Iarscríbhinn XIII a ghabhann le Rialachán (AE) 2021/2115. (Airteagail 66, 67 agus 68)

                        Is é is aidhm dó sin tacú le comhchruinniú soláthair, iomaíochas agus inbhuanaitheacht na n-earnálacha gaolmhara trí eagraíochtaí táirgeoirí, trína gcomhlachais a aithnítear faoi Rialachán (AE) Uimh. 1308/2013, chomh maith le Grúpaí Táirgeoirí a cheadaítear go sealadach ag na Ballstáit, agus trí chláir oibríochtúla a reáchtáil i gcomhréir le Rialachán (AE) 2021/2115. Is tairbhithe iad na heagraíochtaí táirgeoirí, comhlachais na n-eagraíochtaí táirgeoirí nó na grúpaí táirgeoirí. Maireann na cláir idir 3 bliana agus 7 mbliana agus déantar iad a bhainistiú ar bhonn na bliana airgeadais. Ní mór do na Ballstáit gach uile clár a fhormheas.

                           Na bearta a leagtar amach i Rialachán (AE) Uimh. 1308/2013.

                        IV.1

                        Idirghabháil phoiblí

                        I gcás go dtiteann praghsanna margaidh le haghaidh táirgí talmhaíochta áirithe faoi leibhéal réamhchinntithe, féadfaidh údaráis phoiblí na mBallstát idirghabháil a dhéanamh chun an margadh a chobhsú trí sholáthairtí breise a cheannach, agus féadfar iad a stóráil ansin go dtí go méadóidh an praghas margaidh. Is iad na heintitis nach mór a fhoilsiú na heintitis a bhaineann leas as an gcabhair, is é sin le rá, na heintitis ar ceannaíodh an táirge uathu.

                        IV.2

                        Cabhair le haghaidh stóráil phríobháideach

                        Is é is aidhm don chabhair arna deonú tacaíocht shealadach a thabhairt do tháirgeoirí táirgí áirithe maidir le costas na stórála príobháidí.

                        IV.3

                        An scéim scoile chun torthaí, glasraí agus bainne a sholáthar

                        Is iad aidhmeanna na cabhrach a sholáthraítear tacú le dáileadh táirgí talmhaíochta ar pháistí i naíolanna, i mbunscoileanna nó i meánscoileanna d’fhonn a dtomhaltas torthaí, glasraí agus bainne a mhéadú agus a nósanna itheacháin a fheabhsú.

                        IV.5

                        Bearta eisceachtúla

                        Is é is aidhm do na bearta eisceachtúla a dheonaítear faoi Airteagal 219(1), Airteagal 220(1) agus Airteagal 221(1) agus (2) de Rialachán (AE) Uimh. 1308/2013 tacú le margaí talmhaíochta i gcomhréir le hAirteagal 5(2), pointe (a), de Rialachán (AE) 2021/2116.

                        IV.6

                        Cabhair san earnáil torthaí agus glasraí (Caibidil II, Roinn 3)

                        Spreagtar saothróirí chun a bheith páirteach in eagraíochtaí táirgeoirí. Faigheann siad seo cabhair as cláir oibríochtúla a chur chun feidhme, bunaithe ar straitéis náisiúnta. Is é is aidhm don chabhair a dheonaítear luaineacht ioncaim ó ghéarchéimeanna a mhaolú freisin. Cuirtear cabhair ar fáil le haghaidh bearta coiscthe géarchéime/bearta bainistíochta faoi chláir oibríochtúla, mar atá: aistarraingt táirgí, glasbhuaint/neamhbhuaint, uirlisí cur chun cinn/cumarsáide, oiliúint, árachas buainte, cabhair chun iasachtaí bainc a chur faoi urrús agus costais riarachán maidir le cistí frithpháirteacha (cistí cobhsaithe faoi úinéireacht feirmeora) a chur ar bun a chumhdach.

                        IV.7

                        Tacaíocht in earnáil an fhíona (Caibidil II, Roinn 4)

                        Is iad aidhmeanna gcineálacha cabhrach éagsúil a dheonaítear cothromaíocht an mhargaidh a áirithiú agus iomaíochas fhíon an Aontais a mhéadú: tacaíocht le haghaidh fíon a chur chun cinn ar mhargaí tríú tíortha agus faisnéis maidir le tomhaltas freagrach fíona agus maidir leis an gcóras de chuid an Aontais STFC/TGFC; cómhaoiniú costas chun fíonghoirt a athstruchtúrú agus a athchóiriú, le haghaidh infheistíochtaí i bhfíonlanna agus i saoráidí margaíochta agus le haghaidh nuálaíochta freisin; tacaíocht le haghaidh glasbhuainte, cistí frithpháirteacha, árachas buainte agus driogadh fotháirgí.

                        IV.8

                        Tacaíocht in earnáil na hola olóige agus na n-ológ boird (Caibidil II, Roinn 2)

                        Tacaíocht a dheonaítear do na cláir oibre 3 bliana atá le tarraingt suas ag eagraíochtaí táirgeoirí, ag comhlachais eagraíochtaí táirgeoirí nó ag eagraíochtaí idirchraoibhe i gceann amháin nó níos mó de na réimsí seo a leanas: monatóireacht ar an margadh agus bainistiú an mhargaidh in earnáil na hola olóige agus na n-ológ boird; feabhas a chur ar an tionchar atá ag saothrú ológ ar an gcomhshaol; feabhas a chur ar an iomaíochas i dtaca le saothrú ológ trí nuachóiriú; cáilíocht táirgthe na hola olóige agus na n-ológ boird a fheabhsú; an córas inrianaitheachta, deimhniú agus cosaint cháilíocht na hola olóige agus na n-ológ boird; faisnéis a scaipeadh maidir leis na bearta atá á gcur i gcrích ag eagraíochtaí táirgeoirí, ag comhlachais eagraíochtaí táirgeoirí nó ag eagraíochtaí idirchraoibhe chun feabhas a chur ar cháilíocht na hola olóige agus na n-ológ boird.

                        IV.9

                        Cabhair in earnáil na beachaireachta (Caibidil II, Roinn 5)

                        Is é is aidhm don chabhair a dheonaítear tacú leis an earnáil sin trí chláir bheachaireachta d’fhonn táirgeadh agus margaíocht táirgí beachaireachta a fheabhsú.

                        IV.10

                        Cabhair in earnáil na leannlusanna (Caibidil II, Roinn 6)

                        Cabhair arna deonú chun tacú le heagraíochtaí táirgeoirí leannlusanna.

                           Oibríocht i bhfoirm cineálacha idirghabhála forbartha tuaithe dá bhforáiltear in Airteagal 69 de Rialachán (AE) 2021/2115.

                        V.1

                        Gealltanais chomhshaoil, aeráide agus gealltanais bhainistíochta eile

                        Is é is aidhm don chabhair a dheonaítear feirmeoirí, sealbhóirí foraoise agus bainisteoirí talún eile a chúiteamh as na costais bhreise agus as an ioncam ligthe thar ceal a bhaineann le gealltanais dheonacha chomhshaoil, aeráide agus gealltanais bhainistíochta dheonacha eile arna ngabháil de láimh a théann níos faide ná na caighdeáin éigeantacha agus a rannchuidíonn le cuspóirí sonracha CBT, go háirithe i réimse an chomhshaoil, i réimse na haeráide agus i réimse leas na n-ainmhithe.

                        V.2

                        Srianta nádúrtha agus srianta eile a bhaineann go sonrach le limistéar

                        Is é is aidhm don chabhair a dheonaítear feirmeoirí a chúiteamh as na costais bhreise, nó as cuid díobh, agus as an ioncam ligthe thar ceal a bhaineann le srianta nádúrtha agus srianta eile a bhaineann go sonrach le limistéar, ar nós limistéir shléibhtiúla.

                        V.3

                        Míbhuntáistí a thagann as ceanglais éigeantacha áirithe a bhaineann go sonrach le limistéar

                        Is é is aidhm don chabhair arna deonú feirmeoirí, sealbhóirí foraoise agus bainisteoirí talún eile a chúiteamh as na costais bhreise, nó as cuid díobh, agus as an ioncam ligthe thar ceal a bhaineann le míbhuntáistí áirithe a bhaineann go sonrach le limistéar sa limistéar lena mbaineann a fhorchuirtear le ceanglais a thagann as cur chun feidhme Threoracha Natura 2000 (Treoir 92/43/CEE ón gComhairle (2) agus Treoir 2009/147/CE ó Pharlaimint na hEorpa agus ón gComhairle (3)) nó, le haghaidh limistéir talmhaíochta, na Creat-Treorach Uisce (Treoir 2000/60/CE ó Pharlaimint na hEorpa agus ón gComhairle (4)).

                        V.4

                        Infheistíochtaí, lena n-áirítear infheistíochtaí in uisciú

                        Is é is aidhm don chabhair arna dheonú tacú le hinfheistíochtaí i sócmhainní inláimhsithe nó doláimhsithe, lena n-áirítear infheistíochtaí in uisciú, a rannchuidíonn le cuspóir amháin nó níos mó de chuspóirí sonracha CBT a bhaint amach.

                        V.5

                        Feirmeoirí óga, feirmeoirí nua agus gnólachtaí nuathionscanta tuaithe a chur i mbun gnó

                        Is é is aidhm don chabhair arna deonú tacú le feirmeoirí óga, feirmeoirí nua agus, faoi choinníollacha áirithe, gnólachtaí nuathionscanta tuaithe a chur i mbun gnó d’fhonn rannchuidiú le cuspóir amháin nó níos mó de chuspóirí sonracha CBT a bhaint amach.

                        V.6

                        Uirlisí bainistíochta riosca

                        Is é is aidhm don chabhair arna deonú uirlisí bainistíochta riosca a chur chun cinn, uirlisí a chabhraíonn le feirmeoirí rioscaí táirgthe agus ioncaim a bhaineann lena ngníomhaíocht talmhaíochta nach bhfuil aon smacht acu orthu a bhainistiú.

                        V.7

                        Comhar

                        Is é is aidhm don chabhair arna deonú tacú le comhar d’fhonn rannchuidiú le cuspóir amháin nó níos mó de chuspóirí sonracha CBT a bhaint amach. Áirítear leis sin tacaíocht comhair chun:

                                    (a)

                                    oibríochtaí Grúpaí Oibríochtúla de chuid na Comhpháirtíochta Eorpaí Nuálaíochta um tháirgiúlacht agus inbhuaine talmhaíochta a ullmhú agus a chur chun feidhme;

                                    (b)

                                    LEADER a ullmhú agus a chur chun feidhme

                                    (c)

                                    scéimeanna cáilíochta arna n-aithint ag an Aontas agus go náisiúnta a chur chun cinn agus i dtreis, chomh maith lena n-úsáid ag feirmeoirí;

                                    (d)

                                    tacú le grúpaí táirgeoirí, le heagraíochtaí táirgeoirí nó le heagraíochtaí idirchraoibhe;

                                    (e)

                                    straitéisí maidir le Sráidbhailte Cliste a ullmhú agus a chur chun feidhme;

                                    (f)

                                    tacú le foirmeacha eile comhair.

                        V.8

                        Eolas a mhalartú agus faisnéis a scaipeadh

                        Is é is aidhm don chabhair a dheonaítear tacú le gníomhaíochtaí malartaithe eolais agus scaipthe faisnéise a rannchuidíonn le cuspóir amháin nó níos mó de chuspóirí sonracha CBT a bhaint amach, lena ndírítear go sonrach ar chosaint an dúlra, an chomhshaoil agus na haeráide, lena n-áirítear oideachas agus gníomhaíochtaí comhshaoil gníomhaíochtaí a bhaineann le hoideachas agus feasacht ar an gcomhshaol agus le gnólachtaí agus pobail tuaithe a fhorbairt. Féadfar a áireamh ar ghníomhaíochtaí den sórt sin gníomhaíochtaí chun nuálaíocht, oiliúint agus comhairle a chur chun cinn chomh maith le malartú agus scaipeadh eolais agus faisnéise.

                           Na bearta dá bhforáiltear i dTeideal III, Caibidil I, de Rialachán (AE) Uimh. 1305/2013

                        VI.1

                        Aistriú eolais agus gníomhaíochtaí faisnéise (Airteagal 14)

                        Baineann an beart seo le hoiliúint agus le cineálacha eile gníomhaíochtaí amhail ceardlanna, cóitseáil, gníomhaíochtaí taisealbhaidh, gníomhaíochtaí faisnéise, scéimeanna gearrthéarmacha malartaithe agus cuairte feirme agus foraoise in ord. Is é is aidhm dó feabhas a chur ar acmhainneacht dhaonna de chuid daoine atá ag gabháil d’earnálacha na talmhaíochta, an bhia agus na foraoise, de chuid bainisteoirí talún agus de chuid fiontar beag agus meánmhéide (FBManna) a oibríonn i limistéir thuaithe.

                        VI.2

                        Seirbhísí comhairle, seirbhísí bainistithe feirme agus seirbhísí faoisimh feirme (Airteagal 15)

                        Is é is aidhm don bheart seo, trí úsáid seirbhísí comhairle chomh maith le bunú seirbhísí comhairle, seirbhísí bainistithe feirme agus seirbhísí faoisimh feirme, feabhas a chur ar bhainistíocht inbhuanaithe agus feidhmiú eacnamaíoch agus comhshaoil na ngabháltas feirme agus foraoise agus na FBManna a oibríonn i limistéir thuaithe. Leis sin, cuirtear oiliúint comhairleoirí chun cinn freisin.

                        VI.3

                        Scéimeanna Cáilíochta le haghaidh táirgí talmhaíochta agus earraí bia (Airteagal 16)

                        Is é is aidhm don bheart seo tacú le gach iontrálaí nua i scéimeanna cáilíochta an Aontais agus sna scéimeanna cáilíochta náisiúnta agus deonacha. Féadfaidh tacaíocht costais a eascraíonn as gníomhaíochtaí faisnéise agus cur chun cinn a chumhdach freisin d’fhonn feasacht tomhaltóirí ar tháirgí, agus ar shonraíochtaí na dtáirgí sin, a tháirgtear faoi scéimeanna cáilíochta an Aontais agus na scéimeanna cáilíochta náisiúnta a fheabhsú.

                        VI.4

                        Infheistíochtaí i sócmhainní fisiceacha (Airteagal 17)

                        Is é is aidhm don bheart seo feidhmiú eacnamaíoch agus comhshaoil gabháltas talmhaíochta agus fiontar tuaithe a fheabhsú, éifeachtúlacht earnáil margaíochta agus próiseáil na dtáirgí talmhaíochta a fheabhsú, bonneagar a bhfuil gá leis le haghaidh fhorbairt na talmhaíochta agus na foraoiseachta a chur ar fáil agus tacú le hinfheistíochtaí neamhthuillmheacha is gá chun aidhmeanna comhshaoil a bhaint amach.

                        VI.5

                        Acmhainneacht táirgeachta talmhaíochta a ndearnadh damáiste di de bharr tubaistí nádúrtha a athbhunú agus gníomhaíochtaí iomchuí coisctheacha a thabhairt isteach (Airteagal 18)

                        Is é is aidhm don bheart seo cabhrú le feirmeoirí tubaistí nádúrtha agus teagmhais thurraingeacha a chosc nó acmhainneacht talmhaíochta, a ndearnadh damáiste di, a athbhunú, tar éis a aitheantas foirmiúil ag údaráis phoiblí inniúla na mBallstát, d’fhonn cabhrú le hinmharthanacht agus iomaíochas feirme in aghaidh teagmhais den sórt sin.

                        VI.6

                        Forbairt feirme agus gnó (Airteagal 19)

                        Is é is aidhm don bheart seo tacú le cruthú agus forbairt gníomhaíochtaí eacnamaíocha inmharthana nua amhail gabháltais nua a oibrítear ag feirmeoirí óga, gnólachtaí nua i limistéir thuaithe, nó forbairt feirmeacha beaga. Tugtar tacaíocht freisin d’fhiontair nua nó reatha le haghaidh infheistíochtaí agus le haghaidh forbartha gníomhaíochtaí neamhthalmhaíochta atá riachtanach le haghaidh fhorbairt agus iomaíochas na limistéar tuaithe agus gach feirmeora a éagsúlaíonn a ngníomhaíochtaí talmhaíochta. Soláthraítear leis an mbeart íocaíochtaí d’fheirmeoirí atá incháilithe do scéim na bhfeirmeoirí beaga a aistríonn a ngabháltas go buan chuig feirmeoir eile.

                        VI.7

                        Seirbhísí bunúsacha agus athnuachan sráidbhailte i limistéir thuaithe (Airteagal 20)

                        Is é is aidhm don bheart seo tacú leis na hidirghabhálacha lena spreagtar fás agus lena gcuirtear inbhuanaitheacht chomhshaoil agus shocheacnamaíoch de chuid limistéar tuaithe chun cinn, go hairithe trí fhorbairt bonneagair áitiúil (lena n-áirítear leathanbhanda, fuinneamh inathnuaite agus bonneagar sóisialta) agus trí sheirbhísí bunúsacha áitiúla, agus trí shráidbhailte a athnuachan agus trí ghníomhaíochtaí a dhírítear ar athbhunú agus uasghrádú na hoidhreachta cultúrtha agus nádúrtha freisin. Tugtar tacaíocht leis an mbeart seo chomh maith do ghníomhaíochtaí a athlonnú agus do shaoráidí a athchóiriú d’fhonn cáilíocht saoil na lonnaíochta a fheabhsú nó feidhmiú comhshaoil na lonnaíochta a mhéadú.

                        VI.8

                        Infheistíochtaí i bhforbairt limistéar foraoise agus inmharthanacht foraoisí a fheabhsú (Airteagal 21; Airteagail 22 go 26)

                        Is é is aidhm don bheart seo infheistíochtaí a chur chun cinn i bhforbairt coillearnach, i gcosaint foraoise, i nuálaíocht san fhoraoiseacht, i dteicneolaíochtaí foraoiseachta agus táirgí foraoise, d’fhonn rannchuidiú le hacmhainneacht fáis de chuid limistéar tuaithe.

                        VI.9

                        Athfhoraoisiú agus cruthú coillearnacha (Airteagal 22)

                        Is é is aidhm don fhobheart seo tacaíocht a chur ar fáil d’oibríochtaí foraoisithe agus do chruthú coillearnaí ar thalamh talmhaíochta agus neamhthalmhaíochta.

                        VI.10

                        Córais agrafhoraoiseachta a bhunú, a athghiniúint nó a athchóiriú (Airteagal 23)

                        Is é is aidhm don fhobheart seo tacú le córais agus cleachtais agrafhoraoiseachta a bhunú ina gcomhtháthaítear ilbhliantóga adhmadacha d’aon ghnó le barra agus/nó le hainmhithe ar an aonad talún céanna.

                        VI.11

                        Dochar d'fhoraoisí ó dhóiteáin foraoise, ó thubaistí nádúrtha agus ó theagmhais thurraingeacha a chosc agus a athshlánú (Airteagal 24)

                        Is é is aidhm don fhobheart seo acmhainneacht foraoiseachta a athshlánú (glanadh agus athphlandáil) tar éis do dhóiteáin foraoise, do thubaistí nádúrtha eile lena n-áirítear ráig lotnaidí agus ghalair, agus do bhagairtí a bhaineann leis an athrú aeráide a tharlú, agus na tarluithe sin a chosc.

                        VI.12

                        Infheistíochtaí chun athléimneacht agus luach comhshaoil éiceachórais na bhforaoisí a fheabhsú (Airteagal 25)

                        Is é is aidhm don fhobheart seo tacú le gníomhaíochtaí lena gcuirtear feabhas ar luach comhshaoil na foraoise, lena n-éascaítear oiriúnú na bhforaoisí don athrú aeráide agus maolú na bhforaoisí ar an gcéanna, lena soláthraítear seirbhísí éiceachórais agus lena gcuirtear feabhas ar luach taitneamhachta poiblí na foraoise. Ba cheart an méadú ar luach comhshaoil na foraoise a áirithiú.

                        VI.13

                        Infheistíochtaí i dteicneolaíochtaí foraoise agus i bpróiseáil, slógadh agus margaíocht táirgí foraoise (Airteagail 26)

                        Is é is aidhm don fhobheart seo tacaíocht a thabhairt le haghaidh infheistíochta in innealra agus/nó trealamh a bhaineann le baint, gearradh, slógadh nó próiseáil an adhmaid roimh sháfa tionsclaíoch an adhmaid. Is é príomhchuspóir an fhobhirt seo luach eacnamaíoch na bhforaoisí a fheabhsú.

                        VI.14

                        Grúpaí táirgeoirí agus eagraíochtaí táirgeoirí a bhunú (Airteagal 27)

                        Is é is aidhm don bheart seo tacú le bunú grúpaí táirgeoirí agus eagraíochtaí táirgeoirí, sna blianta tosaigh go háirithe, i gcás ina thabhaítear costais bhreise ionas go dtabharfar aghaidh le chéile ar dhúshláin mhargaidh agus go neartófar an chumhacht mhargála maidir le próiseáil agus margaíocht, lena n-áirítear i margaí áitiúla.

                        VI.15

                        Agra-chomhshaoil-aeráide (Airteagal 28)

                        Is é is aidhm don bheart seo bainisteoirí talún a spreagadh chun cleachtais feirmeoireachta a chur i bhfeidhm a rannchuidíonn le cosaint an chomhshaoil, an tírdhreacha agus acmhainní nádúrtha agus le maolú ar an athrú aeráide agus oiriúnú don chéanna. Féadfaidh sé baint ní hamháin le feabhsuithe ar chleachtas feirmeoireachta atá chun tairbhe an chomhshaoil ach le cleachtais tairbhiúla atá ann cheana a chothabháil chomh maith.

                        VI.16

                        Feirmeoireacht orgánach (Airteagal 29)

                        Is é is aidhm don bheart seo díriú ar thacaíocht a thabhairt don tiontú ar chleachtais agus modhanna feirmeoireachta orgánaí agus/nó ar chothabháil an chéanna, d’fhonn feirmeoirí a spreagadh chun bheith rannpháirteach i scéimeanna den sórt sin, agus ar an gcaoi sin, aghaidh a thabhairt ar éileamh na sochaí go n-úsáidfear cleachtais feirmeoireachta atá neamhdhíobhálach don chomhshaol.

                        VI.17

                        Íocaíochtaí Natura 2000 agus na Creat-Treorach Uisce (Airteagal 30)

                        Is é is aidhm don bheart seo tacaíocht chúitimh a thabhairt do thairbhithe a bhíonn thíos le míbhuntáistí ar leith mar gheall ar cheanglais éigeantacha shonracha sna limistéir lena mbaineann a eascraíonn as cur chun feidhme Threoracha 92/43/CEE, 2009/147/CE agus 2000/60/CE i gcomparáid le staid na bhfeirmeoirí agus na bhforaoiseoirí i limistéir eile nach mbaineann na míbhuntáistí seo leo.

                        VI.18

                        Íocaíochtaí i leith limistéar a bhfuil srianta nádúrtha nó eile orthu (Airteagal 31)

                        Is é is aidhm don bheart seo tacaíocht a thabhairt do thairbhithe a bhíonn thíos le srianta ar leith toisc go bhfuil siad lonnaithe i limistéir shléibhtiúla nó i limistéir eile a bhfuil srianta nádúrtha suntasacha nó srianta ar leith iontu.

                        VI.19

                        Leas ainmhithe (Airteagal 33)

                        Is é is aidhm don bheart seo íocaíochtaí a thabhairt d’fheirmeoirí a thugann, ar bhonn deonach, faoi oibríochtaí de chuid gealltanais leasa ainmhithe amháin nó níos mó a dhéanamh.

                        VI.20

                        Seirbhísí foraoise-comhshaoil agus aeráide agus caomhnú foraoise (Airteagal 34)

                        Is é is aidhm don bheart seo freagairt don ghá atá ann bainistíocht inbhuanaithe agus feabhsú na bhforaoisí agus na gcoillearnach a chur chun cinn, lena n-áirítear cothabháil agus feabhsú bithéagsúlachta, acmhainní uisce agus ithreach agus dul i ngleic leis an athrú aeráide, agus chomh maith leis sin don ghá atá ann na hacmhainní géiniteacha foraoise a chaomhnú, lena n-áirítear gníomhaíochtaí amhail cineálacha éagsúla speiceas foraoise a fhorbairt d’fhonn oiriúnú do choinníollacha áitiúla ar leith.

                        VI.21

                        Comhar (Airteagal 35)

                        Is é is aidhm don bheart seo cineálacha comhair a chur chun cinn ina mbíonn dhá eintiteas ar a laghad rannpháirteach agus a bhfuil sé d’aidhm acu na nithe seo a leanas (inter alia) a fhorbairt: treoirthionscadail; táirgí, cleachtais, próisis agus teicneolaíochtaí nua in earnálacha na talmhaíochta, an bhia agus na foraoiseachta; seirbhísí turasóireachta; slabhraí soláthair gairide agus margaí áitiúla; comhthionscadail/comhchleachtais a bhaineann leis an gcomhshaol/leis an athrú aeráide; tionscadail le haghaidh soláthar inbhuanaithe bithmhaise; straitéiseacha forbartha áitiúla nach mbaineann le LEADER; pleananna bainistithe foraoise; agus éagsúlú i ngníomhaíochtaí “feirmeoireachta sóisialta”.

                        VI.22

                        Bainistiú riosca (Airteagal 36)

                        Is sraith straitéisí nua um bainistiú rioscaí é an beart seo agus tugann sé chun tosaigh na féidearthachtaí atá ann faoi láthair chun tacú le hárachais agus cistí frithpháirteacha trí imchlúdaigh íocaíochtaí díreacha náisiúnta na mBallstát chun cabhrú le feirmeoirí atá neamhchosanta ar rioscaí méadaitheacha eacnamaíocha agus comhshaoil. Tugtar isteach leis an mbeart freisin uirlis cobhsaithe ioncaim chun cúiteamh a chur ar fáil d’fheirmeoirí atá thíos le laghdú mór ina n-ioncam.

                        VI.22bis

                        Tacaíocht eisceachtúil shealadach d’fheirmeoirí agus do FBManna atá buailte go trom ag géarchéim COVID-19 (Airteagal 39b)

                        Is é is aidhm don bheart seo tacaíocht shealadach a chur ar fáil d’fheirmeoirí mar gheall ar ghéarchéim COVID-19

                        VI.23

                        Íocaíochtaí díreacha náisiúnta comhlántacha don Chróit a mhaoiniú (Airteagal 40)

                        Is é is aidhm don bheart seo íocaíocht bhreise faoin dara colún a chur ar fáil do na feirmeoirí atá incháilithe d’íocaíochtaí díreacha náisiúnta comhlántacha sa Chróit.

                        VI.24

                        Tacaíocht d’fhorbairt áitiúil de chuid LEADER (forbairt áitiúil faoi stiúir an phobail) (Airteagal 35 de Rialachán (AE) Uimh. 1303/2013 ó Pharlaimint na hEorpa agus ón gComhairle (5))

                        Is é is aidhm don bheart seo LEADER a chaomhnú mar uirlis forbartha críochaí comhtháite ag an leibhéal foréigiúnach (“áitiúil”) lena rannchuideofar go díreach le forbairt chríochach chothromaithe na limistéar tuaithe, atá ar cheann de chuspóirí foriomlána an bheartais forbartha tuaithe.

                        VI.25

                        Cúnamh teicniúil (Airteagail 51 go 54)

                        Is é is aidhm don bheart seo an cumas a thabhairt do na Ballstáit cúnamh teicniúil a chur ar fáil chun tacú le gníomhaíochtaí a thacaíonn le cumas riaracháin a bhaineann le bainistiú na gcistí SIE. Féadfaidh na gníomhaíochtaí sin aghaidh a thabhairt ar ullmhú, ar bhainistiú, ar fhaireachán, ar mheastóireacht, ar fhaisnéis agus ar chumarsáid, ar líonrú, ar réiteach gearán agus ar rialú agus ar iniúchóireacht na gClár Forbartha Tuaithe.

                        VII.1

                           Na bearta dá bhforáiltear i Rialachán (AE) Uimh. 228/2013

                        Is scéimeanna talmhaíochta sonracha iad bearta POSEI arb é is aidhm dóibh srianta na Réigiún is Forimeallaí a chur san áireamh de réir mar a cheanglaítear le hAirteagal 349 CFAE. Tá dhá phríomhghné i gceist leis: na socruithe soláthair sonracha agus na bearta chun tacú le táirgeadh áitiúil. Is é is aidhm don chéad phríomhghné na costais bhreise le haghaidh táirgí riachtanacha a sholáthar a eascraíonn as iargúltacht na réigiún sin a mhaolú (trí chabhair le haghaidh táirgí ón Aontas agus díolúine ó dhleachtanna ar allmhairí ó thríú tíortha) agus is é is aidhm don dara príomhghné cabhrú le forbairt na hearnála talmhaíochta áitiúla (íocaíochtaí díreacha agus bearta margaidh). Fágann POSEI freisin gur féidir cláir folláine plandaí a mhaoiniú.

                        VIII.1

                           Na bearta dá bhforáiltear i Rialachán (AE) Uimh. 229/2013

                        Tá an réimeas le haghaidh na nOileán Aeigéach is Lú cosúil le POSEI ach níl an bunús dlí céanna aige in CFAE agus feidhmíonn sé ar scála níos lú ná POSEI. Áirítear leis sin na socruithe soláthair sonracha (atá teoranta áfach do chabhair le haghaidh táirgí ón Aontas) agus na bearta chun tacú le gníomhaíochtaí talmhaíochta áitiúla, arb é atá ann íocaíochtaí breisithe le haghaidh táirgí áitiúla atá sainithe go sonrach.

                        IX.1

                           Na bearta faisnéise agus cur chun cinn dá bhforáiltear i Rialachán (AE) Uimh. 1144/2014

                        Maidir le bearta soláthair faisnéise agus cur chun cinn a bhaineann le táirgí talmhaíochta agus táirgí bia áirithe atá bunaithe ar tháirgí talmhaíochta arna gcur chun feidhme sa mhargadh inmheánach nó i dtríú tíortha mar a liostaítear i Rialachán (AE) Uimh. 1144/2014, féadfar iad a mhaoiniú go hiomlán nó go páirteach ag buiséad an Aontais, faoi réir na gcoinníollacha a leagtar síos sa Rialachán seo. Beidh na bearta seo i bhfoirm clár faisnéise agus cur chun cinn.

               (1)  Rialachán (CE) Uimh. 73/2009 ón gComhairle an 19 Eanáir 2009 lena mbunaítear comhrialacha maidir le scéimeanna tacaíochta dírí d’fheirmeoirí faoin gcomhbheartas talmhaíochta agus lena mbunaítear scéimeanna áirithe tacaíochta d’fheirmeoirí, lena leasaítear Rialacháin (CE) Uimh. 1290/2005, (CE) Uimh. 247/2006, (CE) Uimh. 378/2007 agus lena n-aisghairtear Rialachán (CE) Uimh. 1782/2003 (IO L 30, 31.1.2009, lch. 16).

               (2)  Treoir 92/43/CEE ón gComhairle an 21 Bealtaine 1992 maidir le gnáthóga nádúrtha agus fauna agus flóra fiáine a chaomhnú (IO L 206, 22.7.1992, lch. 7).

               (3)  Treoir 2009/147/CE ó Pharlaimint na hEorpa agus ón gComhairle an 30 Samhain 2009 maidir le héin fhiáine a chaomhnú (IO L 20, 26.1.2010, lch. 7).

               (4)  Treoir 2000/60/CE ó Pharlaimint na hEorpa agus ón gComhairle an 23 Deireadh Fómhair 2000 lena mbunaítear creat do ghníomhaíocht Chomhphobail i réimse an bheartais uisce (IO L 327, 22.12.2000, lch. 1).

               (5)  Rialachán (AE) Uimh. 1303/2013 ó Pharlaimint na hEorpa agus ón gComhairle an 17 Nollaig 2013 lena leagtar síos forálacha coiteanna maidir le Ciste Forbraíochta Réigiúnaí na hEorpa, le Ciste Sóisialta na hEorpa, leis an gCiste Comhtháthaithe, leis an gCiste Eorpach Talmhaíochta um Fhorbairt Tuaithe agus leis an gCiste Eorpach Muirí agus Iascaigh agus lena leagtar síos forálacha ginearálta maidir le Ciste Forbraíochta Réigiúnaí na hEorpa, le Ciste Sóisialta na hEorpa, leis an gCiste Comhtháthaithe agus leis an gCiste Eorpach Muirí agus Iascaigh agus lena n-aisghairtear Rialachán (CE) Uimh. 1083/2006 ón gComhairle (IO L 347 20.12.2013, lch. 320).